text:
དེའང་ཁ་སང་༸གོང་ས་༸སྐྱབས་མགོན་ཆེན་པོ་མཆོག་གིས་རྒྱ་གར་གྱི་ Bhopal གྲོང་ཁྱེར་ནང་དུ་ Narmade རྒྱུག་ཆུ་སྲུང་སྐྱོབ་ཀྱི་གོམ་བགྲོད་ལས་འགུལ་ Namami Devi Narmade-Sewa Yatra ཞེས་པའི་ཚོགས་མགོན་དུ་ཇི་ལྟར་གདན་ཞུའི་གསོལ་འདེབས་ཞུས་དོན་ལྟར་ཆིབས་བསྒྱུར་བཀའ་དྲིན་བསྐྱངས་པ་དང་། སྐབས་དེར་མགོན་པོ་༸གང་ཉིད་མཆོག་གིས་རྒྱ་གར་རྒྱལ་ཡོངས་ཡར་རྒྱས་ཕྱིར་གཞི་རིམ་གྲོང་གསེབ་ཁག་ཡར་རྒྱས་གཏོང་དགོས་གལ་ཡིན་པ་བཀའ་བསྩལ་འདུག
ཟླ་བ་འདིའི་ཚེས་ ༡༩ རེས་གཟའ་ཉི་མའི་ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྒྱ་གར་ Madhya Pradesh མངའ་སྡེ་གཞུང་གིས་ཇི་ལྟར་གདན་ཞུའི་གསོལ་འདེབས་ཞུས་དོན་ལྟར་མགོན་པོ་༸གང་ཉིད་མཆོག་མངའ་སྡེ་དེའི་རྒྱལ་ས་ Bhopal ནང་དུ་ཉིན་གྲངས་གསུམ་རིང་གི་མཛད་འཆར་སྐྱོང་བཞིན་པ་དང་བསྟུན། ཁ་སང་ MP མངའ་སྡེ་གཞུང་གིས་གོ་སྒྲིག་ཞུས་པའི་ Namami Devi Narmade-Sewa Yatra ཞེས་པའི་རྒྱུག་ཆུ་གཙང་བཟོ་དང་དེའི་ཉེ་འཁོར་གྱི་ཁོར་ཡུག་སྲུང་སྐྱོབ་དང་འབྲེལ་བའི་ལས་རིམ་ཐོག་དབུ་བཞུགས་ཀྱིས་བཀའ་སློབ་བཀའ་དྲིན་སྩལ་བའི་ཁྲོད། རྒྱ་གར་ཡུལ་གྱི་དཔལ་འབྱོར་ལམ་ལུགས་འདི་གཙོ་ཆེ་ཞིང་ལས་ཐོན་ཁུངས་ལ་ཤུགས་ཆེ་བརྟེན་པ་ཞིག་ཡིན་སྟབས་སོ་ནམ་པ་གྲོང་གསེབ་ཀྱི་ས་ཁུལ་ཡར་རྒྱས་བཏང་ནས་སྤྱི་ཡོངས་རྒྱ་གར་གྱི་གནས་སྟངས་ཡར་རྒྱས་གཏོང་ཐབས་གནང་དགོས་པ་ཧ་ཅང་གལ་ཆེན་པོ་རེད། གྲོང་གསེབ་ས་ཁུལ་ཁག་ཏུ་གཙོ་ཆེ་འཕྲོད་བསྟེན་དང་ཤེས་ཡོན་སོགས་གཞི་རིམ་ཐུན་རྐྱེན་གྱི་གནས་སྟངས་ཐད་ཤུགས་རྒྱག་དགོས་པ་དང་། གྲོང་གསེབ་ས་ཁུལ་ཁག་ལ་དགོས་ངེས་གཞི་རིམ་གྱི་ཆ་རྐྱེན་དེ་དག་མཐུན་འགྱུར་སྦྱར་ཏེ་རྒྱ་གར་སྤྱི་ཡོངས་ཀྱི་གནས་སྟངས་ཡར་རྒྱས་གཏོང་པའི་ཐོག་ནས་རྒྱ་གར་རྒྱལ་ཡོངས་ལ་ཡར་རྒྱས་གཏང་ཐུབ་རྒྱུ་ཡིན་པ་བཀའ་བསྩལ་འདུག
དེ་བཞིན་ཡང་༸གོང་སམཆོག་གིས་སྤྱིར་བེུད་རྣམས་ལ་བྱམས་བརྩེའི་ནུས་པ་ཤུགས་ཆེ་བ་ཡོད་སྟབས་འགྲོ་བ་མིའི་རིན་ཐང་གོང་འཕེལ་གཏང་པའི་ལས་དོན་གང་སྤྱིའི་ཐད་བེུད་རྣམས་ལ་ཆ་ཤས་གང་མང་བླང་བཅུག་ཚེ་དགེ་མཚན་ཆེན་པོ་ཡོད་པ་བཀའ་བསྩལ་འདུག
ང་ཚོའི་ཕ་མེས་ཡང་མེས་ཚོ་འཛམ་གླིང་འདིའི་སྒང་འཚོ་བསྡད་བྱས་པ་ལྟར་མ་འོངས་པའི་མི་རབས་རྣམས་ཀྱང་འཛམ་གླིང་འདིའི་ཐོག་གནས་དགོས་པ་ཡིན་སྟབས། ང་ཚོའི་ངོས་ནས་གོ་ལའི་ཚ་གྲོད་སོགས་ཁོར་ཡུག་གི་གནད་དོན་སྐོར་ལ་བསམ་བློ་གཏོང་སྐབས་གོ་ལ་སྤྱིར་ཕན་པའི་བསམ་བློ་གཏོང་དགོས་པ་དང་། མ་འོངས་པའི་མི་རབས་ཆེད་དུ་ཤིང་སྣ་དང་ཆུ་སོགས་སྲུང་སྐྱོབ་གནང་དགོས་གལ་སྐོར་གསུངས་པ་དང་འབྲེལ། མངའ་སྡེའི་སྤྱི་ཁྱབ་བློན་ཆེན་སྐུ་ཞབས་ཤིབ་རཱཇ་སིངྒ་ཅོ་ཧཱན་ Shivraj Singh Chouhan མཆོག་གིས་སྣེ་ཁྲིད་གནང་པའི་ནར་མ་ད་རྒྱུག་ཆུ་སྲུང་སྐྱོབ་ཀྱི་ལས་འགུལ་ལ་བསྔགས་བརྗོད་གནང་པ་དང་ཆབས་ཅིག མང་ཚོགས་གང་མང་ནས་མཉམ་ཞུགས་གནང་དགོས་གལ་ཡིན་པ་བཀའ་བསྩལ་ཡོད།
༸གོང་ས་༸སྐྱབས་མགོན་ཆེན་པོ་མཆོག་ནས་ Madhya Pradesh མངའ་སྡེ་གཞུང་གི་དཔོན་རིགས་མཐོ་གྲས་དང་གྲོས་ཚོགས་འཐུས་མི་ཁག་ཅིག་ལ་བདེ་སྐྱིད་སྐོར་བཀའ་སློབ་བསྩལ་གནང་མཛད་འདུག སྐབས་དེར་མགོན་པོ་མཆོག་གིས་རྒྱ་གར་དེ་ཆོས་ལུགས་འདྲ་མིན་བདེ་སྐྱིད་ངང་མཉམ་གནས་ཐུབ་པའི་རྒྱལ་ཁབ་རླབས་ཆེན་ཞིག་ཡིན་སྐོར་བཀའ་སྩལ་དང་འབྲེལ། དེང་སྐབས་འཛམ་གླིང་ནང་འཚེ་བ་དང་མུ་གེ་སོགས་ཡོང་གི་ཡོད་པ་དེ་དག་ཚང་མ་མིས་བཟོས་པ་འབའ་ཞིག་ཡིན་སྟབས། ང་ཚོ་ཚང་མ་མི་ཡིན་པའི་ཆ་ནས་གནད་དོན་དེ་དག་ལ་སྣང་མེད་དུ་མི་བཞག་པར་དེར་འབད་བརྩོན་གང་ཐུབ་གནང་གལ་ཡིན་སྐོར་བཀའ་བསྩལ་འདུག
དེ་བཞིན་༸གོང་ས་མཆོག་གིས་དེང་སྐབས་སློབ་གྲྭ་ཁག་གི་ནང་དུ་ཕྱི་དངོས་པོའི་ཡར་རྒྱས་ཁོ་ནའི་སྟེང་ནས་སློབ་སྦྱོང་སྤྲོད་བཞིན་ཡོད་པས་དེ་རྩ་བ་ནས་འགྲིག་གི་མེད་པ་བཀའ་ནན་བསྩལ་བ་དང་འབྲེལ་ཏེ་སློབ་གྲྭ་ཁག་གི་ནང་དུ་ཆོས་དང་མ་འབྲེལ་བའི་བཟང་སྤྱོད་ཀྱི་སློབ་སྦྱོང་གནང་དགོས་གལ་ཡིན་པ་སོགས་བཀའ་གནང་འདུག


c: text/html

text:
སྐད་ཡིག་གཏུག་བཤེར་ལ་ཁྲིམས་ཀྱི་གཞི་བཅོལ་ས་ཟེར་བ།
གྲངས་ཉུང་མི་རིགས་ཀྱིས་རང་གི་སྐད་ཡིག་གིས་གཏུག་བཤེར་བྱེད་པའི་ཁྲིམས་ཀྱི་གཞི་བཅོལ་ས་གང་ཡིན། ཟེར་བའི་རྩོམ་རིག་ཅིག་ཐོན་འདུག་གཤམ་དུ་བཀོད་ཡོད་པས་གཟིགས་ཞིབ་ཞིབ་འཚལ།
《རྩ་ཁྲིམས》ཀྱི་ཚན་པ ༡༣༤ བར་གཏན་ཁེལ་བྱས་ཡོད་དེ།"རིགས་སོ་སོའི་མི་དམངས་ཚང་མར་རང་མི་རིགས་ཀྱི་སྐད་ཡིག་སྤྱད་ནས་གཏུག་བཤེར་བྱེད་པའི་དབང་ཆ་ཡོད། མི་དམངས་ཁྲིམས་ཁང་དང་མི་དམངས་ཞིབ་དཔྱོད་ཁང་གིས་ས་གནས་དེ་གའི་སྤྱི་སྤྱོད་ཀྱི་སྐད་ཆ་མི་ཤེས་པའི་མི་གཏུག་བཤེར་ལ་ཞུགས་ན་དེར་ལོ་ཙཱ་བྱེད་འོས། གྲངས་ཉུང་མི་རིགས་འདུས་སྡོད་དང་མི་རིགས་མང་པོ་མཉམ་དུ་འཚོ་སྡོད་ཡོད་པའི་ས་ཆ་རུ། ས་གནས་དེ་གའི་སྤྱི་སྤྱོད་ཀྱི་སྐད་ཆ་སྤྱད་ནས་གྱོད་གཞི་གཅོད་བྱེད་འོས། གཏུག་བཤེར་ཡི་གེ་དང་ཐག་བཅད་ཡི་གེ བསྒྲགས་ཡིག་སོགས་བྲིས་ཡིག་དག་དོན་དངོས་ཀྱི་དགོས་མཁོར་དམིགས་ནས་ས་གནས་དེ་གར་ཀུན་གྱིས་སྤྱོད་བཞིན་པའི་ཡིག་རིགས་གཅིག་གམ་ཡིག་རིགས་དུ་མས་འབྲི་འོས།"
《མི་རིགས་མངའ་ཁོངས་རང་སྐྱོང་བཅའ་ཁྲིམས》ཀྱི་ཚན་པ ༤༧ པའི་ནང་གཏན་ཁེལ་བྱས་ཡོད་དེ།"མི་རིགས་མངའ་ཁོངས་རང་སྐྱོང་ས་ཁུལ་གྱི་མི་དམངས་ཁྲིམས་ཁང་དང་མི་དམངས་ཞིབ་དཔྱོད་ཁང་གིས་ས་གནས་དེ་གའི་སྤྱི་སྤྱོད་ཀྱི་སྐད་ཡིག་སྤྱད་ནས་གྱོད་གཞི་ཞིབ་དཔྱོད་དང་ཞིབ་གཅོད་བྱེད་འོས་ཤིང༌། ས་གནས་དེ་གའི་སྤྱི་སྤྱོད་ཀྱི་སྐད་ཆ་མི་ཤེས་པ་གཏུག་བཤེར་ལ་ཞུགས་ན་དེར་ལོ་ཙཱ་བྱེད་འོས། བཅའ་ཁྲིམས་ཀྱི་ཡི་གེ་དོན་དངོས་ཀྱི་དགོས་མཁོ་གཞིར་བཟུང་ནས་ས་གནས་དེ་གའི་ཡིག་རིགས་གཅིག་གམ་དུ་མས་འབྲི་འོས། རིགས་སོ་སོའི་མི་དམངས་ཚང་མར་རང་མི་རིགས་སྐད་ཡིག་སྤྱད་ནས་གཏུར་བཤེར་བྱེད་པའི་དབང་ཆ་ལྡན་པར་ཁེག་ཐག་བྱ་དགོས།"
《མི་དམངས་ཁྲིམས་ཁང་གི་རྩ་འཛུགས་ཁྲིམས》ཀྱི་ཚན་པ ༦ པར་གཏན་ཁེལ་བྱས་ཡོད་དེ།"རིགས་སོ་སོའི་མི་དམངས་ཚང་མར་རང་མི་རིགས་ཀྱི་སྐད་ཡིག་སྤྱད་ནས་གཏུག་བཤེར་བྱེད་པའི་དབང་ཆ་ཡོད། མི་དམངས་ཁྲིམས་ཁང་གིས་ས་གནས་དེ་གའི་སྤྱི་སྤྱོད་ཀྱི་སྐད་ཆ་མི་ཤེས་པའི་མི་གཏུག་བཤེར་ལ་ཞུགས་ན་དེར་ལོ་ཙཱ་བྱེད་འོས། གྲངས་ཉུང་མི་རིགས་འདུས་སྡོད་དང་མི་རིགས་མང་པོ་མཉམ་དུ་འཚོ་སྡོད་ཡོད་པའི་ས་གནས་སུ། ས་གནས་དེ་གའི་སྤྱི་སྤྱོད་ཀྱི་སྐད་ཆ་སྤྱད་ནས་འདྲི་གཅོད་བྱེད་འོས་ཤིང༌། ཐག་གཅོད་ཡི་གེ་དང་བསྒྲགས་ཡིག གཞན་པའི་ཡིག་ཆ་སོགས་ས་གནས་དེ་གའི་སྤྱི་སྤྱོད་ཀྱི་ཡི་གེ་སྤྱད་ནས་འབྲི་འོས།"
《ཉེས་དོན་གཏུག་བཤེར་ཁྲིམས》ཀྱི་ཚན་པ ༩ པར་གཏན་ཁེལ་བྱས་ཡོད་དེ།"རིགས་སོ་སོའི་མི་དམངས་ཚང་མར་རང་མི་རིགས་ཀྱི་སྐད་ཡིག་སྤྱད་ནས་གཏུག་བཤེར་བྱེད་པའི་དབང་ཆ་ཡོད། མི་དམངས་ཁྲིམས་ཁང་གིས་ས་གནས་དེ་གའི་སྤྱི་སྤྱོད་ཀྱི་སྐད་ཆ་མི་ཤེས་པའི་མི་གཏུག་བཤེར་ལ་ཞུགས་ན་དེར་ལོ་ཙཱ་བྱེད་འོས། གྲངས་ཉུང་མི་རིགས་འདུས་སྡོད་དང་མི་རིགས་མང་པོ་མཉམ་དུ་འཚོ་སྡོད་ཡོད་པའི་ས་གནས་སུ། ས་གནས་དེ་གའི་སྤྱི་སྤྱོད་ཀྱི་སྐད་ཆ་སྤྱད་ནས་འདྲི་གཅོད་བྱེད་འོས་ཤིང༌། ཐག་གཅོད་ཡི་གེ་དང་བསྒྲགས་ཡིག གཞན་པའི་ཡིག་ཆ་སོགས་ས་གནས་དེ་གའི་སྤྱི་སྤྱོད་ཀྱི་ཡི་གེ་སྤྱད་ནས་འབྲི་འོས།"
《དམངས་དོན་གཏུར་བཤེར་ཁྲིམས》ཀྱི་ཚན་པ ༡༡ པར་གཏན་ཁེལ་བྱས་ཡོད་དེ།"རིགས་སོ་སོའི་མི་དམངས་ཚང་མར་རང་མི་རིགས་ཀྱི་སྐད་ཆ་དང་ཡི་གེ་སྤྱད་ནས་དམངས་དོན་གཏུག་བཤེར་བྱེད་པའི་དབང་ཆ་ཡོད། གྲངས་ཉུང་མི་རིགས་འདུས་སྡོད་དང་མི་རིགས་མང་པོ་མཉམ་གཅིག་ཏུ་འཚོ་སྡོད་ཡོད་པའི་ས་ཁུལ་དུ། མི་དམངས་ཁྲིམས་ཁང་གིས་ས་གནས་དེ་གའི་མི་རིགས་ཀྱིས་ཐུན་མོང་དུ་བཀོལ་སྤྱོད་བྱེད་པའི་སྐད་ཆ་དང་ཡི་གེ་སྤྱད་ནས་ཞིབ་གཅོད་དང་ཁྲིམས་ཡིག་སྒྲོག་འོས། མི་དམངས་ཁྲིམས་ཁང་གིས་ས་གནས་དེ་གའི་མི་རིགས་ཀྱིས་ཐུན་མོང་གིས་བཀོལ་སྤྱོད་བྱེད་པའི་སྐད་ཆ་དང་ཡི་གེ་མི་ཤེས་མཁན་གཏུག་བཤེར་ལ་ཞུགས་པར་ལོ་ཙཱ་བྱེད་འོས།"
《སྲིད་འཛིན་གཏུག་བཤེར་ཁྲིམས》ཀྱི་ཚན་པ ༨ པར་གཏན་ཁེལ་བྱས་ཡོད་དེ།"རིགས་སོའི་མི་དམངས་ཚང་མར་རང་མི་རིགས་ཀྱི་སྐད་ཆ་དང་ཡི་གེ་སྤྱད་ནས་སྲིད་འཛིན་གཏུག་བཤེར་བྱེད་པའི་དབང་ཆ་ཡོད། གྲངས་ཉུང་མི་རིགས་འདུས་སྡོད་དང་མི་རིགས་མང་པོ་མཉམ་གཅིག་ཏུ་འཚོ་སྡོད་ཡོད་པའི་ས་ཁུལ་དུ། མི་དམངས་ཁྲིམས་ཁང་གིས་ས་གནས་དེ་གའི་མི་རིགས་ཀྱིས་ཐུན་མོང་དུ་སྤྱོད་པའི་སྐད་ཆ་དང་ཡི་གེ་སྤྱད་ནས་ཞིབ་གཅོད་དང་ཁྲིམས་ཡིག་སྒྲོག་འོས། མི་དམངས་ཁྲིམས་ཁང་གིས་ས་གནས་དེ་གའི་མི་རིགས་ཀྱིས་ཐུན་མོང་དུ་སྤྱོད་པའི་སྐད་ཆ་དང་ཡི་གེ་མི་ཤེས་མཁན་གཏུར་བཤར་ལ་ཞུགས་པར་ལ་ལོ་ཙཱ་བྱེད་འོས།" ཏ་ལེན་གྲོང་ཁྱེར་མི་རིགས་ཨུ་ལྷན་གྱིས།
ཡོང་ཁུངས། ཀྲུང་གོའི་བོད་ལྗོངས་དྲ་བ། རྩོམ་པ་པོ། ཨ་གུར་གྱིས་བསྒྱུར།

robotstxt: allowed

filter: keep


text:
ཟླ་6ཚེས་17ཉིན་གྱི་སྔ་དྲོ་མཚོ་བོད་ས་མཐོའི་ཕྱོགས་བསྡུས་ཚན་རིག་རྟོག་ཞིབ་ཐེངས་གཉིས་པ་འགོ་འཛུགས་པ་དང་གཙང་པོ་དང་མཚེའུའི་ཆུ་འགོའི་ཕྱོགས་བསྡུས་ཚན་རིག་རྟོག་ཞིབ་ཀྱི་རྡོག་ཐོན་མཛད་སྒོ་ལྷ་སར་འཚོགས་པ་རེད། རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེས་གཙང་པོ་དང་མཚེའུའི་ཆུ་འགོའི་ཕྱོགས་བསྡུས་ཚན་རིག་རྟོག་ཞིབ་རུ་ཁག་ལ་རུ་དར་སྤྲད་གནང་བ་དང་འབྲེལ་རྡོག་ཐོན་བྱ་རྒྱུའི་ཁྱབ་བསྒྲགས་ཀྱང་གནང་བ་དང་ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷས་ཤིས་ཚིག་གསུངས། འདི་ནི་ཝུའུ་དབྱིང་ཅེ་དང་ཆེ་དགྲ་ལྷ་སོགས་རང་སྐྱོང་ལྗོངས་ཀྱི་འགོ་ཁྲིད་ཀྱིས་ཀྲུང་གོ་ཚན་རིག་ཁང་མཚོ་བོད་ས་མཐོ་ཞིབ་འཇུག་སུའོ་ལྷ་ས་པུའི་ཚན་ཞིབ་གྲུབ་འབྲས་འགྲེམས་པང་དང་ཁྱགས་སྙིང་འདྲ་དཔེའི་གྲང་མཛོད་ལ་ལྟ་སྐོར་གནང་བའི་གནས་ཚུལ་ཡིན་པ།
ཟླ་6ཚེས་17ཉིན་གྱི་སྔ་དྲོ་མཚོ་བོད་ས་མཐོའི་ཕྱོགས་བསྡུས་ཚན་རིག་རྟོག་ཞིབ་ཐེངས་གཉིས་པ་འགོ་འཛུགས་པ་དང་གཙང་པོ་དང་མཚེའུའི་ཆུ་འགོའི་ཕྱོགས་བསྡུས་ཚན་རིག་རྟོག་ཞིབ་ཀྱི་རྡོག་ཐོན་མཛད་སྒོ་ལྷ་སར་འཚོགས་པ་རེད།
རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེས་གཙང་པོ་དང་མཚེའུའི་ཆུ་འགོའི་ཕྱོགས་བསྡུས་ཚན་རིག་རྟོག་ཞིབ་རུ་ཁག་ལ་རུ་དར་སྤྲད་གནང་བ་དང་འབྲེལ་རྡོག་ཐོན་བྱ་རྒྱུའི་ཁྱབ་བསྒྲགས་ཀྱང་གནང་བ་དང་། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷས་ཤིས་ཚིག་གསུངས་པ། རང་སྐྱོང་ལྗོངས་ཏང་ཨུད་ཀྱི་རྒྱུན་ཨུ་དྲུང་ཆེ་ཧྥང་ལིང་མིན་མཛད་སྒོར་ཕེབས་པ་བཅས་རེད།
ཝུའུ་དབྱིང་ཅེ་དང་ཆེ་དགྲ་ལྷ་སོགས་ཀྱིས་ཚན་རིག་རྟོག་ཞིབ་རུ་ཁག་གི་རུ་མིར་གཟིགས་པ་དང་འབྲེལ་མཉམ་དུ་དྲན་རྟེན་པར་ཡང་བསྐྱོན་པ་རེད། དེ་རྗེས་ཀྲུང་གོ་ཚན་རིག་ཁང་མཚོ་བོད་ས་མཐོ་ཞིབ་འཇུག་སུའོ་ལྷ་ས་པུའི་ཚན་ཞིབ་གྲུབ་འབྲས་འགྲེམས་པང་དང་ཁྱགས་སྙིང་འདྲ་དཔེའི་གྲང་མཛོད་བཅས་ལ་ལྟ་སྐོར་གནང་ཞིང་། ཁོང་གིས་ཕེབས་ཞོར་དུ་འབྲེལ་ཡོད་གནད་དོན་ཀྲུང་གོ་ཚན་རིག་ཁང་གི་ཡོན་ཧྲེ་མཚོ་བོད་ས་མཐོ་ཞིབ་འཇུག་སུའོ་ཡི་སུའོ་ཀྲང་ཡའོ་ཐན་ཏུང་དབར་སྤེལ་རེས་ཟབ་མོ་གནང་བ་དང་། མཚོ་བོད་ས་མཐོའི་ཞིབ་འཇུག་ལ་ཐོབ་པའི་ཚན་ཞིབ་གྲུབ་འབྲས་ལ་ཁས་ལེན་གང་ལེགས་གནང་ནས་བླ་ན་མེད་པའི་གུས་འདུད་ཀྱང་ཞུས་པ་རེད།
ཝུའུ་དབྱིང་ཅེས་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་སྣོད་བཅུད་ཤེས་དཔལ་འཛུགས་སྐྱོང་ལ་ཚད་མཐོའི་མཐོང་ཆེན་གནང་ནས་མཚོ་བོད་ས་མཐོ་ནི“འཛམ་གླིང་གི་ཡང་རྩེ”དང་། “ཀྲུང་ཧྭའི་ཆུ་གསོག་མཐོ་ལྕོག”“སའི་གོ་ལའི་སྣེ་གསུམ་པ”བཅས་ཡིན་པས་མཚོ་བོད་ས་མཐོའི་སྣོད་བཅུད་སྲུང་སྐྱོང་ཡག་པོ་བྱ་རྒྱུ་ནི་ཀྲུང་ཧྭ་མི་རིགས་འཚོ་གནས་དང་འཕེལ་རྒྱས་ལ་ལེགས་སྐྱེས་ཆེ་ཤོས་ཕུལ་བ་ཞིག་རེད་ཅེས་ནན་བཤད་ཡང་ཡང་གནང་མྱོང་ཡོད། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག་རང་སྐྱོང་ལྗོངས་ཏང་ཨུད་དང་སྲིད་གཞུང་གིས་ཏང་གི་ཚོགས་ཆེན་བཅོ་བརྒྱད་པ་དང་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ་དང་། བཞི་པ། ལྔ་པ། དྲུག་པ་བཅས་ཀྱི་དགོངས་དོན་དང་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་ལག་བསྟར་དོན་འཁྱོལ་གཏིང་ཟབ་བྱེད་པ་དང་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་དང་། རྒྱལ་སྲིད་སྐྱོང་ལུགས་སྐོར་གྱི་འདུ་ཤེས་གསར་པ་དང་། དགོངས་པ་གསར་པ། འཐབ་ཇུས་གསར་པ་བཅས་དང་ལྷག་དོན་དུ“རྒྱལ་ཁབ་སྐྱོང་བར་ངེས་པར་དུ་མཐའ་མཚམས་སྐྱོང་དགོས་པ་དང་། མཐའ་མཚམས་སྐྱོང་བར་སྔོན་ལ་བོད་བརྟན་ལྷིང་ཡོང་བ་བྱེད་དགོས་པའི”འཐབ་ཇུས་དགོངས་པ་གལ་ཆེན། “མི་རིགས་མཐུན་སྒྲིལ་ལ་ཤུགས་སྣོན་བརྒྱབ་ནས་མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བྱེད་དགོས”ཞེས་པའི་མཛུབ་སྟོན་གལ་ཆེན་བཅས་ལག་བསྟར་དོན་འཁྱོལ་གཏིང་ཟབ་བྱས་ནས་སྣོད་བཅུད་ཁོར་ཡུག་སྲུང་སྐྱོང་བྱ་རྒྱུ་ནི་ཐོན་སྐྱེད་ནུས་ཤུགས་སྲུང་སྐྱོང་བྱེད་པ་དང་སྔོ་ཞིང་དྭངས་བའི་རི་ཆུ་གསེར་རི་དངུལ་རི་ཡིན་ལ་གངས་ཁྱགས་ཀྱིས་བསྡམས་པའི་ས་གཞི་ཡང་གསེར་རི་དངུལ་རི་ཡིན་པའི་འདུ་ཤེས་བརྟན་པོ་འཛུགས་པ་དང་། སྔ་ཕྱི་བར་གསུམ་དུ་སྣོད་བཅུད་བདེ་འཇགས་ཉིད་མཐའ་ཚད་དང་། དམར་ཐིག གློག་ཆེན་བཅས་ལ་བརྩི་བ། ཐོན་ལས་ཆོག་འཐུས་ཀྱི་བཀག་རྒྱའི་གསལ་ཐོ་འཛུགས་པ། སྣོད་བཅུད་ལས་གྲྭ་གཙོ་བོ་འཛུགས་སྐྲུན་བྱ་རྒྱུར་ཤུགས་སྣོན་རྒྱག་པ། རྒྱལ་ཁབ་ཀྱི་ས་ཆ་སྔོ་ལྗང་ཅན་དུ་འགྱུར་རྒྱུར་སྐུལ་འདེད་གཏོང་བ། སྣོད་བཅུད་ཤེས་དཔལ་གྱི་ལམ་ལུགས་མ་ལག་འཐུས་སྒོ་ཚང་དུ་གཏོང་བ་བཅས་བྱས་ཏེ“འཛམ་གླིང་ཐོག་གི་མཐའ་མའི་དག་ཞིང་མཐའ་མ”སྲུང་སྐྱོང་ཡག་པོ་བྱེད་དགོས། མཚོ་བོད་ས་མཐོའི་ཞིབ་འཇུག་སུའོ་ཡིས་སྣོད་བཅུད་ཤེས་དཔལ་འཛུགས་སྐྱོང་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རྣམ་བཤད་གལ་ཆེན་རབ་དང་རིམ་པ་དང་བློ་མཐུན་ཧོང་ཏ་ཉན་ལ་སློབ་སྦྱོང་བྱ་རྒྱུའི་སྐོར་གྱི་མཆན་འགོད་མཛུབ་སྟོན་གལ་ཆེན་གྱི་དགོངས་དོན་ལག་བསྟར་ནན་ཏན་བྱས་ཏེ“བོད་སྐྱོད་པ་རྒན་གྲས་ཀྱི་སྙིང་སྟོབས”དང“ལམ་གཉིས་ཀྱི་སྙིང་སྟོབས”རྒྱུན་འཛིན་དང་དར་སྤེལ་གཏོང་བ་དང་། མཚོ་བོད་ས་མཐོའི་ཕྱོགས་བསྡུས་ཚན་རིག་རྟོག་ཞིབ་ཐེངས་དང་པོའི་ཕུལ་བྱུང་སྲོལ་རྒྱུན་དར་སྤེལ་གཏོང་བ། ཚན་རྩལ་ལ་བརྟེན་ནས་རྒྱལ་ཁབ་ལ་དྲིན་ལན་འཇལ་བའི་ཕུགས་བསམ་འཆང་བ། ཤེས་ལྡན་མི་སྣའི་རིག་སྟོབས་ཀྱི་ལེགས་ཆ་མུ་མཐུད་འདོན་སྤེལ་བཅས་བྱས་ཏེ་རྒྱལ་གཅེས་ཀྱི་བསམ་པ་དང་། རྒྱལ་ཁབ་ལ་དྲིན་ལན་འཇལ་བའི་བསམ་པ། ཚན་རིག་གི་སྙིང་སྟོབས་བཅས་མེས་རྒྱལ་སྒྱུར་བཅོས་འཕེལ་རྒྱས་གཏོང་རིང་གི་རླབས་ཆེན་གྱི་བྱ་གཞག་དང་། མི་དམངས་ཀྱིས་ལོ་རྒྱུས་གཏོད་པའི་རླབས་ཆེན་གྱི་འབད་འཐབ། ཚན་རིག་རྟོག་ཞིབ་བྱེད་སྒོ་བཅས་ཀྱི་ཁྲོད་དུ་མཉམ་འདྲེས་ཐུབ་པ་བྱས་ནས་ལོ་རྒྱུས་ཀྱི་ཚོད་བགམ་ཐུབ་པ་དང་ལག་ལེན་གྱིས་ཞིབ་དཔྱད་ཐུབ་པའི་ལས་རྗེས་གསར་པ་གཏོད་རྒྱུའི་རེ་བ་ཆེན་པོ་ཡོད། མཚོ་བོད་ས་མཐོའི་ཕྱོགས་བསྡུས་ཚན་རིག་རྟོག་ཞིབ་ཐེངས་གཉིས་པ་རྒྱལ་ཁའི་ངང་ལེགས་སྒྲུབ་ཡོང་བའི་སྨོན་འདུན་ཞུ་རྒྱུ་ཡིན་ཞེས་གསུངས་པ་རེད།
ཆེ་དགྲ་ལྷས་ཤིས་ཚིག་གསུང་སྐབས་ཀྲུང་གོ་ཚན་རིག་ཁང་མཚོ་བོད་ས་མཐོའི་ཞིབ་འཇུག་སུའོ་2003ལོར་བཙུགས་ཚུན། ས་མཐོར་གཞིས་ཆགས་པ་དང་དཀའ་སྤྱད་འབད་འཐབ་ཀྱིས་ལས་གཏོད་བྱས་ནས་ཆུ་ཚད་མཐོ་བའི་ཞིབ་འཇུག་གི་གྲུབ་འབྲས་གལ་ཆེན་ཐོབ་པ་མ་ཟད། བོད་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་ཆེད་ལེགས་སྐྱེས་གལ་ཆེན་ཡང་ཕུལ་ཡོད། ཀྲུང་གོ་ཚན་རིག་ཁང་གིས་མཚོ་བོད་ས་མཐོའི་ཕྱོགས་བསྡུས་ཚན་རིག་རྟོག་ཞིབ་ཐེངས་གཉིས་པ་བྱེད་དོན་ནི་སྣོད་བཅུད་ཤེས་དཔལ་འཛུགས་སྐྱོང་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རྣམ་བཤད་གལ་ཆེན་རབ་དང་རིམ་པ་ཕྱོགས་ཡོངས་ནས་ལག་བསྟར་དོན་འཁྱོལ་བྱེད་པའི་བྱེད་ཐབས་གལ་ཆེན་ཞིག་རེད། ད་ཐེངས་ཀྱི་ཚན་རིག་རྟོག་ཞིབ་ཀྱིས་རྒྱལ་ཁབ་ཀྱི“རྒྱུད་གཅིག་ལམ་གཅིག”འཛུགས་སྐྲུན་ལ་སྐུལ་འདེད་གཏོང་བ་དང་། བོད་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་མགྱོགས་སུ་གཏོང་བ། རང་ལྗོངས་ཀྱི་འབྲེལ་ཡོད་ཁྱབ་ཁོངས་ཀྱི་ཞིབ་འཇུག་དཔུང་ཁག་འཚར་ལོངས་དང་རིག་གཞུང་ཆུ་ཚད་ཕྱོགས་ཡོངས་ནས་མཐོ་རུ་འགྲོ་རྒྱུར་སྐུལ་འདེད་གཏོང་བ་བཅས་ཀྱི་ངོས་ནས་བརྗོད་ན་དོན་སྙིང་ཧ་ཅང་གལ་ཆེན་ལྡན་ཡོད། ཚན་རིག་རྟོག་ཞིབ་རུ་མི་ཚོས་ཡག་ཐོག་ཡག་བརྩེགས་དང་། སྒེར་སེམས་མེད་པར་ལེགས་སྐྱེས་འབུལ་བ། བློ་ཁོག་ཆེན་པོས་འཚོལ་ཞིབ་བཅས་བྱས་ཏེ་ཕུལ་བྱུང་ཚན་ཞིབ་ཀྱི་གྲུབ་འབྲས་གསར་པ་དེ་བས་མང་བ་ཐོབ་པ་བྱས་ནས་བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ཆེད་ཚན་རྩལ་གྱི་འདེགས་སྐྱོར་ཤུགས་ཆེན་བྱ་རྒྱུའི་རེ་བ་ཡོད། བོད་ཀྱི་རིམ་ཁག་ཏང་ཨུད་དང་སྲིད་གཞུང་དང་འབྲེལ་ཡོད་སྡེ་ཚན་གྱིས་སྔར་རྒྱུན་བཞིན་ད་ཐེངས་ཀྱི་ཚན་རིག་རྟོག་ཞིབ་ལ་ཕྱོགས་ཡོངས་ནས་རྒྱབ་སྐྱོར་དང་འགན་ལེན་བྱེད་དགོས་ཞེས་གསུངས་པ་རེད།
རྡོག་ཐོན་མཛད་སྒོའི་ཐོག་ཡའོ་ཐན་ཏུང་གིས་མཚོ་བོད་ས་མཐོའི་ཕྱོགས་བསྡུས་ཚན་རིག་རྟོག་ཞིབ་ཀྱི་ནང་དོན་ངོ་སྤྲོད་རགས་ཙམ་བྱས་པ་རེད།
དེ་རྗེས་ཝུའུ་དབྱིང་ཅེ་དང་ཆེ་དགྲ་ལྷ་སོགས་འགོ་ཁྲིད་བློ་མཐུན་གྱིས་ཚན་རིག་རྟོག་ཞིབ་རུ་ཁག་གི་རུ་མི་ཕེབས་སྐྱེལ་ཞུས་པ་རེད།


text:
ཨ་རབ་སྐྱེས་མའི་སྐྱིད་སྡུག 1
- །
- པ་སངས།, 06 ཟླ་བཅུ་གཅིག 2015 18:30
- ། རྩོམ་རིག་མེ་ལོང་། «གཉན་པོས་དབྱིན་ཡིག་ལས་བསྒྱུར།»
___«སོའུ་རྡིས་ཨ་རབ་ཡུལ་དུ་བུད་མེད་ཀྱིས་བྱེད་མི་རུང་བ་བདུན།»
«སོའུ་རྡིས་ཨ་རབ་ཉ»Saudi Arab «ཁ་ཆེའི་རྒྱལ་ཁབ་ཅིགཏ ཡུལ་གྱི་ཁྲིམས་སྲོལ་ནི་ཞ་རིས་ཡའི་ ཉ»Sharia «ཁ་ཆེའི་ཆོས་ལུགས་ཁྲོད་ཀྱི་ཁྲིམས་སྲོལ་ཞིགཏ ཁྲིམས་ལུགས་གཞི་ལ་བཞག་པ་ཞིག་ཡིན་པ་དང༌། ཁ་ཆེའི་ཁྲིམས་ལུགས་ནི་ཁ་ཆེའི་གསུང་རབ་ཀོ་རནཉ»Quran) «ནས་བྱུང་བ་རེད། དེར་བརྟེན་གནས་འདིར་བུད་མེད་རྣམས་ལ་མཐོང་ཆུང་ཁྱད་གསོད་བྱེད་པའི་རྒྱུན་སྲོལ་ད་དུང་ལྷག་ཡོད་ཅིང༌། སོའུ་རྡིས་ཁྲིམས་སྲོལ་དག་ཁ་ཆེའི་གསུང་རབ་དང་སྒོ་ཀུན་ནས་བསྟུན་ཡོད་སྟབས། ཁྲིམས་དཔོན་དག་གིས་ཀྱང་ལམ་སྲོལ་རྙིང་བ་ལྟར་དེ་ལ་འགྲེལ་རྗོད་བྱེད་དགོས་པ་རེད། སོའུ་རྡིས་ཨ་རབ་ཡུལ་དུ་སྔོན་ཆད་བུད་མེད་རྣམས་ཀྱིས་འོས་འདེམ་བྱེད་མི་ཆོག་མོད། རྒྱལ་པོ་ཨ་བྷི་རྡོའུ་ལ་ཉ»Abdullah «སོའུ་རྡིས་ཨ་རབ་ཡུལ་གྱི་རྒྱལ་བོ་སྔོན་མཏ ཡིས་འདེམ་དབང་འདྲ་མཉམ་གྱི་ཐོབ་ཐང་སྤྲད་ནས་ལོ་བཞི་ལྷག་གི་རྗེས་ཏེ། ཉེ་བའི་ཆར་སོའུ་རྡིས་ཨ་རབ་ཀྱི་བུད་མེད་རྣམས་ཀྱིས་ལོ་རྒྱུས་རང་བཞིན་ཅན་གྱི་ཐེངས་དང་པོའི་འོས་འདེམ་ཐོ་འགོད་བྱེད་ཆོག་པར་གྱུར་ཡོད། འོས་འདེམ་ལས་གཞན་ཡང༌། སོའུ་རྡིས་ཨ་རབ་ཀྱི་བུད་མེད་རྣམས་ཀྱིས་སྒྲུབ་མི་ཆོག་པའི་དོན་དག་མང་པོ་ཞིག་ལྷག་ཡོད་ཅིང༌། འདི་ག་བརྙན་འཕྲིན་ཁང་གིས་སོའུ་རྡིས་ཨ་རབ་ཡུལ་གྱི་བུད་མེད་ཀྱིས་སྒྲུབ་མི་ཆོག་པའི་དོན་དག་བདུན་ཁྱེད་ལ་ངོ་སྤྲོད་པར་བྱ།»
«༡ བུད་མེད་ཀྱིས་རླངས་འཁོར་སྐོར་མི་ཆོག»
«སོའུ་རྡིས་ཨ་རབ་ཡུལ་ནས་བུད་མེད་ཀྱིས་རླངས་འཁོར་སྐོར་རྒྱུ་གཏན་འགོག་བྱས་ཡོད་པ་རེད། གཞུང་འབྲེལ་བཅའ་ཁྲིམས་ནང་དུ་བུད་མེད་ཀྱིས་རླངས་འཁོར་སྐོར་མི་ཆོག་པའི་ཁྲིམས་ལུགས་གང་ཡང་མེད་མོད། སོའུ་རྡིས་གྲྭ་བ་དག་གིས་བུད་མེད་རླངས་འཁོར་ཁ་ལོ་བ་དག་གིས་སྤྱི་ཚོགས་ཀྱི་རིན་ཐང་ལ་སྣང་ཆུང་བྱེད་ཀྱིན་འདུག་ཅེས་ཁ་རྡུང་བཏང་རྐྱེན། བུད་མེད་ཀྱིས་རླངས་འཁོར་སྐོར་མི་ཆོག་པར་གྱུར་ཡོད།༢༠༡༡ ལོར་ཡུལ་དེའི་བུད་མེད་ཀྱི་ཚོགས་པ་ཞིག་གིས་སྣེ་ཁྲིད་དེ་བུད་མེད་རླངས་འཁོར་ཁ་ལོ་བ་གསོ་སྐྱོང་གི་ལས་དོན་ཐད་དོ་སྣང་བྱས་མོད། དོན་དག་དེ་ལམ་ལྷུང་གང་ཡང་བྱུང་མི་འདུག ལོ་ངོ་བཅུ་ཕྲག་དུ་མར་ངོ་རྒོལ་དང་སྐྱོན་བརྗོད་བྱས་པར་ལྟོས་མེད་ཀྱིས། ༢༠༡༤ ལོར་ཨ་རབ་རྒྱལ་བོའི་སློབ་སྟོན་ལྷན་ཚོགས་ཀྱིས་བསྐྱར་དུ་བཀའ་བཏང་སྟེ། སྲིད་གཞུང་གིས་ལངས་ཕྱོགས་བརྟན་པོ་བཟུང་ནས། བུད་མེད་ཁ་ལོ་བའི་བཀག་རྒྱ་མེད་པར་གཏོང་དགོས་པའི་ཐད་མཛུབ་སྟོན་གནང་ཡོད་པ་རེད།»
«༢ རོགས་ཟླ་མེད་པར་བུད་མེད་ཕྱི་རོལ་དུ་འགྲོ་མི་ཆོག»
«སོའུ་རྡིས་ཡུལ་ནས་བུད་མེད་རྣམས་རང་ཁྱིམ་ནས་ཕྱི་ལོགས་སུ་འགྲོ་བར་ག་དུས་ཡིན་ཡང་སྐྱེས་པ་ལྟ་སྲུང་བ་ཞིག་དགོས་པ་དང༌། སྐྱེས་པ་ལྟ་སྲུང་བ་དེ་དག་ལ་མ་རམ་ཉ»“mahram”«ཁ་ཆེའི་ཆོས་ལུགས་ཁྲོད་ཀྱི་བུད་མེད་ཀྱི་ལྟ་སྲུང་བ་དགཏ ཞེས་འབོད་པ་རེད། མ་རམ་དག་གིས་བུད་མེད་རྣམས་ཕྱི་ལོགས་སུ་འགྲོ་སྐྱོད་སྐབས་ལྟ་སྲུང་བྱེད་དགོས་ཤིང༌། ཁྲིམས་སྲོལ་འདི་ནི། ཉམ་ཆུང་བའི་བུད་མེད་རྣམས་ཀྱི་རང་དབང་འགུལ་སྐྱོད་ལས་བྱུང་བའི་ཉེས་པ་འགོག་ཆེད་དུ་དམིགས་ཏེ་བཟོས་པ་ཞིག་ཡིན་པ་རེད།ཐེངས་ཤིག་སོའུ་རྡིས་ཡུལ་དུ་གཞོན་ནུ་མ་ཞིག་ལ་བཙན་གཡེམ་བྱས་པ་གསར་ལམ་ཁག་ཏུ་ཐོན་པ་རེད། དོན་རྐྱེན་དེ་བྱུང་དུས། གནོད་འཚེ་ཕོག་ཡུལ་གྱི་མཉམ་དུ་ཁོ་མོའི་ལྟ་སྲུང་བ་མེད་པས། ཁྲིམས་ཁང་གིས་ཁོ་མོར་ལྟ་སྲུང་བ་མེད་པར་ཕྱི་ལ་ཕྱིན་པའི་ཉེས་ཆད་བཅད་ཡོད། ཉེ་བའི་ཆར་སོའུ་རྡིས་སྲིད་གཞུང་གིས། བུད་མེད་རྣམས་སྐྱེས་པའི་ལྟ་སྲུང་བ་མེད་པའི་ལྗོངས་རྒྱུ་བྱེད་པར་དམ་དྲག་ཉུང་དུ་གཏང་རྒྱུར་བསམ་གཞིག་བྱེད་ཀྱིན་ཡོད་ཚུལ་ཀྱང་བསྒྲགས་ཡོད་པ་རེད།»
«༣ བུད་མེད་ལུས་རྩལ་གྱི་བྱ་འགུལ་ཁྲོད་ཞུགས་མི་ཆོག»
«སོའུ་རྡིས་ཨ་རབ་ཀྱི་ངོས་ནས་བུད་མེད་རྩེད་འགྲན་པ་མེད་པའི་ཨོ་རྩེད་འགྲན་ཚོགས་ཤིག་ལ་མགྲོན་བདག་བྱེད་རྒྱུར་གྲོས་མགོ་བཏོན་པ་རེད། རྒྱལ་སྤྱིའི་ཨོ་རྩེད་ལྷན་ཚོགས་ཀྱིས་བྷ་རན་ ཉ»Bahrain «ཨ་རབ་ཀྱི་ས་འབྲེལ་རྒྱལ་ཕྲན་ཞིགཏ ཡུལ་དང་མཉམ་དུ་རྩེད་དབང་བདག་རྩོད་བྱེད་པ་དང༌། སྐྱེས་པ་དང་བུད་མེད་ལོགས་གནས་ངང་རྩེད་འགྲན་བྱེད་རྒྱུའི་སོའུ་རྡིས་གྲོས་གཞི་དེ་ལ་ངོས་ལེན་བྱས་མེད། སྤྱི་ཚོགས་འདི་ནི་ཧ་ཅང་རྙིང་ཞེན་ཅན་ཞིག་ཡིན་པ་དང༌། སྐབས་དེ་ནི་བུད་མེད་རྣམས་འགྲན་ཚོགས་སུ་ཞུགས་རྒྱུར་ངོས་ལེན་བྱེད་དཀའ་བའི་དུས་ཚོད་ཅིག་ཀྱང་ཡིན་པ་རེད།ཐེངས་དང་པོར་སོའུ་རྡིས་ཨ་རབ་ཡུལ་ནས་བུད་མེད་རྩལ་འགྲན་རུ་ཁག་ཅིག་ལོན་ཏྲོན་ཨོ་རྩེད་འགྲན་ཚོགས་སུ་མངགས་སྐབས། གྲྭ་བ་ཚོས་བུད་མེད་དེ་ཚོ་སྨད་ཚོང་མ་ལྟ་བུ་རེད་ཅེས་ཡོངས་གྲགས་ཀྱིས་སྐྱོན་བརྗོད་དྲག་པོ་བྱས་ཡོད་པ་རེད། རྩལ་འགྲན་སྐབས་སུའང་ཁོ་མོ་ཚོར་སྐྱེས་པའི་ལྟ་སྲུང་བ་དགོས་པར་མ་ཟད། ཞ་རིས་ཡཉ»Sharia) «དང་བསྟུན་ཏེ་ལུས་རྩལ་སྒྲིག་ཆས་གྱོན་དགོས་ཤིང༌། སྐྲ་ལོ་ཡང་ཡིབ་སྦས་བྱེད་དགོས་པ་ཨ་ཅང་ཅང༌།»
«༤ བུད་མེད་ཀྱིས་གང་འདོད་དུ་སྐྱེས་པ་དང་འབྲེལ་འདྲིས་བྱེད་མི་ཆོག»
«བུད་མེད་ཀྱིས་རང་གི་གཉེན་ཉེ་མིན་པའི་སྐྱེས་པ་དང་མཉམ་དུ་འབྲེལ་འདྲིས་བྱེད་པར་ཚོད་འཛིན་བྱེད་དགོས་པ་རེད། ཁྲིམསས་དང་མི་མཐུན་པའི་ »“«མཉམ་བསྲེས»”«ཀྱི་དབང་གིས་ཉེས་ཆད་ཕོག་གིན་ཡོད་སྟབས། སྨྱན་བྱད་ཁག་གིས་མི་མང་འདུ་འཛོམས་བྱེད་ས་གལ་ཆེན་ཁག་སྟེ་ལས་ཁུངས་དང་དངུལ་ཁང༌། སློབ་གྲྭ་ཆེན་མོ་བཅས་སུ་སྐྱེས་པ་དང་བུད་མེད་འགྲོ་འོང་གི་སྒོ་ལོགས་སུ་དགར་དགོས་པའི་སྐོར་གྱི་བསམ་འཆར་བཏོན་ཡོད་པར་མ་ཟད། སྤྱི་བའི་དངོས་རྫས་དབོར་འདྲེན་བྱེད་ས་དང་རླངས་འཁོར་ས་ཚུགས། མཚོ་འགྲམ། སྐྱོ་སངས་ས་ཁུལ་བཅས་ཏེ་རྒྱལ་ཁབ་ཀྱི་ས་གནས་མང་ཆེ་བ་ཤིག་ལོགས་སུ་བཟོ་དགོས་པའི་སྐོར་གྱི་བསམ་ཚུལ་བཏོན་པ་རེད།»
«༥ བུད་མེད་ལ་ལུས་རྩལ་སྦྱོང་ས་མེད།»
«བུད་མེད་ཀྱིས་ཕྱི་རོལ་ནས་ལུས་རྩལ་སྦྱོང་མི་ཆོག་པའི་ཁྲིམས་ལུགས་ཤིག་མེད་མོད། དེ་ལ་དགག་རྒྱག་བྱེད་པའི་མཁས་པ་དང་གྲྭ་བ་དག་གིས་རྙིང་ཞེན་ཆེ་བའི་སྤྱི་ཚོགས་འདི་ལ་ཤུགས་རྐྱེན་ཟབ་མོ་ཐེབས་ཡོད་པ་རེད། སློབ་གྲྭ་ཆེ་ཆུང་གང་དུའང་བུད་མེད་རྣམས་ལ་ལུས་རྩལ་སྦྱོང་བརྡར་ལྟེ་གནས་དང་ལུས་རྩལ་རུ་ཁག་གང་ཡང་མེད་པ་རེད། དེ་ལྟ་མོད། ཆོས་ལུགས་དོ་དམ་མི་སྣས་བཀག་སྡོམ་མ་བྱས་བར་དུ་སྒེར་ངོས་ནས་བདག་གཉེར་བྱེད་ཀྱིན་པའི་བུད་མེད་ཀྱི་ལུས་རྩལ་ར་བ་འགའ་ཞིག་ཡོད་པ་རེད།ཡང་སོའུ་རྡིས་ཡུལ་གྱི་གྲྭ་བ་འགས་ལས་འགུལ་སྤེལ་ཏེ། བུད་མེད་ཀྱི་ལུས་སྦྱོང་དང་ལུས་རྩལ་ར་བ་བཅས་ནི་མོ་གསར་གྱི་ལང་ཚོ་བརླག་པའི་རྒྱུ་དང་རྐྱེན་ཉག་ཅིག་ཡིན་ལུགས་བསྒྲགས་ཡོད་པ་དང༌། སོའུ་རྡིས་ཨ་རབ་ཀྱིས་རྒྱལ་སྤྱིའི་ཨོ་རྩེད་འགྲན་ཚོགས་ཀྱི་ཚོགས་ཁོངས་སུ་བུད་མེད་ཀྱི་སྐུ་ཚབ་གཏོང་རྒྱུར་ཡང་བཀག་འགོག་བྱེད་ཀྱིན་ཡོད་པ་རེད།»
«༦ བུད་མེད་ཀྱིས་ལས་ཀ་བྱེད་མི་རུང༌།»
«སོལ་རྡིས་ཡུལ་ནས། བུད་མེད་ཀྱིས་སྐྱེས་པས་སྒྲུབ་ཐུབ་པའི་ལས་ཀ་མང་དག་ཅིག་ལས་མི་རུང༌། བུད་མེད་མང་ཆེ་བ་ཤེས་ཡོན་གྱི་སྡེ་ཚན་དང་སྨན་ཞབས་པའི་ལས་གནས་སུ་ཡོད། ཏག་ཏག ཉེ་བའི་དུས་ནས་བཟུང་བུད་མེད་ཚོས་མཛོད་གཉེར་ཁང་གི་དོ་དམ་པ་བྱེད་པའམ། མཛོད་གཉེར་སྡེ་ཚན་འགའ་རུ་ལས་ཀ་བྱེད་མགོ་བརྩམས་ཡོད་མོད། ཁྲོམ་ས་ཆེ་ཁག་ཏུའང་བུད་མེད་ཚོས་ཁ་ངོ་གདོང་རས་ཀྱིས་གཡོག་དགོས་ཤིང༌། སྙན་གྲགས་ཆེ་བའི་ཚོང་ལས་བྱེད་ས་དག་སྟེ། བུད་མེད་ཀྱི་ནང་གོས་ཆེད་ཚོང་ཁང་ལྟ་བུར་ཡང་བུད་མེད་མཐོང་རྒྱུ་མེད་པར། སྐྱེས་པ་ལས་བྱེད་པ་ཁོ་ནས་ཁེངས་བསྡད་ཡོད་དོ།»
«༧ བུད་མེད་ཀྱིས་དགའ་རོགས་དུས་ཆེན་ཉིན་མོར་ཁ་དོག་དམར་པོ་ཅན་ཞིག་བཙོང་མི་ཆོག་ལ་གྱོན་ཡང་མི་རུང༌།»
«དགའ་རོགས་དུས་ཆེན་གྱི་ཉིན་མོར། མེ་ཏོག་ཚོང་ཁང་དང་ལེགས་སྐྱེས་ཚོང་ཁང་དུ་རྒྱ་སེ་དམར་པོ་དང་སྙིང་དབྱིབས་ཅན་གྱི་དངོས་པོ་བཙོང་རྒྱུར་བཀག་སྡོམ་བྱེད་པ་རེད། སློབ་གྲྭའི་བུ་མོ་དང་སྐྱེས་མ་ཚང་མས་མདོག་དམར་པོ་ཅན་གྱི་ལྭ་བ་གྱོན་པར་གཏན་འགོག་བྱས་ཡོད་ལ། ཐ་ན་སྐེ་དཀྲིས་དམར་པོ་ཞིག་ཀྱང་གོན་མི་ཆོག སློབ་གྲྭའི་བུ་མོ་སུ་ཞིག་ལ་ཁ་དོག་དམར་པོ་ཅན་གྱི་ »“«བརྡ»”«འབྱོར་ན། རྐྱེན་དེ་ཡིས་སློབ་གྲྭར་འཛུལ་ཞུགས་བྱེད་རྒྱུ་བཀག་འགོག་དང༌། སློབ་གྲྭ་བརྗེ་སྤོར་ཆེད་ཁྱིམ་ལ་གཏོང་བ་སོགས་ཅི་ལས་གང་དྲག་བྱེད་པ་རེད། སྤྱིར་བཏང་ཁ་དོག་དམར་པོ་བཀག་སྡོམ་བྱེད་དོན་ནི། ཁ་དོག་དམར་བོ་དེ་ཨེས་སི་ལེམ་ ཉ»Islam ) «དང་འབྲེལ་བ་མེད་པའི་ »“«རྟགས་མཚན»”«ཞིག་ཡིན་པའི་རྐྱེན་གྱིས་རེད། མ་ཟད་དེ་ནི་ཕྱི་ཡུལ་དང་གཉེན་སྒྲིག་གི་འབྲེལ་བ་བྱུང་བར་སྔོན་འགོག་བྱེད་ཆེད་ཀྱང་ཡིན་པ་རེད།»
«མཆན།»
1 «ཁ་བྱང་སྒྱུར་བ་པོས་བཏགས།»
2 «མ་རྩོམ་ལ་དྲ་བྱང་འདི་ནས་གཟིགས་ཐུབ།»


text:
ཀྲུང་གོ་བོད་ཀྱི་དྲ་བའི་འཕྲིན། ཟླ7པའི་ཚེས15ཉིན་གྱི་སྔ་དྲོའི་དུས་ཚོད10ཡི་སྟེང་། སྐབས་བཅུ་དྲུག་པའི“མཚོ་སྔོན་ཡིད་རྟོན་བུམ་པའི”མཚོ་བསྐོར་ལྕགས་རྟ་འགྲན་བསྡུར་དེ་མཚོ་སྔོན་ཞིང་ཆེན་མཚོ་ཤར་གྲོང་ཁྱེར་ལི་ཏུའུ་ས་ཁུལ་ནས་གཟབ་རྒྱས་ངང་འགོ་བརྩམས། འཛམ་གླིང་གི་ཡུལ་གྲུ་སོ་སོ་ནས་ཡོང་བའི་འགྲན་ཞུགས་རུ་ཁག22ཀྱི་ལུས་རྩལ་པ200ལྷག་ལི་ཏུའུ་རུ་འཛོམས་ནས་མཉམ་དུ་མཐོ་སྒང་གི་གཞུང་ལམ་ལྕགས་རྟ་འགྲན་བསྡུར་ལ་ཞུགས་རྒྱུ་རེད།
ཐེངས་འདིའི་མཚོ་བསྐོར་འགྲན་བསྡུར་ནི་ཟླ7པའི་ཚེས16ཉིན་ནས་ཟླ7པའི་ཚེས29ཉིན་བར་མཚོ་སྔོན་དང་ཀན་སུའུ། ཉིང་ཞ་བཅས་ཞིང་ལྗོངས་གསུམ་དུ་སྤེལ་རྒྱུ་ཡིན་པ་དང་། ཟླ7པའི་ཚེས29ཉིན་ཉིང་ཞ་ཧའེ་རིགས་རང་སྐྱོང་ལྗོངས་ཀྱི་ཀྲུང་ཝེ་གྲོང་ཁྱེར་དུ་མཇུག་སྒྲིལ་རྒྱུ་རེད།
ཐེངས་འདིའི་འགྲན་བསྡུར་གྱི་འགྲན་ཡུན་ནི་ཉིན14ཡིན་པ་དང་། འགྲན་མཚམས13དང་ངལ་གསོ་ཉིན1བཀོད་སྒྲིག་བྱས་ཡོད་ལ། འགྲན་བསྡུར་གྱི་སྤྱིའི་ལམ་ཐག་ལ་སྤྱི་ལེ3353དང་དེའི་ནང་འགྲན་བསྡུར་ལམ་ཐག་ལ་སྤྱི་ལེ2048ཡོད། འགྲན་བསྡུར་གྱི་འགོ་རྩོམ་ས་ནི་ལི་ཏུའུ་ས་ཁུལ་དང་མཇུག་བསྡུ་ས་ནི་ཉིང་ཞ་ཧའེ་རིགས་རང་སྐྱོང་ལྗོངས་ཀྱི་ཀྲུང་ཝེ་གྲོང་ཁྱེར་ཡིན། འགྲན་བསྡུར་བྱེད་ཡུལ་གཙོ་བོ་ནི་མཚོ་སྔོན་གྱི་མཚོ་ཤར་གྲོང་ཁྱེར་དང་ཟི་ལིང་གྲོང་ཁྱེར། མཚོ་ལྷོ་ཁུལ། མཚོ་བྱང་ཁུལ། ཀན་སུའུ་ཞིང་ཆེན་གྱི་ལིན་ཞ་ཁུལ་དང་ཏིན་ཞི་གྲོང་ཁྱེར། ཐེན་ཧྲོས་གྲོང་ཁྱེར། ཕིན་ལེང་གྲོང་ཁྱེར། ཉིང་ཞ་ཧའེ་རིགས་རང་སྐྱོང་ལྗོངས་ཀྱི་དབྱིན་ཁྲོན་གྲོང་ཁྱེར་དང་ཀྲུང་ཝེ་གྲོང་ཁྱེར་བཅས་ཡིན། །
རྩོམ་སྒྲིག་པ། མཁའ་མཚོ་སྐྱིད།


text:
མ་ཧཱ་གུ་རུའི་འབུམ་ཚོགས་ཐེངས་ལྔ་བའི་སྤྱི་སྨན་ཞབས་རིམ་མཇུག་སྒྲིལ་གནང་།
༢༠༡༨ ཟླ ༥ ཚེས་༡༠ ནས་དེ་རིང་ཚེས་༡༢ བར་ཉིན་གསུམ་རིང་སུད་སི་དང་ལིག་ཏེན་སི་ཊཡན་བོད་རིགས་མི་མང་གི་འཐུས་ཚོགས་སྐབས་༡༧ པས་གོ་སྒྲིག་གནང་བ་ལྟར་སྔ་འགྱུར་རྙིང་མའི་དབུ་འཛིན་ཁྲི་རབས་བདུན་པ་སྐྱབས་རྗེ་ཀ༔་ཐོག་དགེ་རྩེ་རིན་པོ་ཆེ་མཆོག་འབུམ་ཚོགས་ཀྱི་དབུ་བླར་དབུ་བཞུགས་ཐོག་དེ་རིང་འབུམ་ཚོགས་ཀྱི་སྤྱི་སྨན་ཞབས་རིམ་ལེགས་གྲུབ་མཇུག་སྒྲིལ་གནང་ཡོད་འདུག དེ་ལས་མང་བ།... » མ་ཧཱ་གུ་རུའི་འབུམ་ཚོགས་ཐེངས་ལྔ་བའི་སྤྱི་སྨན་ཞབས་རིམ་མཇུག་སྒྲིལ་གནང་།
སྔ་འགྱུར་རྙིང་མའི་དབུ་འཛིན་ཁྲི་རབས་བདུན་པ་སྐྱབས་རྗེ་ཀ༔་ཐོག་དགེ་རྩེ་རིན་པོ་ཆེ་མཆོག་སུད་སི་མ་ཧྭ་གུ་རུའི་འབུམ་ཚོགས་ཐེངས་ལྔ་བའི་ཚོགས་མགོན་དུ་ཕེབས་ཏེ་སྤྱི་སྨན་ཞབས་རིམ་བསྒྲུབས་པ།
དེ་རིང་སྤྱི་ཚེས་༡༠ ཉིན་སུད་སི་ལིག་ཏེན་སིཊ་ཡན་བོད་རིགས་མི་མང་སྐབས་༡༧ འཐུས་ཚོགས་ཀྱི་གོ་སྒྲིག་འོག འཛམ་གླིང་སྐྱེས་འགྲོ་ཡོངས་ཀྱི་བླ་ན་མེད་པའི་ཁྲིད་སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་གིས་དབུས་རིས་མེད་ཆོས་རྒྱུད་ཁག་གི་བླ་ཆེན་རྣམས་དང་། བསྟན་འཛིན་ཀྱི་སྐྱེས་བུ་དམ་པ་རྣམས་ཀྱི་སྐུ་ཚེ་བསྐལ་བརྒྱར་བརྟན་ཞིང་། བསྟན་འགྲོའི་རླབས་ཆེན་མཛད་འཕྲིན་མཐའ་དག་གེགས་མེད་ལྷུན་གྱིས་གྲུབ་པ་དང་། བོད་བསྟན་སྲིད་མི་རིགས་ཆེད་ལུས་སྲོག་ལོངས་སྤྱོད་བློས་གཏོང་མཁན་རྒྱལ་གཅེས་དཔའ་བོ་དཔའ་མོ་ཡོངས་ཀྱི་ཕུགས་ཀྱི་ཐུགས་དགོངས་མྱུར་དུ་འགྲུབ་པ་དང་། བོད་མི་ཡོད་དོ་ཅོག་གི་སྤྱི་མཐུན་བསོད་ནམས་གོང་འཕེལ་དང་། རྐྱེན་ངན་བར་ཆད་སོགས་མི་ཡོང་བ་བཅས་ཀྱི་ཆེད་དུ། ཐེངས་ལྔ་བའི་མ་ཧྰ་གུ་རུའི་འབུམ་ཚོགས་སྤྱི་སྨན་ཞབས་རིམས་ཀྱི་ཚོགས་མགོན་དུ་སྔ་འགྱུར་རྙིང་མའི་དབུ་འཛིན་ཁྲི་རབས་བདུན་པ་སྐྱབས་རྗེ་ཀ་༔་ཐོག་དགེ་རྩེ་རིན་པོ་ཆེ་མཆོག་གདན་ཞུ་ཆིབས་བསྒྱུར་ཐོག་ཞབས་རིམ་མུ་མཐུད་འཚོགས་བཞིན་ཡོད་འདུག དེ་ལས་མང་བ།... » སྔ་འགྱུར་རྙིང་མའི་དབུ་འཛིན་ཁྲི་རབས་བདུན་པ་སྐྱབས་རྗེ་ཀ༔་ཐོག་དགེ་རྩེ་རིན་པོ་ཆེ་མཆོག་སུད་སི་མ་ཧྭ་གུ་རུའི་འབུམ་ཚོགས་ཐེངས་ལྔ་བའི་ཚོགས་མགོན་དུ་ཕེབས་ཏེ་སྤྱི་སྨན་ཞབས་རིམ་བསྒྲུབས་པ།
སུད་སིར་སྔ་འགྱུར་རྙིང་མའི་དབུ་འཛིན་ཁྲི་རབས་བདུན་པ་སྐྱབས་རྗེ་ཀ་ཐོག་དགེ་རྩེ་རིན་པོ་ཆེ་མཆོག་ཞབས་སོར་འཁོད་པ།
དེ་རིང་སྤྱི་ལོ་༢༠༡༨ ལོའི་ཟླ་བ་ ༥ པའི་ཚེས་ ༩ ཉིན་མོ་ཞོགས་པ་ཡོ་རོབ་ཚོུད་༧།༡༥ ཐོག་སུད་སི་ཛུ་རིགས་གནམ་ཐང་དུ་སྔ་འགྱུར་རྙིང་མའི་དབུ་འཛིན་ཀཿ་ཐོག་དགེ་རྩེ་རིན་པོ་ཆེ་སྐུ་འཁོར་རྣམས་གཉིས་ཞབས་སོར་འཁོད་ཡོད་པ་དང་ དེ་ལས་མང་བ།... » སུད་སིར་སྔ་འགྱུར་རྙིང་མའི་དབུ་འཛིན་ཁྲི་རབས་བདུན་པ་སྐྱབས་རྗེ་ཀ་ཐོག་དགེ་རྩེ་རིན་པོ་ཆེ་མཆོག་ཞབས་སོར་འཁོད་པ།
བོད་སློབས་འགན་འཛིན་ཚོགས་འདུ་ཐེང་དང་པོ་ཚོགས།
སུད་སི་དང་ལིག་ཏེན་སིཊཡན་སྐབས་༡༧ པའི་བོད་སློབ་འགན་འཛིན་ལྷན་ཚོགས་ཚོགས་འདུ་ཚོགས་ཐེངས་དང་པོའི་ཐོག། སུད་སི་རྒྱ་ཡོངས་བོད་སློབ་སྤྱི་ཁྱབ་འགན་འཛིན་དང་སུད་སི་དང་ལིག་ཏེན་སིཊཡན་བོད་རིགས་མི་མང་གི་ཚོགས་གཙོ་ཚོགས་གཞོན་རྣམ་པ་དབུ་བཞུགས་ཐོག། དེ་ལས་མང་བ།... » བོད་སློབས་འགན་འཛིན་ཚོགས་འདུ་ཐེང་དང་པོ་ཚོགས།
འཐུས་མི་གསར་བ་གཉིས་ཀྱིས་དམ་འབུལ་ཞུས།
༢༠༡༨་༤་༧་ཉིན་སུད་སི་དང་ལིག་ཏེན་སིཊཡན་བོད་རིགས་མི་མང་ཚོགས་པའི་སྐབས་བཅུ་བདུན་པའི་ས་གནས་འཐུས་མིའི་ལོ་དུས་དང་པོའི་ཚོགས་ཐེངས་གཉིས་པའི་སྟེང་ཧོར་གྷན་ས་གནས་ཀྱི་འཐུས་མི་གསར་བ་བསྟན་འཛིན་དབང་འདུས་ལགས་དང་ཨུཛ་ནག་དང་ཝ་ཊ་ཝིལ་ས་གནས་ཀྱི་འཐུས་མི་གསར་བ་གཞི་ཁ་དངོས་གྲུབ་ལགས་གཉིས་ དེ་ལས་མང་བ།... » འཐུས་མི་གསར་བ་གཉིས་ཀྱིས་དམ་འབུལ་ཞུས།
རྒྱལ་ཚོགས་སུ་བོད་དོན་ཞུ་གཏུག་ལས་འགུལ་ཐེངས་༧༦ པ་སྤེལ་འདུག
ཕྱི་ལོ ༢༠༡༨ ཟླ ༤ ཚེས ༡༡ ཉིན་སུད་སིར་གནས་བཞུགས་བོད་དོན་གདུང་སེམས་མཉམ་སྐྱེད་ལས་འགུལ་བ་རྣམས་ཀྱིས་སུད་སི་ཇི་ནེ་ཝ་རྒྱལ་ཚོགས་སུ་བོད་དོན་ཞུ་གཏུག་གི་ལས་འགུལ་ཐེངས་༧༦ པ་སྤེལ་འདུག་པ་དང་། ལས་འགུལ་བ་རྣམས་ཀྱིས་བོད་དོན་འགྲེལ་བརྗོད་ཡིག་ཆ་གྲངས་ལྔ་བརྒྱ་ལྷག་འགྲེམ་སྤེལ་གནང་ཡོད་འདུག དེ་ལས་མང་བ།... » རྒྱལ་ཚོགས་སུ་བོད་དོན་ཞུ་གཏུག་ལས་འགུལ་ཐེངས་༧༦ པ་སྤེལ་འདུག
༄༅། །ས་གནས་ཧོར་གྷན་བོད་རིགས་མིང་མང་གི་འཐུས་མི་དང་རྒྱུན་ལས་གསར་འདེམས།
ཟླ་བ་ ༤ ཚེས་ ༨་ཉིན་ས་གནས་ཧོར་གྷན་ཚོགས་ཆུང་གི་སྐབས་༡༧པའི་འཐུས་མི་གསར་རྙིང་གི་དབར་གྱི་རྩིས་ལེན་ཞུས་པ་དང་། ཚོགས་ཆུང་ནས་འོས་འདེམས་བྱུང་བས་མི་འཐུས་དང་པོ་མཚམས་མདའ་ནོར་བུ་ལགས་སུད་སི་དང་ལེཊ་སིཊཡན་བོད་རིགས་མི་མང་གི་ཚོགས་གཙོར་འདམས་ཐོན་བྱུང་གཏན། དེ་ལས་མང་བ།... » ༄༅། །ས་གནས་ཧོར་གྷན་བོད་རིགས་མིང་མང་གི་འཐུས་མི་དང་རྒྱུན་ལས་གསར་འདེམས།
ཛུ་རིག་ཏུ ༢༠༡༨ /༣/༡༢ ཉིན་ སུད་སི་བོད་ཀྱི་བུད་མེད་ཚོགས་པས་ཞི་བའི་ཐོག་རྔམ་སྟོན་ཁྲོམ་སྐོར།
ཛུ་རིག་ཏུ ༢༠༡༨ /༣/༡༢ ཉིན་ སུད་སི་བོད་ཀྱི་བུད་མེད་ཚོགས་པས་ཞི་བའི་ཐོག་རྔམ་སྟོན་ཁྲོམ་སྐོར་དང་། ཆེད་དུ་དམིགས་པའི་མར་མེ་འབུལ་བ་སོགས་ཀྱིས། བོད་ཀྱི་རྒྱལ་ས་ལྷ་སར་བོད་ཀྱི་བུད་མེད་ཚོས་རྒྱ་ཡི་དབང་སྒྱུར་ལ་ངོ་རྒོལ་སྒེར་ལངས་བྱས་ནས་ལོ་ངོ་ ༥༩ སོང་བའི་དུས་དྲེན་སྲུང་བརྩི་ཞུས།། དེ་ལས་མང་བ།... » ཛུ་རིག་ཏུ ༢༠༡༨ /༣/༡༢ ཉིན་ སུད་སི་བོད་ཀྱི་བུད་མེད་ཚོགས་པས་ཞི་བའི་ཐོག་རྔམ་སྟོན་ཁྲོམ་སྐོར།
ཡུ་རོབ་བོད་དང་མཉམ་དུ་ཡོད་ཅེས་པའི་ལས་འགུལ་ཆེན་མོ་སྟེ་གསུམ་བཅུ་དུས་དྲན་ཐེངས་༥༩་པ་རྒྱལ་ཁའི་ངང་མཇུག་སྒྲིལ།
ཁ་སང་ཕྱི་ཚེས་བཅུའི་ཉིན་ད་ལོའི་ཡུ་རོབ་བོད་མིའི་ལས་འགུལ་ཆེན་མོ་སྟེ་ཡུ་རོབ་བོད་དང་མཉམ་དུ་ཡོད་ཅེས་པའི་ལས་འགུལ་འདིའི་དངོས་གཞིའི་ལས་འགུལ་ཏེ་གསུམ་བཅུ་དུས་དྲན་ཐེངས་༥༩་པ་སུད་སིའི་གྲོང་ཁྱེར་ཇི་ནི་ཝར་རྟེན་གཞི་བྱས་ཡོད་པའི་མཉམ་འབྲེལ་རྒྱལ་ཚོགས་ཀྱི་ཐང་ཆེན་དུ་སྲུང་གཙི་གནང་འདུག དེ་ལས་མང་བ།... » ཡུ་རོབ་བོད་དང་མཉམ་དུ་ཡོད་ཅེས་པའི་ལས་འགུལ་ཆེན་མོ་སྟེ་གསུམ་བཅུ་དུས་དྲན་ཐེངས་༥༩་པ་རྒྱལ་ཁའི་ངང་མཇུག་སྒྲིལ།
སུད་སི་གྲོས་ཚོགས་ཀྱི་བོད་དོན་རྒྱབ་སྐྱོར་ཚོགས་པའི་འཐུས་མིས་སུད་སི་གཞུང་ལ་བོད་མིའི་རང་དབང་ལ་སྲུང་སྐྱོབ་བྱ་དགོས་པའི་འབོད་སྐུལ་ཞུ་འདུག
དེ་རིང་ཕྱི་ཚེས་དགུའི་ཉིན་སུད་སི་མི་མང་སྒྲིག་འཛུགས་དང་བོད་ཀྱི་བུ་མེད་ཚོགས་པ། སུད་བོད་མཐུན་གྲོགས་ཚོགས་པ། ཡུ་རོབ་བོད་ཀྱི་གཞོན་ནུ་མཐུན་ཚོགས། འཇིག་ཉེན་ཅན་གྱི་སྤྱི་ཚོགས་མི་རིགས་ཚོགས་པ་བཅས་ཀྱིས་གོ་སྒྲིག་འོག་སུད་སིའི་རྒྱལ་ས་སྦན་དུ་གསར་འགོད་ལྷན་ཚོགས་ཤིག་བསྐོངས་ཚོགས་གནང་འདུག དེ་ལས་མང་བ།... » སུད་སི་གྲོས་ཚོགས་ཀྱི་བོད་དོན་རྒྱབ་སྐྱོར་ཚོགས་པའི་འཐུས་མིས་སུད་སི་གཞུང་ལ་བོད་མིའི་རང་དབང་ལ་སྲུང་སྐྱོབ་བྱ་དགོས་པའི་འབོད་སྐུལ་ཞུ་འདུག


text:
གྱོད་དཔེ།
ང་དང་ངའི་ཁྱོ་ག་གཉིས་གྱ་བརྒྱད་ལོར་གཉེན་སྒྲིག་བྱས་ཤིང་། གཉེན་སྒྲིག་བྱས་རྗེས་རྒྱུན་དུ་ཁ་འཁོན་སོགས་སློང་བས་གཞི་ནས་འགྲིག་མཐུན་ཡོང་དཀའ་བར་གྱུར་སྟབས། བདག་གི་ཁྱོ་གས་གོ་གསུམ་ལོར་མི་དམངས་ཁྲིམས་ཁང་ལ་བཟའ་འཐོར་བྱེད་རྒྱུའི་ཞུ་གཏུག་བྱས་ཤིང་། སྐབས་དེར་བདག་ལ་མངལ་སྦྲུམ་ཡོད་པས་མི་དམངས་ཁྲིམས་ཁང་གིས་ངེད་གཉིས་བཟའ་འཐོར་བྱས་མི་ཆོག་པར་ཐག་གཅོད་བྱས། ཟླ་གཅིག་གི་རྗེས་སུ་ང་ལ་བྱིས་པ་ཞིག་སྐྱེས་ནའང་། བྱིས་པ་བཙས་ནས་ཉིན་བཅུ་ལྷག་འགོར་རྗེས་བྱིས་པར་ནད་ལྕི་མོ་ཞིག་ཕོག་སྟེ་སྨན་ཁང་དུ་སྡོད་དགོས་བྱུང་། སྨན་ཁང་ལས་ཕྱིར་བུད་རྗེས་ཁྱོ་གས་ང་དང་བྱིས་པ་གཉིས་བདག་གི་ཕ་མའི་ཁྱིམ་དུ་བསྐྱལ། དེ་ནས་ལོ་གཅིག་གི་རྗེས་སུ། ཁྱོ་གས་ཡང་བསྐྱར་ངེད་གཉིས་བཟའ་འཐོར་བྱེད་རྒྱུའི་རེ་བ་བཏོན་པ་ན། བདག་ཀྱང་འཐད་ནས་བཟའ་འཐོར་བྱེད་རྒྱུའི་སེམས་ཐག་བཅད། འོན་ཀྱང་འདས་པའི་ལོ་གཅིག་གི་རིང་ལ། ངས་བྱིས་པར་སྨན་བཅོས་བྱེད་སྤྱད་སྒོར་དྲུག་སྟོང་གཞན་ལ་བསྐྱིས། ཁྱོ་གས་བཤད་ན་དེ་ནི་ངས་གཞན་ལ་བསྐྱིས་པའི་སྒོར་ཡིན་པས་སྐྱིན་ཚབ་ཁྱོད་གཅིག་པུས་སྟེར་དགོས་ཟེ། ངས་གཞན་ལ་བསྐྱིས་པའི་སྒོར་དྲུག་སྟོང་ནི་བྱིས་པའི་སྨན་ཡོན་དུ་ཤོར་སོང་། དེ་བས་བཟའ་འཐོར་སྔོན་གྱི་བསྐྱིས་སྒོར་འདི་ཚང་མ་ང་ཁོ་ནས་སྐྱིན་ཚབ་འཇལ་དགོས་པ་ཡིན་ནམ།
ཁྲིམས་བཤད།
ཁྱོད་ཀྱི་དྲིས་པའི་དོན་རྐྱེན་འདི《གཉེན་སྒྲིག་བཅའ་ཁྲིམས》ཀྱི་དོན་ཚན་སོ་གཉིས་པའི་ཁྲོད་དུ་གཏན་ཁེལ་བྱས་ཡོད། བཟའ་འཐོར་སྐབས་སུ། སྔོན་ཁྱོ་ཤུག་གཉིས་ཀས་བསྐྱིས་པའི་སྒོར་མོ་རྣམས་ཁྱོ་ཤུག་ཐུན་མོང་ལ་དབང་བའི་རྒྱུ་ནོར་གྱིས་སྐྱིན་ཚབ་སྤྲོད་དགོས་ལ། གལ་ཏེ་ཐུན་མོང་ལ་དབང་བའི་རྒྱུ་ནོར་གྱིས་སྐྱིན་ཚབ་འཇལ་རྒྱུ་མི་འདང་ན། ཁྱོ་ཤུག་གཉིས་ཀས་ཕན་ཚུན་གྲོས་བསྡུར་བྱས་ཏེ་སྐྱིན་ཚབ་འཇལ་དགོས་པ་དང་། ཁྱོ་ཤུག་བར་ལ་གྲོས་མཐུན་མི་ཡོང་བའི་དུས་སུ། མི་དམངས་ཁྲིམས་ཁང་གིས་ཐག་གཅོད་བྱེད་དགོས་ཞེས་བསྟན་ཡོད། ཁྱོ་ཤུག་ཕན་ཚུན་ལ་སྐྱིན་འཇལ་དངུལ་ཅི་ཙམ་ཐོབ་པ་ཁྲིམས་ཁང་གིས་ཞིབ་གཅོད་བརྒྱུད་ནས་ཐག་གཅོད་བྱ་དགོས།
ཁྱོ་ཤུག་ཐུན་མོང་ལ་དབང་བའི་རྒྱུ་ནོར་གྱིས་འཇལ་ཚུལ་ནི། གཙོ་བོ་གཉེན་སྒྲིག་བྱས་ནས་ཁྱིམ་གཅིག་ན་ཡོད་དུས་ཕ་མ་ལ་དྲིན་བཟོ་བྱེད་ཆེད་དང་། བྱིས་པ་སྙོར་སྐྱོང་ངམ་ཁྱོ་ཤུག་གཉིས་ལས་ཅིག་ཤོས་ཀྱིས་ཁྱིམ་ཚང་ཐུན་མོང་ལ་དབང་བའི་རྒྱུ་ནོར་ཟེར། བསྐྱིས་དངོས་འདི་དག་ཁྱོ་ཤུག་ཐུན་མོང་གིས་བསྐྱིས་པ་ཡིན་ནའང་འདྲ། ཁྱོ་ཤུག་གཉིས་ལས་མི་སྒེར་གྱིས་སྐྱིན་ཚབ་འཇལ་དགོས་པ་ནི། གཉེན་སྒྲིག་མ་བྱས་པའི་སྔོན་གྱི་མི་སྒེར་གྱིས་བསྐྱིས་པའི་བསྐྱིས་དངོས་དང་། གཞན་གཉེན་སྒྲིག་བྱས་ཟིན་ནའང་མི་སྒེར་ལ་མཁོ་བའི་དབང་གིས་བསྐྱིས་པའི་བསྐྱིས་དངོས་སམ། ཐུན་མོང་འཚོ་བ་ལ་འབྲེལ་བ་མེད་པ། དཔེར་ན། ཁྱོ་ཤུག་གཉིས་ལས་ཅིག་ཤོས་དེས་རྒྱན་བཞག་པ་དང་ཤོ་རྒྱག་པར་ཤོར་བའི་བསྐྱིས་དངུལ་དེ་སྐྱི་མཁན་རང་ཉིད་ཀྱིས་སྐྱིན་ཚབ་འཇལ་དགོས་སོ། །
འོན་ཀྱང་ཁྱོད་ཀྱིས་བསྐྱིས་པའི་སྒོར་དྲུག་སྟོང་ནི། ཁྱོད་གཉིས་བཟའ་འཐོར་མ་བྱས་སྔོན་བྱིས་པར་ནད་ཕོག་སྟེ་སྨན་ཡོན་དུ་བསྐྱིས་པའི་སྒོར་མོ་ཡིན་པས། ཁྱོ་ཤུག་ཐུན་མོང་གིས་བསགས་པའི་སྐྱིན་ཚབ་འཇལ་བ་ནི་ཧ་ཅང་འགྲིག་གོ། གལ་ཏེ་ཁྱོད་གཉིས་ལ་ཡོད་པའི་ཁྱིམ་ཚང་གི་ཐུན་མོང་རྒྱུ་ནོར་གྱིས་སྐྱིན་ཚབ་སྤྲད་ཀྱང་མི་འདང་ན། ཁྱོད་དང་ཁྱོ་ག་གཉིས་གྲོས་བྱས་ཏེ་སྒོར་མོ་བསྐྱི་མཁན་ལ་སྐྱིན་ཚབ་འཇལ་དགོས། གལ་ཏེ་ཁྱོད་ཀྱི་ཁྱོ་གས་སྐྱིན་ཚབ་དེ་ཁོས་འཇལ་མི་ཐུབ་ཟེར་ན། ཁྱོད་ཀྱིས་ས་དེ་གའི་མི་དམངས་ཁྲིམས་ཁང་ལ་གཏུག་བཤེར་བྱོས་དང་ཁྲིམས་ཁང་གིས་ཁྱོད་ཀྱི་ཁེ་དབང་ལ་སྲུང་སྐྱོང་བྱེད་དོ། །
རྩོམ་སྒྲིག་པ། ཀླུ་མོ་མཚོ།


text:
ངོ་སྤྲོད་མདོར་བསྡུས།[རྩོམ་སྒྲིག]
སི་ཁྲོན་ཞིང་ཆེན་གྱི་བསྡུས་མིང་ལ་ཧྲུའུ(蜀)ཟེར་ཞིང་། སའི་རྒྱ་ཁྱོན་སྤྱི་ལེ་གྲུ་བཞི་མ་ཁྲི ༤༧.༨༣དང་། མི་གྲངས་ཁྲི ༨༣༢༣ ཡོད། འདུས་སྡོད་བྱེད་པའི་མི་རིགས་ནི་རྒྱ་རིགས་དང་། དབྱིས་རིགས། བོད་རིགས། མིའི་རིགས། ཧུའེ་རིགས། འཇང་རིགས་བཅས་ཡིན། ཞིང་ཆེན་འདིའི་ལྟེ་གནས་གྲོང་ཁྱེར་ནི་ཁྲིན་ཏུའུ་ཡིན་ལ། མངའ་ཁོངས་སུ་རང་སྐྱོང་ཁུལ ༣ དང་། ས་ཁུལ་རིམ་པའི་གྲོང་ཁྱེར ༡༨ རྫོང་རིམ་པའི་གྲོང་ཁྱེར ༡༤ རྫོང ༡༢༣ རང་སྐྱོང་རྫོང ༣ བཅས་ཡོད།
སི་ཁྲོན་ཞིང་ཆེན་ནི་ཀྲུང་གོ་ལྷོ་ནུབ་སྟེ་འབྲི་ཆུའི་སྟོད་རྒྱུད་དུ་ཆགས་ཡོད། ས་བབ་ཀྱི་ཆགས་རིམ་ནི་ནུབ་བྱང་མཐོ་ལ། ཤར་ལྷོ་དམའ་བ་དང་། སྤྱིའི་ཆ་ནས་ཤར་ཕྱོགས་སི་ཁྲོན་གཞོངས་ས་ཆེན་མོ་དང་ནུབ་ཕྱོགས་མཐོ་སྒང་རི་ཁུལ་ཡིན། ཆུ་བོ་གཙོ་ཤོས་ནི་འབྲི་ཆུ་དང་། ཉག་ཆུ། རྒྱལ་མོ་རྔུལ་ཆ་སོགས་ཡིན། གཞོངས་ས་འདི་ནི་བརླན་གཤེར་ཆེ་བའི་ཚ་ཁུལ་དུས་རླུང་གི་གནམ་གཤིས་ལ་གཏོགས་པ་དང་། ནུབ་ཕྱོགས་མཐོ་སྒང་ནི་གྲང་ངར་ཆེ་བའི་གནམ་གཤིས་ལ་གཏོགས་པ་ཡིན། ཞིང་ཆེན་ཡོངས་ཀྱི་ལོ་རེའི་ཆ་སྙོམས་དྲོད་ཚད་ཏུའུ ༡-༡༨བར་ཡིན།
ལྗོངས་རྒྱུའི་གནས་འགངས་ཆེན།[རྩོམ་སྒྲིག]
ཡུལ་སྐོར་བྱེད་ས་གཙོ་བོ་ལ་འཛམ་གླིང་ཤུལ་བཞག་མིང་ཐོར་བཀོད་ཟིན་པའི་གཟི་ཚ་སྡེ་དགུའི་མཛེས་ལྫོངས་དང་། ཧོང་ལུང་མཛེས་ལྗོངས། གླང་ཆེན་འགྱིང་རི། ལི་ཧྲན་སྟོན་སྐུ་ཆེན་མོ། རི་བོ་ཆིང་ཁྲེང་ཧྲན། ཏུའུ་ཅང་ཡན་སོགས་ཡོད།


text:
ཏེང་ཞོ་ཕེང་དང་རྒྱ་ནག་གི་རུལ་སུངས།
———དྲུག་བཞི་ལ་རྗེས་དྲན་ཞུ་བ།
རྩོམ་པ་པོ། པོའོ་ཐོང།
འགྱུར། འབྲོག་མྱི།
ཕྱི་ཟླ ༥ ཚེས ༦ ནས་ཕྱི་ཟླ ༦ ཚེས ༤འི་བར“བཅར་འདྲི་བླངས་མི་ཆོག”ཅེས་གཞུང་གི་བཀའ་ཡིག་འབྱོར་སོང་། དེ་བས། རྩོམ་ཡིག་འདི་སྤེལ་ནས“དྲུག་བཞི”ལོ ༢༦ འཁོར་བར་རྗེས་དྲན་མཚོན་པ་ཡིན།
རྒྱ་ནག་དམར་ཚོགས་ཀྱི༼ཏང་གི་སྒྲིག་ཡིག༽ཟེར་བའི་ནང་དུ། དངོས་པོ་ཞིག་ལ “ཏེང་ཞོ་ཕེང་གཞུང་ལུགས”ཟེར། ཆབ་སྲིད་ཀྱི་དགོས་དབང་གིས་ཏང་གི་འགོ་ཁྲིད“གཞུང་ལུགས་མཁན་པོ”རུ་བསྐོས་པ་ནི་རྒྱ་ནག་དམར་ཚོགས་ཀྱི་རྩེད་མོ་ཞིག་རེད། འོན་ཀྱང་། དོན་གྱིས“ཏེང་ཞོ་ཕེང་གཞུང་ལུགས”ཟེར་བ་ཞིག་མེད་ལ། འཇིན་རྟེན་མི་ཡུལ་ན“ཆིན་ཧྲི་ཧོང་རྒྱལ་པོའི་གཞུང་ལུགས”ཟེར་བ་ཞིག་མེད་པ་ནང་བཞིན་རེད།
ཆིན་ཧྲི་ཧོང་རྒྱལ་པོས་བཙུགས་པའི་དབུས་དབང་ཆ་གཅིག་བསྡུས་སྲིད་དབང་དེ་གཞུང་ལུགས་ལ་བརྟེན་པ་མ་ཡིན་པ་ཇི་བཞིན་ཏེང་ཞོ་ཕེང་གིས་ཀྱང་གཞུང་ལུགས་ལ་བརྟེན་མི་དགོས། ཏེང་ཞོ་ཕེང་གིས་མའོ་ཙེ་ཏུང་གིས་དམར་ཤོག་ཚོགས་པར་རྩོད་བཟོ་བྱས་པའི་དབང་ཤེད་ལ་བརྟེན་ནས“ཏེ་ཞོ་ཕེང་ལམ་ལུགས” ཟེར་བ་ཞིག་གསར་གཏོད་བྱས་པ་ནས་བཟུང་། རྒྱ་ནག་དེ་རུལ་སུངས་ཀྱི་གཡང་རོང་ལ་ཟགས། མ་འདྲ་ས་ནི། གླེགས་བམ་མེར་བསྲེགས། དམ་པ་དུར་ལ་བཅུགས་པར་བསྟོད་བསྔགས་བྱེད་མཁན་མེད་མོད། “ཏེང་ཞོ་ཕེང་ལམ་ལུགས”ལ་སྤོས་དང་མཆོད་མེ་སྒྲོན་མཁན་མཚམས་ཆད་མྱོང་མེད་ལ། ཕྱག་འཚལ་མཁན་ཚོས་“བསྟོད་མོས[1]”སྤྲད་ནས་དེ་རིང་བར་བསྐྱལ།
ཚེ་སྨད་ལ་བསླེབས་པའི་ཏེང་ཞོ་ཕེང་གིས་རང་ཉིད་ཀྱི་མི་ཚེ་ཧྲིལ་བོའི་ཉམས་མྱོང་དེ“ལག་གཡས་གཡོན་གཉིས་ཀ་དམ་པོ”ཞེས་པར་བསྡུས། ལག་གཡས་གཡོན་གཉིས་ཟེར་བ་དེ། དམིགས་བསལ་ངང་ཕྱི་ལོ ༡༩༨༩ ལོའི“དྲུག་བཞི”དྲག་གནོན༼གཞུང་དང་ལྟ་བ་མི་མཐུན་པར་དྲག་གནོན་གྱི་ལས་ཡོད་ཚད་ལ་གོ ༽དང་། ཕྱི་ལོ ༡༩༩༢ལོའི“ལྷོ་ཕྱོགས་སྐོརགཟིགས་གཏམ་བཤད”གཉིས་ལ་གོ་དགོས། “ལྷོ་ཕྱོགས་སྐོར་གཟིགས་གཏམ་བཤད”ཀྱིས་སུས་ཁ་མི་ཉན་ན་སུ་ཕར་རྒྱུགས་ཞེས་གསལ་བསྒྲགས་བྱས་ཡོད་པས། དུས་དེ་ནས“ཏེང་ཞོ་ཕེང་གཞུང་ལུགས”ལ་ཐོགས་མེད་ཤར་སྐྱོད་ཀྱི་དབང་ཐོབ་རག
“ལྷོ་ཕྱོགས་སྐོར་གཟིགས”ནས་དམར་ཤོག་གི་ཚོགས་ཆེན་བཅོ་བརྒྱད་པའི་བར་དུས་ཡུན་ལོ་ངོ་ཉི་ཤུ་ཡོད། ཚོགས་ཆེན་བཅོ་བརྒྱད་པའི་རྗེས་ཀྱི་ལོ་གསུམ་གྱི་ནང་དུ་གསལ་ཞིང་མཐོང་སླ་བའི་འགྱུར་ལྡོག་བྱུང་ཡོད། ལོ་སྔོན་མ་ཉི་ཤུའི་ནང་རིམ་པ་སོ་སོའི་དམར་དཔོན་ཚོ་གྲགས་འགུལ་ཅི་ཡང་མེད་པར་རྒྱུ་ཆེན་ཕྱུག་ཆེན་དུ་གྱུར། ལོ་རྗེས་མ་གསུམ་གྱི་ནང་དུ་འབྲུག་གྲགས་གྲགས་དང་ཐོག་རྒྱག་རྒྱག་གིས“སྟག་གསོད། སྦྲང་མ་གཅིར”པའི་ལས་འགུལ་སྤེལ་ནས་ལྐོག་ཟ་རུལ་སུངས་ལ་རྡུང་རྡེག་བྱས།
ལོ་སྔོན་མ་ཉི་ཤུའི་རིང་ལྐོག་ཟ་རུལ་སུངས་རིགས་ལ་ཕལ་ཆེར་རྡུང་རྡེག་ཅི་ཡང་བྱས་མེད་ན་ཡང་། ལྐོག་ཟ་རུལ་སུངས་རིགས་མེད་པ་དང་ཡང་ན་ཚབས་ཆེན་མིན་པའི་མི་ཁྱབ། གལ་ཏེ་ལོ་སྔོན་མ་ཉི་ཤུའི་ནང་ཚབས་ཆེན་མིན་ན། ལོ་རྗེས་མ་གསུམ་གྱི་ནང་དུ་རྡུང་རྡེག་བྱས་པའི་ལྐོག་ཟ་རུལ་སུངས་པ་རྣམས་ཚོགས་ཆེན་བཅོ་བརྒྱད་པས་སྐྱེད་སྲིང་བྱས་པ་ཡིན་ནམ། དེ་ལས་ཤེས་ཐུབ་པ་ནི། གཞི་རྩའི་རུལ་སུངས་ལ་རྡུང་རྡེག་མི་བྱེད་པ་དེ “ཏེང་ཞོ་ཕེང་གཞུང་ལུགས”ཀྱི་བརྗོད་བྱའི་ཁུངས་གཏོགས་ཡིན་དགོས། ————འགོ་ཁྲིད་ལྡན་པའི་ངང་ལྐོག་ཟ་རུལ་སུངས་ལ་སྦས་གསང་དང་འགེབས་སྲུང་བྱེད་པ།
ལྐོག་ཟ་རུལ་སུངས་ལ་ཞིབ་འཇུག་བྱེད་དུས་སྟག་དང་སྦྲང་མ་ལས་ཏེང་ཞི་ཕེང་མ་གླེང་ཚེ། རིག་གསར་ལ་ཕྱིར་དྲན་སྐབས་མི་བཞི་ཤོག་ཁག་དམིགས་འབེན་དུ་བཟུང་བ་ལས་མའོ་ཙེ་ཏུང་བརྗེད་པ་ནང་བཞིན་རེད།
“མི་ཁག་ཅིག་སྔོན་དུ་ཕྱུག་པོར་གྱུར་འཇུག ”།
ཏེང་ཞོ་ཕེང་གིས་དར་སྤེལ་བཏང་བའི་”མི་ཁག་ཅིག་སྔོན་དུ་ཕྱུག་པོར་གྱུར་འཇུག ”ཞེས་པ་དེ་ནི་ལོ་རྒྱུས་ཡོད་པའི་དམར་ཤོག་དབུ་ཁྲིད་ཁྲོད་ཧ་ཅང་གི་གསར་གཏོད་རང་བཞིན་དང་ལྡན་པ་ཞིག་རེད། རྒྱུ་མཚན་ནི། དམར་ཤོག་ཚོགས་པའི་ཚོགས་པ་འཛུགས་པའི་སྙིང་དོན་དང་རྦད་དེ་ལྡོག་ཟླ་ཡིན་པས་ཡིན།
“མི་ཁག་ཅིག་སྔོན་དུ་ཕྱུག་པོར་གྱུར་འཇུག ”ཆེད་གློག་ལྗངས་ཁུ་སྦར་བ་རེད། དེས་སྟབས་ཀྱིས། ནང་དོན་མག་མོག་ཡིན་མིན་ལ་མ་བལྟས་པར། ལྷོ་ཕྱོགས་སྐོར་གཟིགས་དེ་ཏེང་ཞོ་ཕེང་གི“བཅོས་བསྒྱུར”རྩ་འཛིན་དུ་གྱུར་བ་རེད། སྐབས་དེར་ང་བཙོན་ཁང་ནང་ཡོད། བཙོན་ཁང་ལས་གློད་བགྲོལ་ཐོབ་རྗེས་ཡོངས་ཁྱབ་ངང་འགྲེམས་སྤེལ་བྱས་ཡོད་པའི་ཡིག་ཆའི་རིགས་ཀློག་རྒྱུའི་གོ་སྐབས་ལྡན་ཡང་། ད་དུང་ཡང་ཅི་ཡིན་འདི་ཡིན་མི་གསལ། ང་ལ་ཐེབས་པའི་ཤུགས་རྐྱེན་ཆེ་ཤོས་ནི་ཏེང་ཞོ་ཕེང་གི་བཤད་པའི་སྐད་ཆ་ཚིག་གསུམ་ཡོད་པ་དེ་ཡིན། དེ་དག་ནི། བཅོས་བསྒྱུར་མ་བྱས་ན་འཆི་རྒྱུ་ལས་མེད། སུས་བཅོས་བསྒྱུར་བྱེད་མི་འདོད་ན་ཕར་རྒྱུགས། མི་ཁག་ཅིག་སྔོན་དུ་ཕྱུག་པོར་གྱུར་འཇུག བཅས་རེད།
ཏིང་ཞོ་ཕེང་གི་སྐད་ཆེར་གཞིགས་ན། ནང་དོན་དང་སྒྲོམ་གཞི་གཉིས་ཀ་མག་མོག་མི་གསལ་ཞིང་། གནད་དོན་ནི་སྔོན་ན་ཕྱུག་པོར་གཏོང་རྒྱུའི་སྐོར་དེ་སུ་ཡིན་ནམ།
སྔོན་ལ་ཕྱུག་པོར་གཏོང་རྒྱུའི་སྐོར་དེ་ནི་དམར་ཤོག་ཚོགས་པས་རང་གིས་རང་ལ་བཏགས་པའི“བཟོ་ཞིང་མཉམ་འབྲེལ་མཐུན་ཚོགས”ཡིན་ཆོག་ལ། ཉེ་དུས་དཀར་འདོན་བྱས་ཟིན་པའི“ས་བདག་དང་། ཕྱུག་བདག ངོ་ལོག་པ། ངན་པ། གཡས་ཐལ”ཡང་ཡིན་ཆོག དེ་བཞིན་ཤེས་ཡོན་དང་ལག་རྩལ་འཛོམས་པའི་ཤེས་ལྡན་མི་སྣ་ཡིན་ཆོག་ལ། ཏང་གི་དབང་ཆར་ཉེ་བོ་དང་བཟུང་བའི་ཏང་དང་རྒྱལ་ཁབ་ཀྱི་དཔོན་རིགས་དང་དེ་ཡི་ནང་མི་གཉེན་ཉེ་གྲོགས་པོ་ཁྱིམ་མཚེས་སོགས་ཀྱང་ཡིན་ཆོག
འོན་ཀྱང་། སྔོན་ལ་ཕྱུག་པོར་གཏོང་བའི་སྐོར་དེ་སྤྱི་མཚན་གྱི་འོལ་ཚོད་ཅིག་ཡིན་མི་རུང་། འོ་ན་སུ་ལ་སྔོན་དུ་ཕྱུག་པོར་གཏོང་རྒྱུར་ཆ་རྐྱེན་འདང་ཡོད་ཅེ་ན། ཏེང་ཞོ་ཕེང་བྱིས་པ་ཀླད་མེད་ཅིག་མ་རེད། ཆུ་དང་ཉེ་བའི་བ་གམ་ལ་ཟླ་བའི་འོད་ཟེར་སྔོན་ལ་ཕོག་པ་ཤེས་དང་ཤེས། ཏང་གི་དབང་ཤེད་ཀུན་པོའི་དབུས་ནཡོད་པའི་སྤྱི་ཚོགས་ཤིག་ཏུ། ལྷག་པར་དུ་ཆབ་སྲིད་བཅོས་བསྒྱུར་ངན་གསོད་བྱས་ཟིན་པ་དང་། དམིགས་བསལ་དབང་ཤེད་ཀྱི་སྒྲིག་གཞི་ལ་ཐུག་རེག་མི་ཆོག་པའི་གནས་སྟངས་གསར་བའི་འོག མང་ཚོགས་དཀྱུས་མ་ཞིག་ཚོང་གི་རྒྱ་མཚོའི་ནང་མཆོང་ཡང་། ཧ་ཅང་ཉུང་བའི་ལས་ཆེན་བསོད་བདེ་ཅན་འགའ་མ་གཏོགས་རྒྱ་མཚོའི་ནང་ཆུ་སུབ་ཐེབས་ནས་མ་ཤི་ན་ད་དུང་ལས་ཆེན་རེད། དེ་ལས་ཤེས་ཐུབ་པ་ནི། སྔོན་ན་ཕྱུག་པོར་གཏོང་རྒྱུར་འོས་ཐོབ་ཡོད་མཁན་ཚོ་ནི་ཁ་ཆེན་དབང་ཆེན་གྱི་ཤེས་འཇོན་ཅན་ཏེ་དམར་ཤོག་ཚོགས་པའི་དབང་གྲགས་ཅན་ལས་གཞན་མིན།
དེ་ནི་གཏན་ཚིགས་ཡིན་ལ། དངོས་ཡོད་དོན་དངོས་ཀྱང་ཡིན། “ཁྲིམས་ལུགས་ལྟར”གྲོང་ཁྱེར་ནང་ཡོང་རྒྱུར་བཀག་པའི་ཞིང་པ་དང་ལས་ཀ་ཤོར་བའི་བཟོ་བའི་ཚོགས་ལ་ལྟོས་དང་ཕལ་ཆེན་དེ་ན་ལན་གསལ་བོ་ཡོད།
དཔལ་འབྱོར་བཅོས་བསྒྱུར་གྱིས་ཁེ་ཕན་གྱི་ལེགས་སྒྲིག་དང་རྒྱུ་ནོར་གྱི་བགོ་བཤའ་ཐད་ཀར་ཐག་གཅོད་བྱེད་ཀྱིན་ཡོད། དམར་ཤོག་ཚོགས་པའི་དབང་ཤེད་ཀྱིས་ཡོད་ཚད་དྲག་ཏུ་མནན་པའི་གནས་བབ་འོག་སྤེལ་བའི་ནང་དོན་མི་གསལ་བའི“བཅོས་བསྒྱུར”ཞིག་ལ། དངོས་ཡོད་དང་མཇུག་འབྲས་ནི་དབང་ཆ་ཆེ་ན་རྒྱུ་ནོར་ཆེ་ཆེ་ཐོབ། དབང་ཆ་ཆུང་ན་རྒྱུ་ནོར་ཆུང་ཆུང་ཐོབ། ཁ་ཆུང་དབང་ཆུང་ཚོས་མུ་མཐུད་ནས་འབྱོར་མེད་དབང་མེད་ཀྱི་ལས་དབང་ངོས་ལེན་བྱ་རྒྱུ་ལས་གཞན་ཅི་ཞིག་ཡོད་དམ།
བྱི་ལ་བཟང་པོ་འཚོལ་གཡར།
ལྷོ་ཕྱོགས་སྐོར་གཟིགས་གཏམ་བཤད་ཀྱིས་རྒྱལ་ཁབ་ཕྱི་ནང་གི་རླབས་གཤག་ཕོ་རྒོད་ཚོར་སེམས་འགུལ་ཐེབས་ཡོད། རྒྱ་ནག་གི་ཚོང་ལས་དེ་གཞན་དང་མི་འདྲ་ལ། ཁྱད་ཆོས་གཙོ་བོ་དེ་དམར་ཤོག་ཚོགས་པས་ཡོད་ཚད་ལ་བཏང་འཛིན་བྱས་ཡོད་པ་དེ་ཡིན། བཏང་འཛིན་དེ་ཡང་ཞིབ་བཤེར་འགག་སྒོ་ཡིས་མཚོན་ཡོད་ལ། ག་ས་གང་དུ་ཞིབ་བཤེར་འགག་སྒོ་ཡིས་བཀང་ཡོད་པ་དང་། ག་ས་གང་ན་ཉེན་ཁ་ཆེ་བའི་གྲམ་པ་དང་མི་མངོན་ཆུ་འོག་བྲག་རྡོ་ཡིས་ཁེངས་ཡོད་པས། འཚོལ་གཡར་མི་བྱེད་མཁན་ཚོ་གསོན་ཐབས་མེད། རྒྱ་ནག་འབུར་ནས་ཐོན་པའི་སྐབས། ཡོངས་ཁྱབ་ངང་བསྟོད་བསྔགས་བྱེད་དཀའ་བའི་བྱས་རྗེས་ཅན་དེ“འཚོལ་གཡར”ཞེས་པའི་གསང་བ་དེ་ལྕགས་སྒམ་ནང་སྦས་སྐུང་བྱེད་མཁན་བྱི་ལ་བཟང་པོ་དེ་རྩི་དགོས།
འཚོལ་གཡར་གྱི་སྔོན་དུ། དམར་ཤོག་དཔོན་རིགས་ཚོའི་འོས་འགན་ནི“བདག་སྐྱོང་། འགོག་རྒོལ། དྲག་གནོན”བཅས་ལས་མ་འདས། ཚོགས་པ་ནང་ཁུལ་གྱི་སྤུན་གྲོགས་དང་། སྤུན་ཟླ་ལས་ཁུངས། རྒྱལ་གཉེར་ཁེ་ལས་སོགས་ཡིན་ཡང་ལམ་རིང་ཐུང་ལ་གློག་དམར་པོ་ཡིན་ལ། ག་ས་གང་ནས་དཀའ་ཚེགས་སྐྲུན་གྱིན་ཡོད། དབང་ཆ་བཀོལ་སྤྱོད་མཁན་ཞིག་ལ་མཚོན་ན། ཁོང་ཚོའི་ཆེས་མཁས་སའི་ཆེས་བྱེད་འདོད་པ་དེ་ནི་ནུས་ཤུགས་འདོན་རྒྱུ་དེ་ཡིན། ལམ་སྲོལ་ལྟར་ན་ནུས་ཤུགས་ལྡོག་མ་ཡིན་དགོས།
འཚོལ་གཡར་བྱ་ཡུལ་གང་ཡིན་ནམ་ཞེ་ན། སྤྱི་བཏང་གིས་བཤད་ན། དབང་ཆར་འཚོལ་གཡར་བྱེད་དགོས། བྱེ་བྲག་གིས་བཤད་ན། དམར་ཤོག་ཚོགས་པ་དང་། དཔོན་རིགས། རྒྱ་ནག་དབུས་ཆབ་སྲིད་རྒྱུན་ལས་ཀྲུག་ཡོན་ཁང་ནས་ས་གནས་གཞི་རིམ་སྡེ་དཔོན་བར་གྱི་མི་ཆེ་གེ་མོ་ཀ་དང་ཁ་སོགས་ལ་འཚོལ་གཡར་བྱེད་དགོས།
“འཚོལ་གཡར”གྱི་སྐུལ་འདེད་ཡོད་དུས། ལོ་མང་རིང་ས་འོག་རིམ་པ་དགུར་སྦས་པའི་ཁྲོམ་ར་དཔལ་འབྱོར་གྱི་ཐབས་ལམ་དག་ས་གཤེགས་ནས་བསྟུད་མར་ས་སྟེང་དུ་ཐོན་ཞིང་། གཅིག་སྔན་གཅིག་གིས་བླངས་ནས་རེ་རེ་བཞིན“སྤྱི་ཚོགས་རིང་ལུགས”ཀྱིས་བཀོལ་སྤྱོད་འོག་བརྒྱུགས། ཁྲོམ་ར་དཔལ་འབྱོར་གྱི་རིགས་སྣ་ཚོགས་ཏང་རྒྱལ་གྱི་དར་ཆའི་འོག་ཚུད་དུས། རང་དབང་ངང་འདེམ་པ་དང་འགྲན་བསྡུར་གྱི་རང་བཞིན་རེ་རེ་བཞིན་ཡལ་ནས་ཞི་འཇམ་ངང་ཏང་དང་དབང་གྲགས་ལ་བདེ་སྐྱིད་ཐོབ་ཐབས་སུ་འབད་བརྩོན་བྱེད་ཀྱིན་ཡོད། མ་རྩ་བསྡུས་ནས་ཁྲོམ་རར་འཇུག་པ་ནས། ཆིངས་ཡིག་བཞག་ནས་ཚོང་ཟོག་གི་སྤོས་ཀ་ཚད་གཞི་ལ་བརྟག་པའི་བར། ཚང་མ་དེ་བཞིན་ཡིན་ལ། གཅིག་ཀྱང་ཐར་ས་མེད།
འོས་འགུགས(招标)་དེ་ག་འདྲ་རེད་དམ། དེ་དངོས་གནས་“དྲང་བདེན”ཡིན་རྒྱུ་རེད་པཱ་ཟེར་ན། རྒྱ་ནག་མི་དམངས་འཐུས་མི་ཚོགས་ཆེན་གྱི་ཚོགས་གཙོ་གཞོན་པ་ཁྲིན་ཁི་ཇེ་ཡིས་སེམས་གཡེང་ཐེངས་གཅིག་གིས་དེ་ཡིས་རྒྱ་ནག་གི་ཁྱད་ཆོས་ཅན་ཕྱིར་ཐོན་པ་རེད། སུ་ཡིས་དེ་ཡི་གྲོགས་མོ་འཚོལ་གཡར་བྱས་ཚེ། དེ་ལ“ཡོངས་གྲགས་ངང་འོས་ཐོབ(中标)”ཀྱི་རྒྱལ་ཁ་ཐོབ་ངེས་ཡིན།
དམར་ཤོག་ཚོགས་པའི་དཔོན་རིགས་ཚོ་ནི་ཏང་གི་ཤ་ཡི་ལུས་པོ་རེད། འཚོལ་གཡར་ཞེས་པ་དེ་དོན་གྱིས་ཏང་གི་དཔོན་པོ་ཚོ་དང་མཉམ་ལས་བྱས་ཏེ། བློ་སེམས་གཅིག་ཏུ་སྒྲིལ་ནས GDP མཐོ་རུ་འདེགས་རྒྱུ་དེ་རེད། ལས་དེ་འཚོལ་གཡར་བར་སྟབས་བདེའི་བསྐྲུན་པ་ཙམ་གྱིས་ག་ལ་ཚད། དེ་དང་ཆབས་ཅིག་ཏང་གི་དཔོན་པོ་ཚོར་སྲིད་སྐྱོང་བྱས་རྗེས་འཇོག་རོགས་ཀྱང་བྱས་ཡོད་ལ། ཆེ་བཤད་བྱས་ན། དེ་ནི་ཏང་དང་རྒྱལ་ཁབ་ཀྱི་འཕེལ་རྒྱས་ལ་ཐུགས་ཁུར་འབད་བརྩོན་གནང་པ་རེད། མི་དམངས་ཀྱི་འཚོ་བ་ཉམས་ཉེས་སུ་བཏང་བ་དང་། ཐོན་ཁུངས་ལ་གཏོར་བརླག་བྱས་པ། ཕྱི་རབས་པ་རྣམ་ལ་ཆག་སྒོ་བཟོས་པ་སོགས་ནི་གནས་ལུགས་བཙན་པོའི་འོག་སྣང་མེད་དུ་བཞག་ནས་གང་གི་གྲས་ལའང་མ་བརྩིས་པ་ཡིན་རྒྱུ་རེད། དེ་ལ་ཆེ་ས་རྟོགས་པ། ཆེ་ས་བསམ་པ། གནས་ལུགས་ཆུང་ངུ་གནས་ལུགས་ཆེ་བའི་རྗེས་འབྲང་པ། “གནས་ལུགས་བཙན་པོ” ཡིས་གནས་ལུགས་སྙི་མོ་མནན་པ། མདོར་བསྡུས་ན། དེ་ལ་མི་ལ་ལས་ཏང་གི་དཔོན་རིགས་སར་འཚོལ་གཡར་བྱས་པ་ཟེར་བ་ལས་ཏང་གི་དཔོན་རིགས་ཚོས་ཏང་གི་ལམ་ལུགས་དང་། འཛིན་སྐྱོང་ལག་བསྟར་ཁྲོད“དོན་དག་ཆེ་རིགས་གཙོར་འཛིན”བྱས་པའི་བླ་མེད་འོས་འགན་རེད་ཟེར་ན་འོས་འཚམ་རེད། “དོན་དག་ཆེ་རིགས་གཙོ་བོར་འཛིན”དགོས་ཚེ་སྒྲིག་གཞི་ཆེན་པོ་བཀོལ་སྤྱོད་བྱེད་དགོས་པས། སྡེ་ཡོངས་དང་། ཞང་ཡོངས། རྫོང་ཡོངས། ཞིང་ཆེན་ཡོངས། རྒྱལ་ཁབ་ཡོངས་ཀྱི་སྒྲིག་གཞི———དེ་ཡང་ཉིད་ཀྱིས་དཔོན་པོ་དབང་ཚད་ག་འདྲ་ཅན་ཞིག་འཚོལ་གྱིན་པར་རག་ལས་ཡོད། ཞང་དཔོན་རྫོང་དཔོན་ཞིག་ཡིན་ཡང་། ཏང་གི་དབང་ཤེད་ཀྱི་ཁེབས་པའི་མངའ་ཁོངས་སུ་འགན་ཐག་མཁན་ཞིག་ཡིན་མིན་ལ་དོགས་པ་ཟ་མི་དགོས།
དེའི་རྒྱུ་མཚན་ནི། འཚོལ་གཡར་རག་རྗེས། ཏང་གི་དཔོན་པོ་རང་ཉིད་མ་རྩའི་བདག་པོར་གྱུར་པས་རེད། ལམ་རིང་ཚད་ལ་རང་འགུལ་ངང་གློག་ལྗངས་ཁུ་སྤར་རྒྱུ་ནི་ཡིན་དང་ཡིན། དམངས་ལ་ཕན་པ་དང་ཡང་ན་དམངས་ལ་གནོད་པ་གང་ཡིན་ཡང་། ཁྲིམས་མཐུན་དང་ཁྲིམས་འགལ་གང་ཡིན་ཡང་། ངེད་གཉིས་ལ་ཐུན་མོང་གི་ཁེ་བཟང་ཟ་རྒྱུ་ཡོད་ན། ཡོད་དོ་ཅོག་ལ་སེར་སྣ་སྤུ་ཙམ་ཡང་མེད་པར“ནུས་ཤུགས་དངོས་མ” དེ་བརྒྱུད་སྤྲོད་བྱེད་ངེས་ཡིན་ལ། ལམ་བར་ན་དཀའ་ཚེགས་རྙོག་གྲ་ཅི་ཡང་མི་བྱུང་རྒྱུ་ཁག་ཐེག་བྱས་ནས་ཐོགས་མེད་ཤར་སྐྱོད་ཡིན། འཚོལ་གཡར་གྱིས་ཁོར་ཡུག་སྲུང་སྐྱོང་དང་། ནང་གི་མཁོ་ཆས། སྤྱོད་གཙང་ཁྲེལ་ཡོད་སོགས་ལ་སྐུལ་འདེད་བྱེད་མི་ནུས་ཀྱང་། དེ་ལ་བརྟེན་ནས GDP ལ་སྐུལ་འདེད་བྱེད་རྒྱུ་དེ་ཅི་བསམ་དེ་འགྲུབ་དང་། ཡ་ཡུག་ཡིན།
ལོ་ངོ་དྲུག་ཅུ་ལྷག་ཕྱིན་ཡང་རྒྱ་ནག་ལ་ད་དུང་ཡང་མི་དམངས་འོས་འདེམས་ལས་བྱུང་བའི་གཞུང་མེད། ཁ་སང་དེ་རིང་ཏང་གི་རྨང་གཞི་དེ་བསྡོམས་རྩིས་སྙན་ཐོའི GDP ལ་སྐྱབས་བཅོལ་ཡོད། དེ་བས་ན། དཔོན་རིགས་ཚོར་མཚོན་ན། GDPལས་ལྷག་པའི་སྲིད་སྐྱོང་བྱས་རྗེས་ཤིག་གང་ན་ཡོད་དམ། དེ་རིང་འཚོལ་གཡར་བའི་ཚབ་ཏུ་ཡར་འགུལ་མར་རྒྱུགས་ཡག་པོ་བྱེད་ཐུབ་པའི་དཔོན་རིགས་ཚོ། སང་ཉིན་བདེན་བདེན་དྲང་དྲང་གིས་ཆབ་སྲིད་སྐར་ཆེན་དུ་གྱུར་ངེས་ཡིན། རུལ་སུངས་དང་འཕེལ་རྒྱས་མཉམ་འཕེལ་མཉམ་རྒྱས་རེད། རྒྱུ་ནོར་གྱི་རླུང་རྟ་དང་དཔོན་པོའི་ལས་དབང་མཉམ་འགྲོ་མཉམ་ཐོབ་རེད། ཏང་གི་དཔོན་རིགས་ཀྱི་ནུས་ཤུགས་དངོས་མ་སྐུལ་འདེད་ལ་མཚོན་ལ། དེ་ལས་ལྷག་པའི་སྐུལ་འདེད་གཞན་ཞིག་གང་ན་ཡོད་དམ།
མའོ་ཙེ་ཏུང་གིས་མང་ཚོགས་ཀྱི་སྒེར་གྱི་རྒྱུ་དངོས་ཐུན་མོང་གི་རྒྱུ་དངོས་སུ་བསྒྱུར་ནས་ཏང་གི་བཏང་འཛིན་བྱས་པའི་རྒྱལ་ཁབ་གྱི་རྒྱུ་རུ་གྱུར། ཏེང་ཞོ་ཕེང་གིས་རྒྱལ་ཁབ་ཀྱི་རྒྱུ་དངོས་ལ་སེར་སྣ་མེད་པར་མཚོན་བྱེད་ཙམ་གྱི་ངོ་བོས“རིན་གུང་བཅད་ནས”དཔོན་ངན་གྱི་ཁུག་མའི་ནང་བཅུགས། གཞལ་བའི་མཐའ་མེད་པའི་རྒྱལ་ཁབ་ཀྱི་མ་རྩ་དེ་སྒེར་བདག་ཅན་དུ“བསྒྱུར”། གླེང་ཕྱོགས་ཁྲོད་འུར་ལངས། ཏང་དང་རྒྱལ་ཁབ་ཀྱིས་ཁ་མི་གྲགས་དགུན་པའི་ཁུ་བྱུག་གི་རྟུལ་ཞུགས་བཟུང་། ཁྱེད་ཀྱིས་མཁྱེན་གསལ་རེད། ཁ་མི་གྲགས་པ་དེ་གྲགས་མ་ཤེས་པ་རེད། འོན་ཀྱང་དེ་ལྟར་དུ་རྒྱུན་འཁྱོངས་བྱེད་རྒྱུའི་བརྡ་ཞིག་ངེས་པར་དུ་སྟོན་དགོས། དེ་ནི་ལྷོ་ཕྱོགས་སྐོར་གཟིགས་རེད། “བཅོས་བསྒྱུར་གྱི་དགོངས་དོན”རེད། ཏང་ཡོངས་ཀྱི་གོང་འོག་ཕྱི་ནང་ཚང་མར་ངེས་པར་དུ་གོམས་གཤིས་རྒྱུན་སྤྱོད་དུ་གྱུར་དགོས་ལ། དེ་ལ་ཧ་ལས་ཡ་མཚན་སྐྱེ་མི་ཆོག
“དྲུག་བཞི”ཡིས་བཅོས་བསྒྱུར་གྱི་ངོ་བོ་བསྒྱུར།
ཏེང་ཞོ་ཕེང་གི“ལག་པ་དམ་པོ་ཡ་གཅིག”ནི། ཕྱི་ལོ ༡༩༨༩ ལོར“དྲུག་བཞི”ལ་དྲག་གནོན་བྱས་པ་དེ་ཡིན ། སྐབས་དེར་ཏེང་ཞོ་ཕེང་གི་གྲངས་གནས་དྲུག་ཅན་གྱི་རྒྱལ་སྲུང་དམག་བསྡུས་ནས་ལྕགས་འཁྲབ་འཁོར་ལོས་ཕྲེང་བསྒྲིགས་ནས། མེ་མདའ་ལག་པར་བཟུང་ཞིང་མདེལ་ར་སྐེད་པར་དཀྲིས་པའི་དམག་མིས་དཔུང་བསྒྲིགས་ནས། ལྐོག་ཟ་རུལ་སུངས་ལ་རྒོལ་རྡུང་དང་བཅོས་བསྒྱུར་གྱི་གོམས་སྟབས་ཇེ་མགྱོགས་སུ་གཏོང་དགོས་པའི་རེ་འདུན་འདོན་མཁན་ཞི་བའི་རེ་ཞུ་བ་ཁྲི་ཕྲག་མང་པོར་དྲག་པོས་གནོན་པ་རེད།
དྲུག་བཞིའི་དོན་རྐྱེན་བྱུང་ཚར་དུས། བཅོས་བསྒྱུར་མི་འགྱུར་རང་འགྱུར་རེད། རྟ་ཁྲིའི་འཚེར་སྐད་ཅིག་ཅར་དུ་ཆད་པའི་གནས་སྟངས་འོག སུ་ཡི་སྨྲ་བརྗོད་ཀྱི་དབང་ཆ་ཤོར་ཚེ། དེ་ཡི་བཅོས་བསྒྱུར་སྣེ་ཁྲིད་ཀྱི་དབང་ཆའང་ཤོར་ཡོད་པས། ཕ་རོལ་པས་གང་འདོད་ཁ་ལོ་བྱ་ཡུལ་དུ་གྱུར་སྲིད། ལོ་རབས་བརྒྱད་ཅུ་བར་དཔལ་འབྱོར་བཅོས་བསྒྱུར་གྱི་སྙིང་བོའི་དམིགས་ཡུལ་དེ་དེའི་རྐྱེན་གྱིས་རྩ་བ་ནས་ཐ་དད་པར་གྱུར་ཡོད། གཞི་རྩའི་ཆ་ནས་ཏང་གི་དཔོན་རིགས་ཚོས་ངལ་རྩོལ་བ་དང་གཉེར་སྐྱོང་བར་ལྷོད་ཡངས་དང་། དབང་ཆ་མར་སྤྲོད། ཁེ་བཟང་མཉམ་རོལ་བྱེད་རན་ཡིན་མོད། འགྱུར་ལྡོག་གཅིག་གིས་ཐ་དད་དུ་གྱུར་ནས་དབང་ཆ་ལྟར་བགོ་བཤའ་བརྒྱབས་ཡོད། ཏེང་ཞོ་ཕེང་གི“ཚོགས་ཆེན་བཅུ་གསུམ་པའི་ནང་དོན་ཡིག་འབྲུ་གཅིག་ཀྱང་བསྒྱུར་མི་ཆོག”ཟེར་བར་ཡིད་ཆེས་མ་བྱེད། དྲུག་བཞི་དྲག་གནོན་གྱིས་བཅོས་བསྒྱུར་གྱི་སྒྲོམ་གཞི་དང་སྙིང་དོན་བསྒྱུར་ནས་བཅོས་བསྒྱུར་ལམ་ལོག་ཏུ་བསྐྱལ་ཟིན་པ་རེད།
ལོ་རྒྱུས་ལ་གདེང་འཇོག་བྱེད་དུས་ངེས་པར་དུ་དངོས་ཡོད་བདེན་དོན་གཞི་རུ་འཛིན་དགོས། དངོས་ཡོད་བདེན་དོན་ནི། ཏེང་ཞོ་ཕེང་གིས་དྲུག་བཞི་བརྒྱུད་དགྲ་དང་གྲོགས་ཀྱི་རྟགས་མཚམས་གསར་བ་ཞིག་བཅད་པ་རེད། རང་རེ་ཏང་གིས་རུལ་སུངས་ལ་སྲུང་སྐྱོབ་བྱས་ཆོག་ཅིང་། སུ་ཡིས་རང་རེ་ཏང་གི་རུལ་སུངས་ལ་སྲུང་སྐྱོང་གི་ལས་དོན་དེར་ངོ་རྒོལ་བྱས་ན་དེ་ནི་རང་རེ་ཏང་དང་དམག་གི་དགྲ་བོ་ཡིན། ཞེས་པ་དེ་རེད།
རྒྱལ་ཁབ་ལ་མངའ་བ་ཐམས་ཅད་དཔོན་རིགས་ལ་མངའ་བར་བསྒྱུར་བ་ནི། ལྷོ་ཕྱོགས་སྐོར་གཟིགས་ཀྱི་རྗེས་སུ་བྱུང་བའི་རྟགས་མཚན་རང་བཞིན་ཅན་གྱི་བཅོས་བསྒྱུར་གྱི་རྣམ་པ་གསལ་ཤོས་དེ་ཡིན། དྲུག་བཞིའི་ལྕགས་འཁྲབ་འཁོར་ལོས་ལམ་ཁ་ཕྱེས་པ་མེད་ན། དེ་ནི་བློ་ཡུལ་ལ་ཤར་དཀའ་བའི་གནས་ཡིན།
ཏེང་ཞོ་ཕེང་གི “ལག་པ་གཡས་གཡོན་གཉིས་ཀ་དམ་པོ”ཡི་ཟིལ་ཤུགས་དེ་གཅིག་ཤེས་ཀུན་རྟོགས་མ་རེད་དམ།
ཏང་རྒྱལ་ཁབ་ཀྱི་རུལ་སུངས་ལ་རྒོལ་རྡུང་བྱས་པ་བྱས་རྗེས་དང་། དམངས་ཁྲོད་དུ་རུལ་སུངས་ལ་རྒོལ་རྡུང་བྱས་པ་ཉེས་པ་ཡིན།
ཚོགས་ཆེན་བཅོ་བརྒྱད་པའི་རྗེས་སུ། ཐོག་ལྟར་དྲག་ཅིང་རླུང་ལྟར་མྱུར་བའི་ཆོད་སེམས་ཀྱིས་སྟག་བསད་སྦྲང་མ་གཅིར། ལྟོས་ཚོད་ཀྱིས་ལོ་རྒྱུས་རང་བཞིན་ཅན་གྱི་ཡར་རྒྱས་ཤིག་ཡིན་པ་འདྲ་ཞིང་། འཛམ་གླིང་མི་དམངས་ཀྱི་མིག་འབྱེད་པའི་རླབས་ཆེའི་མུན་སེལ་གྱི་ནུས་པ་ཐོན་ཡོད་པ་གདོན་མི་ཟ། གསར་བརྗེ་བའི་སུངས་ཁྲག་གིས་བྱུགས་པའི་དར་དམར་དེ་བཙོག་སྙིགས་དྲི་ངན་གྱིས་སྦགས་པའི་འབག་བསླད་ཀྱི་གཏིང་དུ་ཟགས་ཡོད། ད་བར་དུ་ཕྱིར་བཏོན་པའི་རུལ་སུངས་བའི་ཁྲོད། པུའུ་དང་ཞིང་ཆེན་རིམ་པའི་དཔོན་རིགས་མཐོ་གྲས་བརྒྱ་དང་རྫོང་རིམ་པའི་དཔོན་རིགས་སྟོང་ཕྲག་འགའ་རེད། དེ་ནི་གླང་ཆེན་གྱི་རྔ་མ་དང་གངས་རིའི་གྲུ་སྣེ་ཙམ་ལས་མིན་ཡང་། དེ་ལ་སྔར་མ་གྲགས་ཤིང་དེང་གི་གཟི་བརྗིད་ཞིག་ལ་ངོས་འཛིན་བྱས་ན་མ་ཆོག་པ་མི་མཐོང་ཞིང་། གྲུ་སྣེ་དེས་རྒྱལ་ཁབ་ཕྱི་ནང་ཀུན་པོའི་རུལ་སུངས་གྱི་ཟིན་ཐོ་མདོག་མེད་སྐྱ་ཐལ་ལེར་བཏང་ཡོད། རྒྱ་ནག་གི་མགོ་ནས་མཇུག་བར་དུ་ཁེབས་པའི་རུལ་སུངས་ཀྱི་གནས་སྟངས་དེ། ད་ནས་བཟུང་ཤོག་བུས་མི་ཐུམ་པའི་མེ་ཇི་བཞིན་འཛམ་གླིང་མི་དམངས་ཀྱི་སེམས་ཁུངས་ནས་གསོད་ཐབས་མེད།
འོན་ཀྱང་། རྒྱ་ནག་ནང་གཡོ་སྒྱུ་གཡོ་ཁྲམ་གྱི་དོན་རྐྱེན་བསྟུད་མར་བྱུང་དང་འབྱུང་གིན་པས། ཏང་རྒྱལ་ཁབ་ཀྱི་རུལ་སུངས་ལ་རྒོལ་རྡུང་བྱས་པ་བྱས་རྗེས་དང་། དམངས་ཁྲོད་དུ་རུལ་སུངས་ལ་རྒོལ་རྡུང་བྱས་པ་ཉེས་པ་ཡིན་པར་མ་ལྟོས་པར། སྐོར་ཚོགས་རང་བཞིན་གྱི་རུལ་སུངས་ལ་རྒོལ་རྡུང་གི་རིགས་ལ་སྔོན་ཆད་བཞིན་ད་དུང་ཡང་དྲག་གནོན་བྱ་ཡུལ་རང་ཡིན། བཙན་གནོན་བརྙས་བཅོས་འོག་གི་མི་སེར་ཚོའི་ཞུ་གཏུག་གི་ཐོབ་ཐང་དུས་དེ་རིང་ད་དུང་བཙན་འཕྲོག་བྱས་ཡོད། ཉི་འོད་ཁྲིམས་སྲོལ་འཛུགས་རྒྱུའི་བསམ་འཆར་འདོན་མཁན་དག་འཛིན་བཟུང་དང་བཙོན་འཇུག་བྱས། ཏང་གི་དཔོན་རིགས་ཚོའི་རུལ་སུངས་བྱས་ཉེས་ཕྱིར་འདོན་མཁན་ཚོ་འདྲི་གཅོད་བྱས། རུལ་སུངས་ཀྱི་གཉན་སྟེ་ཡོངས་ཁྱབ་རིན་ཐང་ལ་ཕྱི་ཕྱོགས་དགྲ་འཛིན་སྟོབས་ཤུགས་ཀྱི་མིང་བཏགས་ནས་དཔུང་འཇུག་དང་འཐབ་རྩོད་བྱ་ཡུལ་དུ་བཏང། ཏང་གི་ཡོད་དོ་ཅོག་ཐམས་ཅད་ལ་དོ་དམ་བདག་སྐྱོང་བྱེད་པའི་དབང་ཆ་དེ་ད་ལྟ་ཁྲིམས་ལུགས་ཅན་དང་། ལག་རྩལ་ཅན། ཕྱི་ཕྱོགས་ཅན་དུ་རྒྱ་སྐྱེད་ཀྱིན་ཡོད།
ཏང་རྒྱལ་ཁབ་ཀྱིས་ད་ལྟ་རུལ་སུངས་ལ་རྡུང་རྡེག་བྱེད་རྒྱུ་ཡིན་ནམ། ཡང་ན་རུལ་སུངས་ལ་ངོ་རྒོལ་ལ་རྡུང་རྡེག་བྱེད་རྒྱུ་ཡིན། ག་གེ་མོས། སྟེང་གི་རིམ་པས་ཤེས་རྒྱུ་རེད་ཟེར།
རྩོམ་ཡིག་འདིས་དོན་དག་གཉིས་བཤད་འདོད་བྱུང་། གཅིག་ནི། ཏེང་ཞོ་ཕེང་གི་ལམ་ལུགས་ལ་རྒྱུན་འཁྱོངས་བྱེད་པའི་ལོ་རྒྱུས་ཀྱི་དུམ་མཚམས་སུ། རྒྱ་ནག་གིས་རུལ་སུངས་ཀྱི་གནས་སྟངས་ལ་འགྱུར་བ་གཏོང་མི་ཐུབ། སྟག་བསད། སྦྲང་མ་གཅིར། དེ་ནི“གཞི་ནས་བཅོས་པ་མིན”ལ། “སྟེང་ལྤགས་ཙམ་བཅོས”ཐུབ་མིན་ཡང་ད་དུང་དོགས་པའི་གཞི་ཡིན། སྟག་གིས་ས་གཞི་གང་། སྦྲང་མས་ཉི་འོད་འགོག་པའི་དེ་རིང་། བརྒྱ་མང་གསོད་དང་། སྟོང་ཉུང་གསོད་ཀྱིས་ཕྱོགས་ཡོངས་སུ་རུལ་སུངས་ཀྱིས་གང་བའི་གནས་སྟངས་ལ་འགྱུར་བ་གཏོང་ག་ལ་ནུས། ཡིན་ན་ཡང་། ང་ད་དུང་ཡང་སྤྲོ་སྣང་གིས་ཁེངས་ནས་བསྡད་ཡོད། ངའི་གཞི་འཛིན་ས་ནི་དེའི་ལྡོག་ཕྱོགས་ཀྱང་དྲང་ཕྱོགས་ཡིན་ཞེས་པ་དེ་ཡིན། རུལ་སུངས་ཀྱི་ལམ་ཁ་དེ་དང་བྲལ་ཚེ། རྒྱ་ནག་ལ་ད་གཟོད་སྐྱོབ་རྒྱུ་ཞིག་ཡོད་རྒྱུ་རེད།
གཉིས་པ། “དྲུག་བཞི” ཡི་དུས་དྲན་ཡང་སླེབས་བྱུང་། མི་མང་པོ་ཞིག་གི་ད་དུང་ཡང་རྒྱ་ནག་དེང་གཞུང་གིས་རང་འགུལ་ངང་ཡུལ་མི་དམར་གསོད་ཀྱི་དྲང་བདེན་མ་ཡིན་པ་དང་ཁྲིམས་འགལ་རང་བཞིན་ངོས་ལེན་བྱེད་རྒྱུར་རེ་སྒུག་བྱས་ཡོད། ངས་དེ་ལྟར་ཡོང་བའི་སྨོན་ལམ་འདེབས། ང་ལ་སྤྲོ་སྣང་མེད་པའི་གཞི་རྩ་ནི། ད་ལྟ་ད་དུང་རྒྱབ་སྐྱོར་བྱེད་སྲིད་པའི་རྟགས་མཚན་ཞིག་མི་མཐོང་གི མ་འོངས་པར་བྱུང་སྲིད་མིན། ངས་མི་ཤེས།
མཆན། སྐུ་ཞབས་པོའོ་ཐོང་ལགས་ཀྱིས་དུས་རབས་ཉི་ཤུའི་ལོ་རབས་བརྒྱད་ཅུའི་ནང་རྒྱ་ནག་དམར་ཤོག་ཚོགས་པའི་ཧྲུའུ་ཅུ་ཀྲོ་ཙི་ཡང་གི་དྲུང་ཡིག་དང་། ཆབ་སྲིད་སྒྲིག་གཞི་བཅོས་བསྒྱུར་ཞིབ་འཇུག་ཚོགས་ཆུང་གཞུང་སྒྲུབ་ཁང་གི་འགན་འཛིན། རྒྱ་ནག་དམར་ཚོགས་ཚོགས་ཆེན་བཅུ་གསུམ་པའི་གཞུང་ཡིག་ཟིན་བྲིས་ཚོགས་ཆུང་གི་འགན་འཛིན་སོགས་ཀྱི་གོ་གནས་བཞེས་མྱོང་ཡོད། ཕྱི་ལོ ༡༩༨༩ ལོའི་དྲུག་བཞི་དོན་རྐྱེན་ཁྲོད་དེང་གཞུང་གིས་དམངས་གཙོའི་ལས་འགུལ་ལ་དྲག་གནོན་བྱེད་རྒྱུར་ངོ་རྒོལ་གནང་སྟབས། སྐབས་དེར་འཛིན་བཟུང་བྱས་པའི་རྒྱ་ནག་གི་དཔོན་རིགས་མཐོ་ཤོས་དེ་ཡིན།
[1] བསྟོད་མོས། དབྱིན་སྐད་དུLike དང། རྒྱ་སྐད་དུ 点赞ཟེར། ང་ལ་འགྱུར་ཡག་པོ་ཞིག་རག་མ་སོང་། རང་ཉིད་ཀྱི་གོ་བ་ལེན་སྲོལ་ལྟར་བསྟོད་མོས་ཞེས་བསྒྱུར་ཡོད།
༢༽འཚོལ་གཡར། དབྱིན་སྐད་དུ Rent-seeking ཟེར། རྒྱ་སྐད་དུ 寻租 ཟེར། ཐོན་སྐྱེད་ཀྱི་ལས་ལ་མ་ཞུགས་པའི་གནས་སྟངས་འོག སྤྱི་ཚོགས་ཀྱི་ཐོན་ཁུངས་སྒེར་སྡེམ་དང་། ཡང་ན་སྒེར་སྡེམ་གྱི་གོ་ས་སྲུང་སྐྱོབ། དེ་བཞིན་སྒེར་སྡེམ་ཁེ་བཟང་རག་རྒྱུའི་ཆེད་ཐོན་སྐྱེད་མ་ཡིན་པའི་ཁེ་བཟང་འཚོལ་གྲུབ་ཀྱི་བྱ་འགུལ།
“”


text:
ལྟ་གྲངས།
ཀའུ་སི(Karl Friedrich Gauss)ནི་འཇར་མན་གྱི་རྩིས་རིག་མཁས་པ་གྲགས་ཅན་ཞིག་ཡིན། ཁོང་དགུང་ལོ10ལ་སོན་པའི་ལོ་དེར། རྒན་ལགས་ཀྱིས་རྩིས་རིག་གི་སློབ་ཁྲིད་སྟེང་། དྲི་གཞི་ཞིག་བཏོན་པ་སྟེ། དེ་ནི1+2+3+ +100=?རེད། སྐབས་དེར་ཀའུ་སི་ཡིས་མགྱོགས་མྱུར་ངང་ལག་པ་བཀྱགས་ཏེ། གྲངས་ཀ100དེའི་བསྡོམས་འབོར་ནི5050རེད་ཞེས་བརྗོད་པས་རྒན་ལགས་ཡ་མཚར་ཆེན་པོ་སྐྱེས་ཏེ། ཀའུ་སི་ལ་དུས་ཚོད་ཐུང་ཐུང་དེ་འདྲ་ཞིག་གི་ནང་དུ་ཡང་དག་པའི་ཐོབ་གྲངས་རྩི་ཐུབ་པའི་རྒྱུ་མཚན་ཅི་ཡིན་དྲིས། ད་བྱེད་དུས། ཀའུ་སི་ཡིས་ཨང་ཀི1ནས100ཡི་བར་གྲངས་100དེ་དག་གི་ནང་ནས་ཆོས་ཉིད་ཞིག་ཡོད་པ་རྟོགས་པ་རེད། དེ་ནི་གོ་རིམ་བཞིན་ཨང་ཀི་མགོ་དང་མཇུག་གཉིས་རེ་རེ་བཞིན་བསྣན་ན་ཚང་མའི་བསྡོམས་འབོར་ནི101ཡིན་འདུག དཔེར་ན་1+100=101དང2+99=101རེད། གྲངས100དེ་དག་མཉམ་དུ་བསྒྲིགས་ན101བྱས་པ་ཆ50ཡོད། དེར་བརྟེན་མགྱོགས་མྱུར་ངང5050དེ་རྩིས་རྒྱག་ཐུབ་པར་གྱུར་རོ༎


text:
Tuesday, September 23, 2008
ང་དུར་ཁྲོད་དང་ཁོའི་ཉེ་འཁོར་གྱི་རོགས་པ་ཚོ།
སྡེ་བའི་འདིའི་ཆང་ཁང་ནང་དུ་ང་རོ་ལངས་ཆང་གིས་བཟི་འདུག ཁོ་ར་བཟི་སྐབས་སྡེ་འདབས་ཀྱི་དུར་ཁྲོད་ནང་དུ་སྙན་ངག་ཁ་ཤས་བྲིས་འདུག་ཟེར། ཡིན་ནའང༌། འདི་ནི་སྡུག་ཡུས་ཀྱི་འབོད་པ་ཞིག་རེད་ཅེས་ཁོའི་གྲོགས་པོ་ང་དུར་ཁྲོད་ཀྱིས་གླེང་བཞིན་འདུག ཡོད་ཚད་ཀྱི་འགྱུར་བ་འདི་ནི་རང་དབང་གི་ལྷ་མོ་འབོད་པའི་གསང་གཞན་ཁ་ཤས་རེད། མདོར་བསྡུས་ན་ཁོ་བཙོན་ཁང་ནང་དུ་ལྷུང་འདྲའི་ན་ཟུག་ཅིག་ཁྲག་གི་རྒྱུ་ལམ་དུབཞུར་་བཞིན་ཡོད་པ་འདྲ། ཁོའི་གྲོགས་པོ་ཚོས་ཁོ་ལ་ཆང་མ་འཐུང་ཟེར་མོད་དེ་ནི་རྣ་རྒྱབ་ཀྱི་རླུང་དང་གཅིག་མཚུངས་ཡིན་ཞེས་ཁོས་ང་དུར་ཁྲོད་ལ་གླེང་འདུག སྡེ་བ་འདིའི་རྒན་དར་གཞོན་གསུམ་གྱིས་ཁོ་དང་ང་དུར་ཁྲོད་གཉིས་མི་གྲལ་ནས་ཕུད་སོང་ན་ཡང་ཁོ་གཉིས་ཚོར་བ་མེད་པའི་སྡོང་དུམ་ཞིག་དང་མཚུངས། ད་ནངས་སྔ་དྲོ་འོད་ཀྱི་འགྱུར་བ་དང་ལྷན་ང་རོ་ལངས་ཀྱིས་ང་དུར་ཁྲོད་ལ་གློག་འཕྲིན་ཞིག་བསྐུར་འདུག་པའི་ནང་ཁོ་བོ་ལ་རང་དབང་མེད་ཚུལ་དང༌། ཁྱེད་རང་ཡང་ལམ་ལོག་ཏུ་བསྐྱོད་བཞིན་པ་འཚམས་འཇོག་བྱས་ཏེ་གནམ་འོག་གི་བཀྲ་མཚོ་ཐེངས་གཅིག་ལྟ་རུ་འགྲོ་རོགས་ཞེས་བཀོད་འདུག ཉིན་གུང་ཆུ་ཚོད་༡༢སྐར་མ་༡བོའི་ཐོག་རླུང་ཡོར་དང་ཆབ་རྒྱུན་སོགས་ཀྱིས་ང་རོ་ལངས་འཚོལ་བཞིན་ཡོད། འདི་ནི་ང་རོ་ལངས་རང་དབང་གི་ཆེད་དུ་ཆང་ཁང་ནང་དུ་སོང་བའི་ཉིན་གསུམ་པ་ཡིན་ལ། ང་དུར་ཁྲོད་དང་གྲོགས་པོ་བསྒྲིགས་པའི་ལོ་ལྔ་བ་དེ་ཡང་རེད། བསྟུན་མར་དོན་རྐྱེན་ཐེངས་ཁ་ཤས་བྱུང་རྗེས་སྡེ་བ་འདིའི་ཉེ་འཁོར་ཀུན་ཏུ་རླུང་ལྟར་གྲགས་བཞིན་པ་ནི་ང་རོ་ལངས་དང་ང་དུར་ཁྲོད་གཉིས་ཀྱིས་མི་གསུམ་བསད་སོང་ཟེར། ཐོག་མར་གཏམ་འདིའི་འབྱུང་ཁུངས་ནི་ཡེ་ཤེས་བཟང་བོ་རེད། འདི་བདེན་པ་ཡིན་མིན་མ་ཤེས་ཀྱང་གང་ལྟར་ང་རོ་ལངས་དང་ང་དུར་ཁྲོད་གཉིས་སྡེ་བ་འདིའི་ནང་དུ་ཡོང་ས་ཡོད་པ་མ་རེད། གཏམ་རྒྱུད་དེ་འདི་ནས་འགོ་བརྩམས་ཤིང་བཞུར་བཞིན་ཡོད་པ་རེད། ད་དུང་ཡང་་་་་་་་་་
ང་དུར་ཁྲོད་ཀྱི་པོད་ཁུག་ལས་བཤུས།
Posted by གདོང་དམར་བོད་པའི་བུ། at 1:47 AM No comments:
ཁྱོད་རང་ད་དུང་གཉིད་དགོས། ཅིས་ཀྱང་གཉིད་དགོས།
མི་ཁ་ཤས་ཤིག་གིས་ཧ་ཅང་སྙིང་ཉེ་ཉེ་དང་ཤ་ཚ་མདོག་གིས་ནམ་རྒྱུན་ཁྱོད་རང་གཉིད་ལས་ལངས་དགོས་པའི་དྲན་སྐུལ་ཡང་ཡང་བྱེད་སྲིད་མོད། འོན་ཀྱང༌། ཁྱོད་ཀྱིས་དེའི་རིགས་ལ་ཁ་ཡ་གཏན་ནས་བྱེད་མི་དགོས། མ་གཞི་མི་དེ་ཚོས། ཁྱོད་རང་འཇིག་རྟེན་འདིར་གཉིད་ཀྱི་ཆེད་དུ་ཡོང་བ་ཡིན་པ་ཚོར་མེད་ལ། ད་ལྟ་གཉིད་ཀྱི་ཆེད་དུ་འཚོ་བཞིན་པའང་ཤེས་མེད། དེ་བས་ཁྱོད་རང་ད་དུང་གཉིད་དགོས། ཁྱོད་རང་དེ་ལྟར་གཉིད་པ་ནི་ཁྱོད་ཀྱི་བསོད་ནམས་རེད་ལ། ཁྱོད་རང་ནམ་ཡང་གཉིད་ལ་རོལ་བ་ནི་ཁྱོད་ཀྱི་ཐོབ་ཐང་རེད། ཡང་སྙིང༌། ཐོབ་ཐང་དེ་ལོངས་སུ་སྤྱོད་རྒྱུ་ཡང་ཁྱོད་ཀྱི་ཐོབ་ཐང་རེད།༢ མཚམས་རེར་སྒོ་དང་སྒེའུ་ཁུང་ཕྱི་རོལ་དག་ནས་མིའི་སྐད་སྒྲ་རེ་གྲགས་འོང་ལ། སྐད་སྒྲ་དེའང་བྲག་ཅ་བཞིན་ཁྱོད་ཀྱི་རྣ་བར་འཁོར་ངེས། ཡིན་ནའང༌། ཁྱོད་རང་རྨི་ལམ་གྱི་མངའ་ཐང་སྲུང་ཕྱིར་སྔར་བཞིན་གཉིད་དགོས་ལ། ད་དུང་ཅིས་ཀྱང་གཉིད་དགོས། གཉིད་ངོགས་ཀྱི་འཚོ་བ་ལ་བདེ་སྐྱིད་ཀྱི་དྲོད་ཁོལ་འཛོམས་ཤིང༌། རྨི་ལམ་གྱི་རྩེད་རྭ་ལ་དྭངས་གཙང་གི་འགྱུར་ཁུགས་འཁྱིལ་བ་དངོས་ཡོད་ཡིན། ཁྱོད་གཉིད་ཁུག་པ་ནི་ཁོར་ཡུག་ཞིག་གི་ལྷིང་འཇགས་རེད། ཁྱོད་གཉིད་སད་པ་ནི་ཁྱོད་ཉིད་འབོར་བའི་སྔ་ལྟས་རེད། དེ་བས་ལྷིང་འཇགས་ཀྱི་ཕྱིར་དུ། རང་ཉིད་ཀྱི་ཆེད་དུ་ཁྱོད་རང་ད་དུང་གཉིད་དགོས། ཅིས་ཀྱང་གཉིད་དགོས།༣ སྤྱིར་འཇིག་རྟེན་འདིར་བྱ་ལས་ཅི་ཞིག་རྩོམ་ནའང་དེར་བར་ཆད་དང་འགོག་རྐྱེན་རེ་འཕྲད་ངེས་པ་ནི་ཆོས་ཉིད་ཀྱི་འཁྲབ་ཚན་ཞིག་ཡིན་པས་གཉིད་ལ་མི་དགའ་བའི་སེམས་ཅན་སྐོར་ཞིག་ཁྱོད་ཀྱི་ཁ་གཏད་དུ་ལངས་ཏེ་འདུག་པ་ནི་ཁྱོད་ཀྱི་གཉིད་ལ་འཕྲད་པའི་བར་ཆད་རེད། ཡིན་ནའང༌། བར་ཆད་འཚུབ་པའི་ལམ་བུ་ནས་ཁྱོད་ཀྱིས་རང་ཚུགས་དང་མི་གཞི་ཡོད་པའི་སྒོས་གཉིད་ཀྱི་སྐལ་བར་ལོངས་སྤྱོད་ཐུབ་དགོས། དེ་མིན་ཚེ་ཕྱི་མའི་ཡུལ་ན་གཉིད་ས་མེད་ལ་ཉལ་སའང་མེད་པ་ཤེས་པར་གྱིས།༤ ལོ་དང་ཟླ་བའི་བར་ན། རྟག་ཏུ་ཅི་ཞིག་འཚོལ་བར་འདུར་རྒྱུག་གིས་བྲེལ་བའི་མི་བུ་སྐོར་ཞིག ཁྱོད་ཀྱི་གཉིད་སྟངས་དེར་ཡིད་མོས་གཏན་ནས་མེད་ནའང༌། སྐབས་རེར་ཁོ་ཚོའི་ཁྲོད་ཀྱི་ལ་ལ་ཞིག་ཨ་ཆད་ཡིད་མུག་གི་ཚོར་བས་ཕམ་འགྲོ་གི་ཡོད། དུས་དེར། ཁོ་ཚོ་ཡང་ཁྱོད་ལྟར་གཉིད་ལ་རོལ་རྒྱུ་ལས་ལམ་ཁ་གཉིས་པ་ཞིག་རྙེད་མི་སྲིད་པས་ཁྱོད་རང་དང་བོ་ནས་འདི་ལྟར་གཉིད་ལ་རོལ་བ་ནི་ཁྱོད་ཀྱི་རྒྱལ་ཁ་རེད། ཁྱོད་ཀྱི་རྣམ་དཔྱོད་རེད། དེ་བས་ཁྱོད་རང་སྔར་བཞིན་གཉིད་དགོས། ཅིས་ཀྱང་གཉིད་དགོས།༥ ཁྱོད་རང་ཞེ་བསམ་པས་གཉིད་དགོས་ཀྱང༌། གཏན་དུ་གཉིད་མི་རུང༌། སད་རན་པའི་དུས་ཚིགས་དེ་སླེབས་དུས་ཡར་ལ་ལོངས། དུས་ཚིགས་དེ་ནི་ཉི་འོད་དང་ཟླ་ཟེར་ལྷན་དུ་འཆར་བའི་དུས་ཚིགས་དེ་ཡིན་འོས་ལ། དུས་ཚིགས་དེ་ནི་ང་ཚོས་ཉི་མ་དང་ཟླ་བའི་ཕོ་བྲང་ནས་ཆེས་ཐོག་མའི་ལྷན་འཛོམས་ཀྱི་གསོལ་སྟོན་ལ་རོལ་ཆོག་པའི་དུས་ཚིགས་དེའང་ཡིན་ཆོག ༢༠༠༨།༩།༧དགོང་མོར་བྲིས། ཤིས་ཚང་བའི་པོད་ཁུག་ལས་བཤུས།
Posted by གདོང་དམར་བོད་པའི་བུ། at 1:42 AM No comments:
Friday, June 20, 2008
Subscribe to: Posts (Atom)


text:
འགན་འཁུར་གསུམ་པ། བོད་ཀྱི་ཆོས་རིག་འཛིན་སྐྱོང་སྤེལ་གསུམ།
ངོས་རང་ཆབ་སྲིད་ཀྱི་ལས་འགན་བཞག་ཟིན་ཡང༌། བོད་པ་ཞིག་ཡིན་པའི་ཆ་ནས་བོད་མི་རིགས་ཀྱི་ཆོས་དང་རིག་གཞུང། སྐད་ཡིག་བཅས་རྒྱུན་འཛིན་དང་སྲུང་སྐྱོབ་བྱེད་རྒྱུའི་འགན་ཡོད།
ལྷག་པར་བོད་མི་ས་ཡ་དྲུག་གིས་ངོས་ལ་རེ་བ་དང་ཡིད་ཆེས་བྱེད་ཀྱི་ཡོད་སྟབས། རང་བཞིན་གྱིས་སེམས་འཁུར་བྱེད་དགོས་པ་ཞིག་ཆགས་ཡོད། བོད་གངས་ཅན་ལྗོངས་སུ་ཡོད་པའི་སངས་རྒྱས་ཀྱི་བསྟན་པ་ཐེག་པ་ཆེ་ཆུང་སྔགས་དང་བཅས་པ་ཚང་མ་རིགས་པའི་ལམ་ནས་གཏན་ལ་ཕབ་ཐུབ་པའི་ཆོས་བརྒྱུད་ཅིག་ཡིན། ངོས་ཀྱིས་ནམ་རྒྱུན་བོད་གངས་ཅན་ལྗོངས་ཀྱི་སངས་རྒྱས་ཀྱི་བསྟན་པ་འདི་འཛམ་གླིང་གི་གཅེས་ནོར་ཡིན་ཞེས་བརྗོད་ཐུབ་ཅེས་བརྗོད་ཀྱི་ཡོད། སེམས་ཀྱི་སྦྱོང་བརྡར་སྤྲོད་པར་བློ་ཕན་ཚུན་གྱི་འཛིན་སྟངས་འགལ་བ་གང་ཞིག་ཡོད་མེད་དང༌། དེ་དག་ཇི་ལྟར་གནོད་གཞིར་འགྲོ་བ། འཛིན་སྟངས་མི་འདྲ་བའི་བློ་གང་ཞིག་ལ་རྒྱབ་རྟེན་ཚད་མ་ཡོད་པ། འཛིན་སྟངས་མི་མཐུན་པའི་བློ་གང་ལ་རྒྱབ་རྟེན་ཚད་མ་མེད་པ་སོགས་ཞིབ་ཚགས་པོའི་ཐོག་ནས་འགྲེལ་བཤད་རྒྱག་ཐུབ་མཁན་དཔལ་ནཱ་ལེནྡྲ་ནས་བྱུང་བའི་སངས་རྒྱས་པའི་ཆོས་འདི་ལས་ལྷག་པ་མེད། ངོས་ནས་ནམ་རྒྱུན་བོད་གངས་ཅན་ལྗོངས་ཀྱི་ཆོས་བརྒྱུད་ནི་དཔལ་ནཱ་ལེནྡྲའི་ཆོས་བརྒྱུད་ཡིན་ཞེས་སྐད་གསང་མཐོན་པོའི་ཐོག་ནས་བརྗོད་ཀྱི་ཡོད། བློ་གཟུ་བོར་གནས་པའི་ཚན་རིག་པ་ཚོས་དཔལ་ནཱ་ལེནྡྲའི་ཆོས་བརྒྱུད་ཀྱི་གསུང་སྟངས་ལ་ཡིད་སྨོན་བྱེད་ཀྱི་འདུག བོད་གངས་ཅན་གྱི་ལྗོངས་ལ་ཡོད་པའི་སངས་རྒྱས་ཀྱི་བསྟན་པ་འདི་ལ་ཚན་རིག་གི་སྡེ་ཚན་གཅིག ལྟ་གྲུབ་ཀྱི་སྡེ་ཚན་གཅིག ཆོས་ཀྱི་སྡེ་ཚན་གཅིག་བཅས་སུ་དབྱེ་བ་ཡིན་ན། འཛམ་གླིང་གི་མི་དུང་ཕྱུར་བདུན་ཅུ་ལ་གང་ལ་གང་འཚམས་ཀྱི་ཞབས་འདེགས་བསྒྲུབ་ཐུབ་པའི་ནུས་པ་ཡོད་པ་མཐོང་གི་འདུག
དེ་ལྟ་བུའི་སངས་རྒྱས་ཀྱི་བསྟན་པ་ཉམས་པ་སོར་ཆུད་དང་མི་ཉམས་གོང་འཕེལ་ཡོང་ཐབས་བྱ་རྒྱུ་འདི་གལ་ཆེན་པོར་བརྩི་ཡི་ཡོད། ང་ཚོ་བོད་མི་རིགས་ལ་མཚོན་ན་ཡང༌། བོད་ལ་ཡོད་པའི་སངས་རྒྱས་པའི་ཆོས་དང༌། དེ་དང་འབྲེལ་བའི་ལྟ་གྲུབ་དེ་དག་བོད་མི་རིགས་ཀྱི་བླ་སྲོག་ལྟ་བུ་ཆགས་ཡོད། རྒྱུ་མཚན་གཅིག་ནི་དཔལ་ནཱ་ལེནྡྲ་ནས་བརྒྱུད་པའི་རྒྱ་ཆེ་ལ་གཏིང་ཟབ་པའི་ཆོས་བརྒྱུད་འདི་ཆ་ཚང་སྐད་ཡིག་གཞན་ལ་བརྟེན་མ་དགོས་པར་བོད་སྐད་རང་གི་ཐོག་ནས་འགྲེལ་བཤད་རྒྱག་ཐུབ་ཀྱི་ཡོད། དེང་སྐབས་དཔལ་ནཱ་ལེནྡྲའི་ཆོས་བརྒྱུད་ཀྱི་ལྟ་སྒོམ་སྤྱོད་གསུམ་གྱི་རྣམ་གཞག་དཔྱིས་ཕྱིན་པ་ཞིག་འགྲེལ་བཤད་རྒྱག་དགོས་བྱུང་ན་བོད་ཀྱི་སྐད་ཡིག་གཅིག་པུ་ལས་འཛམ་གླིང་སྟེང་མེད། འདི་ནི་བོད་མི་རིགས་ཀྱི་བླ་སྲོག་ཡིན་ལ་སྤོབས་པ་བྱེད་ཆོག་པ་ཞིག་ཀྱང་ཡིན། དེར་བརྟེན་བོད་པ་ཞིག་ཡིན་པའི་ཆ་ནས་བོད་ཀྱི་སྐད་ཡིག་ཐོག་ཡོད་པའི་རིག་གཞུང་གཏིང་ཟབ་དེ་དག་ལ། ཆོས་དད་ཡོད་མེད་ལ་མ་ལྟོས་པར་དོ་སྣང་གིས་སློབ་སྦྱོང་དང། ཞིབ་ཚགས་པོའི་ཐོག་ནས་དཔྱད་ཞིབ་བྱེད་རྒྱུ་གལ་ཆེན་པོ་ཡིན་ཞེས་ང་བོད་མི་ཞིག་ཡིན་པའི་ཆ་ནས་བོད་མི་ཚང་མར་འབོད་སྐུལ་བྱེད་བཞིན་ཡོད།
དེ་ནི་ང་ཚོའི་ཆོས་རྒྱལ་རྣམ་དཔྱོད་ཡངས་པ་ཚོས་གནང་པའི་གཟི་བརྗིད་ཅིག་དང༌། ལྷག་པར་མཁན་ཆེན་ཞི་བ་འཚོས་ཐུགས་འཁུར་བསྐྱེད་ནས་སངས་རྒྱས་ཀྱི་ཆོས་འདི་བོད་སྐད་རང་གི་ཐོག་ནས་ཐོས་བསམ་སྒོམ་གསུམ་ཆ་ཚང་བྱེད་ཐུབ་པ་དགོས་ཞེས་གསུངས་ནས་བོད་སྐད་ལ་བསྒྱུར་པ་དང༌། ཁོང་རང་ཉིད་ནས་བོད་སྐད་སྦྱངས་གནང་བ་རེད་ཅེས་བརྗོད་ཀྱི་འདུག གང་ལྟར་དུས་རབས་བདུན་པ་བརྒྱད་པ་ནས་བཟུང་བོད་ལ་རྒྱ་གར་གཙོ་བོར་བྱས་པའི་ནང་པའི་ཆོས་བསྒྱུར་ཅིང༌། བཀའ་འགྱུར་བསྟན་འགྱུར་པོ་ཏི་སུམ་བརྒྱ་སྐོར་ཡོད་པའི་ནང་རྒྱ་ནག་ནས་བསྒྱུར་པ་པོ་ཏི་བཅོ་ལྔ་ཉི་ཤུ་ཙམ་ལས་མེད། མང་ཆེ་བ་རྒྱ་གར་ནས་བསྒྱུར་པའི་ལེགས་སྦྱར་དང་པཱ་ལི་ཡིན་པ་དང། བལ་ཡུལ་ནས་ཀྱང་ཡོད་འདུག འདི་དག་ནི་ང་ཚོ་བོད་པ་ཞིག་ཡིན་པའི་ཆ་ནས་སྤོབས་པ་བྱེད་ཆོག་པ་ཡིན། བོད་ཡིག་འདི་ཉིད་ནི་པཱ་ལི་དང༌། གཙོ་བོ་ལེགས་སྦྱར་སྐད་དང་མིང་ཚིག་རེ་རེ་བཞིན་མཉམ་དུ་འགྲོ་ཐུབ་པའི་ཡི་གེ་ཞིག་ཡིན། འཛམ་གླིང་འདིར་སྤྱིར་ནང་པའི་ཆོས་ལུགས་དང༌། ལྷག་པར་དཔལ་ན་ལནྡྲའི་ཆོས་བརྒྱུད་ནི་དད་པའི་ཐོག་ནས་མིན་པར་གཙོ་བོ་རིགས་པའི་ཐོག་ནས་འགྲོ་དགོས་པ་དང༌། དེ་ལྟར་འགྲོ་ཐུབ་པའི་ཁྱད་ཆོས་ལྡན་པ་ཞིག་རེད་འདུག
འཛམ་གླིང་ཐོག་གི་ཆོས་ལུགས་ཚང་མ་ཡག་པོ་རེད། ཡིན་ནའང་བཅོམ་ལྡན་འདས་རང་ཉིད་ཀྱི་བཀའ་ལ་ཡིད་ཆེས་ཁོ་ནའི་ཐོག་མི་འགྲོ་བར་གང་བསྟན་པ་དེ་དག་རྒྱུ་མཚན་ལྡན་པ་ཞིག་ཡིན་མིན་བརྟག་དཔྱད་དང། ལག་ལེན་གྱི་ཐོག་ནས་ཚོད་ལྟ་བྱས་ཏེ། རྒྱུ་མཚན་ལྡན་པ་དང་ཚོད་ལྟ་བྱས་ཏེ་ཕན་ཐོགས་ཡོད་པ་ཞིག་འདུག་ན་ཁས་ལེན་བྱེད་དགོས་གསུངས་ཡོད། དེ་ནི་སྤོབས་པ་ཆེན་པོ་ལྡན་པ་ཞིག་ཡིན། དེར་བརྟེན་ན་ལེནྡྲའི་མཁས་པ་ཀླུ་སྒྲུབ་ལ་སོགས་པས་ཀྱང་བཅོམ་ལྡན་འདས་ཀྱི་བཀའ་སྒྲ་ཇི་བཞིན་པ་ཁས་བླངས་རུང་དང་མི་རུང་དཔྱད་པ་གནང་ཡོད། བཅོམ་ལྡན་འདས་ཀྱི་བཀའ་ཡིན་པ་རྒྱུ་མཚན་དུ་བྱས་ནས་ཡིད་ཆེས་བྱེད་དགོས་ཀྱི་ཡོད་ན། བཅོམ་ལྡན་འདས་ཀྱི་བཀའ་ཚང་མ་ཁས་ལེན་དགོས་པ་ཆགས་ཡོད། ཀླུ་སྒྲུབ་ཡབ་སྲས་ཀྱིས་བཅོམ་ལྡན་འདས་ཀྱི་བཀའ་ཡོངས་རྫོགས་ཞལ་བཞེས་གནང་གི་མེད། བཅོམ་ལྡན་འདས་ཀྱི་བཀའ་ལ་ཞིབ་འཇུག་གནང་ནས་རིགས་པས་དཔྱད་ཡོང་དུས། བཀའ་འདི་སྒྲ་ཇི་བཞིན་པར་ཁས་བླངས་ན་རིགས་པར་གནོད་པས་སྒྲ་ཇི་བཞིན་པ་མ་རེད། དེ་དགོས་པའི་དབང་གིས་གསུངས་པ་རེད་ཅེས་དགོངས་པ་བཀྲལ་ཡོད་པ་རེད། དེ་ནི་རླབས་ཆེན་པོ་རེད། དཔལ་ན་ལེནྡྲའི་ཆོས་བརྒྱུད་ཟབ་ཅིང་བརླིང་ལ། མིའི་རྣམ་དཔྱོད་ཕུལ་དུ་བྱུང་བའི་ཐོག་ནས་བྱུང་པའི་ལྟ་གྲུབ་དེ་བོད་ཡིག་ཐོག་ནས་ཆ་ཚང་འགྲེལ་བཤད་རྒྱག་ཐུབ་ཀྱི་ཡོད། དེང་སྐབས་འཛམ་གླིང་འདིར་དཔལ་ན་ལེནྡྲའི་ཆོས་བརྒྱུད་ཟབ་ཅིང་རྒྱ་ཆེ་བ་འདི་ཉིད་ལ་གཏིང་ཟབ་པོའི་ཐོག་ནས་འགྲེལ་བཤད་རྒྱག་དགོས་བྱུང་ན་བོད་སྐད་ལ་མ་བརྟེན་ཐབས་མེད་ཆགས་ཡོད། དེང་སང་ལེགས་སྦྱར་སྐད་ཀྱི་ཐོག་མཁས་པ་རེ་གཉིས་ལས་མེད་པ་དང༌། ཧིན་རྡི་དང་དབྱིན་ཇི་སོགས་ཀྱི་ནང་དེ་བས་ཀྱང་ཡོད་པ་མ་རེད། འགྲཻལ་བཤད་རྒྱ་ཡིག་ནང་ཡོང་དགོས་ཚོད་ཀྱང༌། རྒྱ་ནག་གི་འགྱུར་དང༌། བོད་འགྱུར་གཉིས་བསྡུར་སྐབས་བོད་འགྱུར་ཡག་པ་ཡོད་པ་རེད།
ངོས་ནས་ཕལ་ཆེར་འདས་པའི་ལོ་ ༥༠ རིང་འཛམ་གླིང་གི་ནང་པའི་ལུང་པ་འདྲ་མིན་གྱི་མཁས་པ་ཚོ་དང་གོ་བསྡུར་བྱེད་སྐབས། དངོས་གནས་ང་ཚོ་བོད་པར་ཡོད་པའི་སངས་རྒྱས་པའི་ཆོས་ཀྱི་ལྟ་གྲུབ་དེ་སྤོབས་པ་སྐྱེ་བ་ཞིག་རེད་འདུག ཕྱོགས་གཅིག་ནས་ང་ཚོར་ཡི་གེ་ཡོད་པ་དང། གཉིས་ནས་ཡི་གེ་དེ་ཡང་བརྗོད་བྱའི་དོན་ཟབ་པོ་བསྟན་ཐུབ་པ་ཞིག་ཡོད་པ་འདི་ང་ཚོ་བོད་པའི་གཅེས་ནོར་ཏེ། ནང་གི་ནོར་བུ་དང་ཕྱི་ལ་ངོམ་རྒྱུ་འདི་ཡིན། ངོས་རང་མཁས་པ་དང༌། ཚན་རིག་པ་མང་པོ་ཐུག་སྐབས་ཉམས་དམའ་མི་དགོས་པར་འདྲ་མཉམ་གྱི་ཐོག་ནས་སྐད་ཆ་བཤད་ཆོག་པ་ཡོང་གི་འདུག དེ་ནི་ངོས་ལ་རྣམ་དཔྱོད་ཆེན་པོ་ཡོད་ཟེར་གྱི་མེད། ང་ཚོ་བོད་ལ་ཡོད་པའི་གཞུང་ཆེན་རྣམས་སློབ་སྦྱོང་དང༌། ལྷག་པར་རིགས་ལམ་གྱི་ཐོག་ནས་དཔྱད་པ་ཤུགས་ཆེ་བྱས་པའི་བཀའ་དྲིན་ཡིན། དེ་ཡང་རྒྱ་ཡིག་དང་དབྱིན་ཡིག ཧིན་རྡི་གང་ལའང་བརྟེན་དགོས་ཀྱི་མེད། བོད་ཡིག་ཤེས་ཕྱིན་ཚང་མ་བོད་ཡིག་ནང་ཡོད་པ་རེད། འདི་དངོས་གནས་བོད་པའི་གཅེས་ནོར་འཛམ་གླིང་སྤྱི་ལ་ངོམ་ཆོག་པ་ཞིག་ཡིན།
ངོས་ནས་ནམ་རྒྱུན་བརྗོད་པར་ང་ཚོའི་ཆོས་བཤད་སྟངས་འདི་སྤོ་བོ་རྨོ་བོ་ཚོར་ཞེད་སྣང་སྐུལ་བ་ལྟ་བུ་བྱས་ན་སངས་རྒྱས་པའི་ཆོས་ཀྱི་དགོངས་པ་དང་མཐུན་གྱི་མེད། སངས་རྒྱས་ཀྱི་ཆོས་ནི་མི་ལ་སྤྲོ་བ་དང་སྤོབས་པ་སླེབས་ནས། དགའ་བཞིན་སྤྲོ་བཞིན་ཉམས་ལེན་ལ་འཇུག་པ་ཞིག་དགོས་པ་ལས། དམྱལ་བར་སྐྱེ་རྒྱུའི་ཞེད་སྣང་སྐུལ་ཐབས་ཀྱིས་ཆོས་བཤད་བྱས་ན་མི་འགྲིགས། ཆོས་ལུགས་གཞན་གྱིས་ཞེད་སྣང་སྐུལ་ནས་ཆོས་བཤད་བྱེད་མཁན་འདུག་ཀྱང༌། སངས་རྒྱས་པའི་ཆོས་ཀྱིས་སྤྲོ་སྣང་ལྡན་པའི་ཐོག་ནས་ཐར་པ་དང་ཐམས་ཅད་མཁྱེན་པའི་གོ་འཕང་ཐོབ་རྒྱུ་ཡོད་པ། དེ་ཡང་རིགས་པས་སྒྲུབ་ཅིང༌། སྒྲུབ་སྟངས་ཀྱང་བཅོམ་ལྡན་འདས་ཀྱི་གསུང་རེད་ཅེས་དེ་ཙམ་ལ་མ་བཞག་པར། ཐར་པ་དང་ཐམས་ཅད་མཁྱེན་པའི་གོ་འཕང་ཞེས་པ་འགྲུབ་ཐུབ་པ་ཞིག་ཡིན་པ། གཞི་དངོས་པོའི་གནས་ཚུལ་དང༌། དེ་ཡང་གཞི་བདེན་པ་གཉིས་ལ་བརྟེན་ནས་བསམ་བློ་གཏོང་དགོས་པ་སོགས་ཧ་ཅང་ཞིབ་ཚགས་ཀྱི་ཐོག་ནས་འགྲོ་དགོས་པ་ཡིན། དེ་ལྟར་བྱས་ན་གཞི་ནས་སྤྲོ་བ་འཕེལ་ཡོང་གི་རེད།
བོད་ཀྱི་ཆོས་འདི་རྩ་བ་སངས་རྒྱས་པའི་ཆོས་ཡིན་དུས་དབང་པོ་རྣོན་པོའི་དབང་དུ་བྱས་པའི་སངས་རྒྱས་ཀྱི་ཆོས་བྱེད་སྟངས་ཤིག་དགོས་ལས། དབང་རྟུལ་དད་པའི་རྗེས་འབྲངས་ཀྱི་ཆོས་བྱེད་སྟངས་ཤིག་མིན། གང་ཡང་མ་ཤེས་པའི་གནས་ཚུལ་ནི་ཐ་དད་ཡིན། དད་པ་བྱས་ནས་འགྲོ་རྒྱུ་ལས་གཞན་ཐབས་ཤེས་མེད། སངས་རྒྱས་པའི་ཆོས་ངོ་མ་དབང་རྣོན་ཆོས་ཀྱི་རྗེས་སུ་འབྲངས་དགོས་པས། རིགས་པ་ལ་བརྟེན་ནས་བརྟག་དཔྱད་བྱས་ཏེ་འགྲོ་དགོས་པ་ཡིན། འདི་ནི་ང་ཚོ་བོད་པ་རྣམས་ཀྱིས་ངོ་ཤེས་པ་བྱེད་དགོས་པ་དང༌། བོད་པ་ཙམ་དུ་མ་ཟད། འཛམ་གླིང་གི་ནང་པ་ཚང་མས་སངས་རྒྱས་ཀྱི་ཆོས་ལ་དད་པ་ཡོད་ཟེར་བ་ཙམ་ལ་ཆ་མ་བཞག་པར། སངས་རྒྱས་པའི་ཆོས་ངོ་མ་གང་འདྲ་ཡིན་ཤེས་དགོས་པ་རེད། ང་ཚོ་དུས་རབས་ཉི་ཤུ་རྩ་གཅིག་པའི་ནང་པ་ཞིག་བྱེད་དགོས་པ་ལས། རང་གི་ཕ་མེས་ནས་དར་བའི་གོམས་གཤིས་ལ་བརྟེན་ནས་སྐྱབས་སུ་མཆི་ཞེས་བརྗོད་དེ་ཆོག་ཤེས་བྱས་ནས་བསྡད་ན་མི་འགྲིགས་ཞེས་བརྗོད་ཀྱི་ཡོད། ང་ཚོ་བོད་མི་རིགས་ལ་མཚོན་ན་འདི་བོད་ཀྱི་བླ་སྲོག་ཡིན།
ཡང་ལོ་སྟོང་ཕྲག་གཅིག་རིང་ང་ཚོར་ཆོས་རྒྱལ་ཚོའི་གཅིག་གྱུར་གྱི་དབུ་ཁྲིད་མེད་པ་ཆགས་རྐྱེན་ནང་ཁུལ་འབྲེལ་བ་ཡག་པོ་མེད་པར་བོད་ཉམས་ཆག་སོང་ཡང༌། བོད་མི་ས་ཡ་དྲུག་གཅིག་གྱུར་ཏུ་བསྡད་ཐུབ་པ་ནི་བོད་ཀྱི་སྐད་ཡིག་དང༌། སྐད་ཡིག་ནང་ཡོད་པའི་ནང་པ་སངས་རྒྱས་པའི་ཆོས་ལ་བརྟེན་ནས་ཆབ་སྲིད་ཐོག་ཇི་ལྟར་བྱུང་ཡང་གཅིག་གྱུར་ཏུ་གནས་ཐུབ་པ་བྱུང་ཡོད། ངོས་ཀྱིས་བོད་ཀྱི་ཆོས་དང་སྐད་ཡིག་འདི་བོད་ཀྱི་བླ་སྲོག་ལྟར་ཡིན་ཞེས་བརྗོད་པའི་རྒྱུ་མཚན་དེ་ཡིན།
ངོས་ཀྱིས་མི་འདྲ་མིན་ཐུག་འཕྲད་དང༌། ལྷག་པར་ཨ་ཧྤེ་རི་ཀའི་ལུང་པ་འདྲ་མིན་དུ་ཡོད་པའི་གདོད་མའི་མི་རིགས་དག་ཐུག་དུས་ཁོ་ཚོས་རིག་གཞུང་དང་སྲོལ་རྒྱུན་གྱི་གོམས་སྲོལ་རྒྱུན་འཛིན་ཐད་སེམས་ཁྲལ་བྱེད་ཀྱི་འདུག ངས་ཁོ་ཚོར་ཡི་གེ་ཡོད་མེད་སྐད་ཆ་དྲིས་པར་ཁོ་ཚོ་མང་ཆེ་བར་ཡི་གེ་མི་འདུག ངས་ཁོ་ཚོར་ཁྱེད་རང་ཚོས་ཡི་གེ་བཟོ་དགོས་པ་ལས་ངག་རྒྱུན་གཅིག་པུའི་ཐོག་ནས་སོ་སོའི་རིག་གཞུང་དང་གོམས་སྲོལ་རྒྱུན་འཛིན་བྱ་རྒྱུ་ཁག་པོ་ཡིན་པས་ཡིག་ཐོག་ལ་འཇོག་དགོས་ཞེས་བརྗོད་པ་ཡིན། ང་རང་ཚོ་བོད་པར་ལོ་སྟོང་ཕྲག་གཉིས་ཀྱི་གོང་ནས་ཡི་གེ་ཡོད་པ་རེད། ཐོན་མི་སམ་བྷོ་ཊའི་སྐབས་ལ་བོད་ཡིག་གསར་དུ་བྱུང་བ་ཡིན་ནའང་འདྲ། དེའི་གོང་དུ་ཞང་ཞུང་བོད་ཀྱི་ཡི་གེ་ཞིག་ཡོད་པ་ཡིན་ནའང་འདྲ། གང་ལྟར་རང་སྐྱ་ཐུབ་པའི་ཡི་གེ་ཞིག་ཡོད་པ་དེ་ལ་སྤོབས་པ་སྐྱེ་གི་འདུག བོད་པའི་ཕྲུ་གུ་ཚོས་དེ་ལ་དོ་སྣང་བྱས་ཏེ་བོད་ཡིག་གིས་མ་ལྡང་ས་ཡར་རྒྱས་བཏང་སྟེ་དེང་དུས་ཀྱི་བརྗོད་བྱ་དེ་ཚོ་བོད་ཡིག་ནང་ཁ་གསབ་བྱེད་དགོས། དེའི་ཐད་བོད་ནང་ནས་དཀའ་ལས་རྒྱག་མཁན་ཡོད་ལ། འདི་ཕྱོགས་ལའང་ཡོད་པ་རེད།
དུས་རབས་བདུན་པ་དང་བརྒྱད་པ། དགུ་པ་སོགས་ཆོས་རྒྱལ་རྣམ་དཔྱོད་དང་སྙིང་སྟོབས་ཅན་དེ་དག་སྐབས་ཀྱི་བོད་ཀྱི་གནས་བབ་རིམ་པས་ཉམས་ནས་བོད་སིལ་བུར་འཐོར་རྗེས་བོད་འདི་ཧ་ཅང་སྐྱོ་པོ་ཆགས་ཡོད། དེ་ལྟར་ཆབ་སྲིད་ཐད་སྐྱོ་པོ་ཆགས་ཀྱང༌། བོད་མི་རིགས་ཀྱི་ཞེན་ཁོག་དང་ལྟ་གྲུབ་ཆོས་ཕྱོགས་ཀྱི་ཐོག་ནས་བཟུང་སྟེ་ཆོལ་ཁ་གསུམ་གྱི་བོད་མི་ཡོངས་རྫོགས་སྐད་གདངས་མི་འདྲ་བ་ཡོད་ཀྱང་ཡི་གེ་གཅིག་པ་ཡིན། བཀའ་འགྱུར་བསྟན་འགྱུར་གཅིག་གྱུར་དུ་འདོན་གྱི་ཡོད། བོད་རྡོག་རྡོག་གཅིག་ཏུ་བསྒྲིལ་བ་འདི་སྐད་ཡིག་གི་བཀའ་དྲིན་ཡིན། དེ་ཆབ་སྲིད་མིན་ཡང་ཆབ་སྲིད་ཀྱི་རྩ་བར་གྱུར་ཡོད། དེར་བརྟེན་ང་ཚོ་བོད་པ་ཞིག་ཡིན་པའི་ངོས་ནས་བོད་ཀྱི་ཆོས་དང་རིག་གཞུང་དངོས་གནས་འཛམ་གླིང་སྤྱི་ལ་ཕན་ཐོགས་བྱེད་པའི་ནུས་པ་ཡོད་པའི་རང་གི་གཅེས་ནོར་འདི་ངོ་ཤེས་པ་བྱས་ཏེ། བདག་པོ་ཡག་པོ་རྒྱག་དགོས། བདག་པོ་རྒྱག་སྟངས་ཀྱང་མཆོད་བཤམས་ནང་སྐུ་གསུང་ཐུགས་རྟེན་ལྟར་སྒྲིགས་པ་མ་ཡིན་པར། སློབ་སྦྱོང་བྱས་ནས་སེམས་ཀྱིས་བདག་པོ་རྒྱག་དགོས། སྤྱིར་ཤེས་ཡོན་ཞེས་པ་འདི་སེམས་ན་ཡོད་པ་ལས་ཕྱི་ལ་མེད། སངས་རྒྱས་ཀྱི་ཆོས་སློབ་སྦྱོང་བྱས་ཏེ་གཞི་ལམ་འབྲས་གསུམ་གྱི་རྣམ་གཞག་ཤེས་ན་དེ་ནི་བདག་པོ་བརྒྱབ་པ་རང་ཡིན། འདི་ངོས་ཀྱི་ལས་འགན་གཙོ་བོ་གཅིག་ཡིན་པར་བརྗོད་ཀྱི་ཡོད།
དེ་ནས་བོད་ཀྱི་ཆབ་སྲིད་ལ་ཆ་བཞག་ན། རྩ་བའི་བོད་ཀྱི་ཆོས་དང་རིག་གཞུང་གཏིང་ཟབ་པོ་ཡོད་པ་དེ་དག་མ་བརླག་པར་ཡག་པོ་འཛིན་ཐུབ་ན། ཆབ་སྲིད་ཀྱི་སྟོབས་ཤུགས་རང་བཞིན་གྱིས་སླེབས་ཀྱི་རེད། དཔེར་ན། ཕྱི་ལོ་ ༡༩༧༣ ལོར་ང་རང་ཐོག་མར་ཡུ་རོབ་ཁུལ་དུ་ཕྱིན་པ་ཡིན། སྐབས་དེར་དྲུང་ཆེ་རྟ་ར་ལགས་འདས་པོ་ཁོང་ཡོད། ངས་བོད་ཀྱི་ཆབ་སྲིད་ཀྱི་གནས་ཚུལ་ཚིག་གཅིག་བཤད་མེད། སྤྱི་སེམས་སྐོར་བཤད་པ་ཡིན། དབྱིན་ཡིག་ནང་ (Universal responsibility) ཟེར་བ་དེ་བཤད་པ་རེད། ཁོང་ཚོ་ཁ་ཤས་ཀྱིས་སྐབས་དེར། ངས་ཆབ་སྲིད་སྐོར་བཤད་མ་སོང༌། ཆབ་སྲིད་བཤད་དགོས་པ་རེད། ཅེས་ཤོད་མཁན་བྱུང༌། དེ་དུས་རྟ་ར་ལགས་ཀྱིས། བོད་ཀྱི་ཆབ་སྲིད་སྐོར་གསུངས་མེད་ཀྱང་(Universal responsibility) ཞེས་པ་འདི་ཆབ་སྲིད་ཆེན་པོ་རེད་ཅེས་བཤད་ཡོད། གང་ལྟར་ངོས་ད་ལྟ་རྒས་ཡོལ་བྱས་ཏེ། བོད་ཀྱི་ཆོས་དང་རིག་གཞུང་གིས་འཛམ་བུ་གླིང་སྤྱི་ལ་ཕན་ཐོགས་བྱེད་པ་དང་གཅིག ཆོས་ལུགས་མཐུན་སྒྲིལ་བྱེད་པ་དང་གཉིས། བོད་མི་ཞིག་ཡིན་པའི་ཆ་ནས་བོད་ཀྱི་ཆོས་དང་རིག་གཞུང་དང་མི་རིགས་ཀྱི་ངོ་བོ་མི་བརླག་པའི་ཆེད་དུ་ཤུགས་རྒྱག་པ་དང་གསུམ་བཅས་ཀྱིས་དོན་དམ་བོད་ཀྱི་བསྟན་སྲིད་སྤྱི་ལ་ཕན་ཐོགས་ཡོང་གི་ཡོད།
ཆབ་སྲིད་ཅེས་པ་ནི་དུས་ཀྱི་འགྱུར་བ་དང་མཉམ་དུ་འཕོ་འགྱུར་སྣ་ཚོགས་ཡོང་བ་ཞིག་ཡིན། སྔར་དུས་རབས་བདུན་པ་དང་བརྒྱད་པ། དགུ་བའི་སྐབས་ཀྱི་གནས་སྟངས་རྒྱལ་རབས་སྨྲ་བ་ཚོས་རྒྱ་ནག་གི་ཡིག་ཆའི་ཐོག་ཉམས་ཞིབ་བྱས་ཏེ་བཤད་པ་ལྟར་ན། སྐབས་དེར་རྒྱ་ནག་དང༌། སོག་པོ། བོད་བཅས་ལ་ཨེ་ཤ་ཡའི་ས་ཁུལ་གྱི་བཙན་དབང་རྒྱལ་ཁབ་ (imperial) གསུམ་རེད་ཅེས་བརྗོད་ཀྱི་འདུག ངོས་ཀྱིས་ལོ་བཅུ་དྲུག་ནས་ལོ་བདུན་ཅུ་དོན་དྲུག་བར་ཆབ་སྲིད་ཀྱི་འགན་འཁུར་བ་ཡིན། དངོས་ཡོད་གནས་ཚུལ་དང་ཉམས་མྱོང་ལ་ཕྱོགས་བསྡོམས་བྱས་པའི་འབྲས་བུར། བོད་རང་བཙན་རྩོད་ཀྱི་མེད། བོད་རྒྱ་གཉིས་མོས་ཀྱི་ལམ་ཞིག་འཚོལ་གྱི་ཡོད། བོད་རྒྱ་གཉིས་མོས་ཀྱི་ལམ་ལ་ཞུགས་པར་བརྟེན་བོད་ཀྱི་གནས་ཚུལ་ཤེས་མཁན་དང༌། ཤེས་ཡོན་ཅན་གཙོ་བོར་གྱུར་པའི་ནང་པ་དང༌། དེ་མིན་གྱི་རྒྱ་རིགས་མང་པོ་ཞིག་གིས་ང་ཚོར་རྒྱབ་སྐྱོར་དང་ཤ་ཚ་བྱེད་ཀྱི་འདུག། ཡུལ་གང་ཞིག་ཡིན་ནའང་མི་མང་ནི་ཡུལ་གྱི་བདག་པོ་རེད། མི་མང་གི་ནང་ནས་བདེན་པའི་བདེན་རྒྱབ་བྱེད་མཁན་ལོ་རེ་ནས་ལོ་རེར་ཇེ་མང་དུ་འགྲོ་བཞིན་ཡོད། དེར་བརྟེན་ང་ཚོས་གཙོ་བོ་སོ་སོའི་ཆོས་དང་རིག་གཞུང༌། སྐད་ཡིག་ཟུར་གསལ་དུ་ཡོད་པ་དེ་དག་ལ་བདག་པོ་ཡག་པོ་རྒྱག་རྒྱུ་གལ་ཆེན་པོ་ཡིན། ཆབ་སྲིད་འཐབ་རྩོད་བྱེད་སྟངས་ཀྱང་འཚེ་བ་མེད་པ་དང་བདེན་པ་རྩ་བར་བཞག་སྟེ། རང་རྒྱལ་གཞན་ཕམ་མིན་པར། གཉིས་སྨན་ཐོག་བདེན་མཐའ་གསལ་རྒྱུར་འབད་བརྩོན་བྱེད་བཞིན་ཡོད། དེ་ངོས་རང་བོད་མི་ཞིག་ཡིན་པའི་ཆ་ནས་བྱས་པ་ཡིན།
ཕྱི་ལོ་ ༡༩༥༩ ལོར་ང་ཚོ་རྒྱ་གར་ལ་འབྱོར་ཞིང་ཕྱི་ལོ་ ༡༩༦༠ ནང་བོད་པ་ཁ་ཤས་ཀྱིས་སྟབས་ཉེས་པ་ཞིག་ལ་ང་བོད་པའི་ནང་སྐྱེས་པ་དེ་འགྲིག་མི་འདུག མི་གྲལ་ལ་ཚུད་ཀྱི་མི་འདུག་ཅེས་བཤད་མཁན་བྱུང་ཡོད། དེ་རྗེས་རིམ་པས་ང་ཚོ་འཛམ་བུ་གླིང་ལ་འབྲེལ་བ་བྱུང་སྟེ་དེང་གི་སྐབས་སུ་བོད་པ་མིན་པ་ཚོས་ཀྱང་བོད་པ་ཡིན་བརྗོད་ཀྱི་ཡོད། ལྷག་པར་ཨ་རི་དང་ཡུ་རོབ་ལ་འགྲོ་མཁན་ཚོས་བོད་པ་མིན་ཡང་ང་བོད་པ་ཡིན་ཟེར་བ་དང༌། གྲྭ་པ་མིན་ཡང་གྲྭ་ཆས་གྱོན་པའི་དུས་སྐབས་ཤིག་ལ་སླེབས་ཡོད། གང་ལྟར་ང་ཚོ་བོད་མི་རིགས་ཀྱིས་རྒྱུ་མཚན་ལྡན་པའི་སྤོབས་པ་བྱེད་ཆོག་པ་ཡིན། ཡང་སྤོབས་པ་བྱས་ནས་མི་ལ་མཐོང་ཆུང་བྱས་ན་མི་འགྲིག སྤོབས་པ་བྱེད་པའི་རྒྱུ་མཚན་ནི་སེམས་པ་བཟང་པོ་དང་ཡ་རབས་བྱེད་པ་འདི་ལ་ཐུག་ཡོད། དེ་སྔ་ཡིན་ན་རྒྱ་གར་བས་བོད་པའི་གཞིས་ཆགས་ཚོ་ལ་ཧ་ཅང་དགའ་པོ་བྱེད་ཀྱི་ཡོད། ཁོང་ཚོ་སེམས་པ་བཟང་པོ་དང་རྫུན་མི་བཤད་མཁན་རེད་ཅེས་བརྗོད་ཀྱི་ཡོད། ཨ་རི་དང་ཡུ་རོབ་ཁུལ་ནས་ཀྱང་དེ་བཞིན་བརྗོད་ཀྱི་ཡོད། འོན་ཀྱང༌། བར་སྐབས་ནས་སྤྱོད་པ་ཅུང་ཉམས་ཏེ་ཨ་རི་དང་སུད་སི་ཁུལ་རྐུ་མ་རྒྱག་མཁན་དང༌། རྫུན་བཤད་མཁན་ཁ་ཤས་བྱུང་ཡོད་ལ། དེ་རིགས་རྒྱ་གར་ནང་དུའང་ཡོད།
ཧི་མ་ཅལ་མངའ་སྡེའི་ནང་གི་ཀུ་ལུ་ཡུལ་པ་ཁ་ཤས་ལ་དཀའ་ངལ་འཕྲད་ཡོད། ཁོང་ཚོས་སྔ་མོ་ཀུ་ལུ་ནང་ལམ་བཟོ་བྱེད་མཁན་གྱི་བོད་པ་དེ་ཚོ་ཧ་ཅང་ཡག་པོ་ཡོད། ཁོ་ཚོས་རྫུན་མི་བཤད་ཅིང་ཡ་རབས་པོ་ཡོད། ཕྱིས་སུ་བོད་པའི་ནང་མི་ལ་ཐུབ་ཚོད་བྱེད་མཁན་དང༌། རྫུན་བཤད་མཁན་ཡོང་གི་འདུག་ཅེས་བཤད་ཡོད། དེར་བརྟེན་བོད་པའི་ཡ་རབས་སྤྱོད་བཟང་བརླག་པ་ཡིན་ན་བོད་པའི་བླ་སྲོག་མེད་པ་ཆགས་པ་རེད། དེ་མེད་པ་ཆགས་ན་སོ་སོ་སྒེར་སྐྱིད་པོ་ཡོང་གི་མ་རེད་ལ། སྤྱི་ལའང་མཚན་ཤས་ཡོང་གི་རེད། རྒྱ་མི་གུང་ཁྲན་གྱིས་བོད་ཀྱི་ཆོས་དང་རིག་གཞུང་དབང་ཤེད་ཀྱིས་མེད་པ་བཟོ་གི་ཡོད། ང་ཚོས་རང་དབང་ལུང་པའི་ནང་རང་གི་བླ་སྲོག་ལ་དོ་སྣང་མི་བྱེད་པར། དངོས་པོ་ཡར་རྒྱས་ལ་ཞེན་ཏེ་ཆགས་སྡང་ཕྱོགས་རིས་ཀྱི་ལམ་དུ་ཕྱིན་པ་ཡིན་ན་དེ་ནི་བསྟན་བཤིག་ངོ་མ་རེད། བསམ་བློ་ཡག་པོ་གཏོང་དགོས། ཕ་རོལ་པོ་གླགས་མ་འཁེལ་བར་བོད་པ་རང་ཉིད་ཀྱིས་རང་གི་ཁྱད་ཆོས་བཟང་པོར་མཐོང་ཆུང་བྱས་ན་དེ་ནི་ཐབས་སྐྱོ་པོ་རེད།
རྒྱལ་བ་རིན་པོ་ཆེ་དྲ་རྒྱ།


text:
༅༅།། ངས་རྩོམ་ཞིག་འབྲི་དགོས་བསམས་ནས་སྨྱུ་གུ་ཤོག་སྟེང་འཛུགས་སྐབས། ཤི་རོ་ཞིག་གི་ངོ་གདོང་དང་འདྲ་བའི་སྐྱ་མདོག་གི་ཤོག་ངོས་ནས་བཙན་དབང་འོག་ཏུ་འདས་གྲོངས་ཕྱིན་པའི་མི་མང་པོ་ཞིག་གི་གདོང་དབྱིབས་གསལ་འོང་བས། ངས་ཡང་སྙིང་སུའི་སྐོར་འབྲི་དགོས་མིན་མ་ཤེས། མཐར་དེ་དག་གི་མིང་ཤོག་བུ་ཆུང་ཆུང་རེའི་ཐོག་བྲིས་ནས་མདུན་ཅོག་སྟེང་དུ་སྤུངས་རྗེས། མིང་ཤོག་སྟོང་ཕྲག་དུ་མའི་ནང་ནས་བྱུང་རྒྱལ་དུ་གཅིག་བླངས་པས། ”བཀྲ་ཤིས་”ཐོན།
ཡིན་ན་ཡང་“བཀྲ་ཤིས་”ནི་བཀྲ་མི་ཤིས་པ་ཞིག་སྟེ། ཁོའི་ཨ་མ་ཁོ་རང་སྐྱེས་མ་ཐག་ནས་ངལ་རྩོལ་ལྕི་བའི་ཐོག་ལུས་ཟུངས་ཞན་པས་འདས། དེའི་རྗེས་ཕྱི་ལོ་ ༡༩༦༨ ལོར་ཁོའི་ཕ་ལམ་བཟོའི་ལས་ཀའི་ཁྲོད་རྫས་མདེལ་ཕོག་ནས་གྲོངས། ལོ་བཅུའི་རྗེས་ཁོ་རང་གསོ་སྐྱོང་བྱེད་མཁན་སྤུན་མཆེད་རྨོ་མོ་གཅིག་པུ་དེ་ཡང་གྲོངས་སྟབས། ཁོ་རིམ་བཞིན་ཉི་མ་གང་འཁྱོལ་བྱེད་པའི་འཁྱམ་པོ་ཞིག་ཏུ་གྱུར། ༡༩༨༧ ལོར་མི་གསོད་རྐུ་འཕྲོག་གི་ཉེས་ཁྲིམས་ཕོག་ནས་དམར་གསོད་བཏང༌།
བཀྲ་ཤིས་ཡ། ཅི་འདྲའི་བཀྲ་མི་ཤིས་པའི་མི་ཚེ་ཞིག།།


text:
མ་རྩོམ:ཀོ་བུན་ཆན[1]།
འགྱུར:འབྲོག་མྱི།
ཞི་ཅིན་ཕེང་ནི་རྒྱ་ནག་གི་དཔོན་རབས་ལྔ་བ་དེ་ཡིན་ཞིང་། ཟིང་པོའི་དུས་རབས་ཤིག་དང་ཁེལ་སྟབས། ཁུར་དུ་མ་བླངས་རང་བླངས་ཆགས་པ་ནི་ཕྱི་ནང་གཉིས་ཀར་དཀའ་སྡུག་གིས་ཁེངས་ཤིང་། ཕྱོགས་བཞིར་ཉེན་ཁར་ཐུག་ཅིང་རྒྱ་འུབས་མི་འདུས་པའི་གོག་ཧྲུལ་དུ་སོང་པའི་སྤྱི་ཚོགས་ཤིག་རེད།
ཁོང་ལ་མའོ་ཙེ་ཏུང་དང་ཏུན་ཞོ་ཕེང་ལྟ་བུའི་དབང་གྲགས་མི་འཛོམས་ལ། ཅང་ཙེ་མེ་དང་ཧོའུ་ཅིན་ཐའོ་ལྟ་བུ་ལས་ཆེན་བསོད་བདེ་ཞིག་ཀྱང་མིན། ཐ་ན་རྟ་རྒྱུགས་མདའ་འཕེན་གླུ་ལེན་གར་རྩེད་ཀྱི་ལྷོད་གཡེང་ཙམ་ལ་རོལ་རྒྱུའི་ཁོམ་པའང་བྱུང་མེད།
ཞི་ཅིན་ཕེང་དམར་ཤོག་ཚོགས་པ་རྩ་མེད་དུ་འཇིག་པའི་རྒྱལ་པོ་དེ་བྱེད་མི་འདོད་ན་བྱས་རྗེས་གང་འཚམ་ཞིག་འཇོག་ཐུབ་དགོས་པས་ངེས་པར་དུ་རང་ཉིད་སྐྱོབ་ནུས་པའི་ལམ་ཁ་ཞིག་འཚོལ་དགོས། དབང་ཆའི་སྟེགས་བུ་རེག་མ་ཐག་“རྒྱ་ནག་གི་རྨི་ལམ” ཞེས་པའི་གསལ་ལ་མི་གསལ་བའི་སྒྲུང་ཞིག་བཤད་ཞོར། ར་བཟི་བ་ལྟ་བུའི་འཁྱར་འཁྱོར་གྱི་གོམ་སྟབས་ཤིག་སྤོས་ནས། མའོ་ཙེ་ཏུང་དང་ཏུན་ཞོ་ཕེང་གཉིས་ཀའི་ཁྱད་ཆོས་ལྡན་པའི་ལྟ་བ་དང་ལངས་ཕྱོགས་ཤིག་བཟུང་ནས། གཡས་གཡོན་ལ་བསམ་བློ་མི་གཏོང་། རྒན་གཞོན་ལ་གུས་བཀུར་མི་བྱེད། ཕྱི་ནང་ལ་འཛེམ་བག་མེད་པར་སྟག་ལ་ཐུག་ན་སྟག་འཛིན་ཞིང་། སྦྲང་མར་ཐུག་ན་སྦྲང་མ་གསོད་པའི་གླང་ཆེན་སྨྱོན་པའི་ངང་ཚུལ་དེ། མི་རྣམས་ལ་སྨུག་ཞག་ནང་ནས་མེ་ཏོག་ལ་ལྟ་བ་ནང་བཞིན་རབ་བི་རིབ་བི་ཞིག་གི་ཚོར་བ་བྱིན་ཡོད།
རྒྱ་ནག་གི་སྲིད་དབང་ཡོད་ཚད་ཉིན་གཅིག་ལ་བཟུང་ནས་ལོ་གཉིས་ཀྱི་རྗེས་སུ། ཞི་ཅིན་ཕེང་གི་བསམ་བཞིན་དུ་མག་མོག་ཅན་ཏུ་བསྒྱུར་བའི་སྣང་བརྙན་དེ་ཇེ་གསལ་ནས་ཅུང་གསལ་བོར་གྱུར་ཡོད་པས་ད་ནས་བཟུང་མི་རྣམས་ཀྱིས་འོལ་ཚོད་དང་སེམས་ཁུར་བྱེད་མི་དགོས།
ཞི་ཅིན་ཕེང་གི་བསམ་བློ་ན་ཞི་བར་འཇགས་པ་དེ་མདོར་བསྡུས་ན་ཚིག་གཅིག་སྟེ། དམར་ཤོག་ཚོགས་པ་སྐྱོབ་སྐྱོང་དང་རང་ཉིད་ཀྱི་དབང་ཆ་དམ་འཛིན་བྱེད་རྒྱུ་དེ་རེད།
ཞི་ཅིན་ཕེང་གི་འགན་ཁུར་གཉིས་ནི། ཏང་གི་གནམ་འོག་ཡིན་པའི་གནས་སྟངས་དང་དམར་པོའི་རྒྱལ་སྲིད་སྲུང་སྐྱོབ་། དེ་དང་དུས་མཉམ་དུ་རུས་པའི་ཧ་གསེང་དུ་འཐིམ་པའི་དམར་ཚོགས་ནང་ཁུལ་གྱི་རུལ་སུངས་རིགས་དག་ཏེར་བྱས་པ་བརྒྱུད་མི་སེམས་འགུག་རྒྱུ་བཅས་རེད།
“སྟག”མོད་པོ་བསད་པ་ནི་ཞི་ཅིན་ཕེང་ལ་མི་སེམས་རེག་པའི་རྐྱེན་ཆེ་ཤོས་དེ་རེད་ཅེས་བཤད་ན་མི་འགྲིག་པ་མེད། ཤེད་ཤུགས་ཀྱི་ཚད་དང་། རྒྱ་ཆེ་ཆུང་གི་ཚད། གཏིང་ཟབ་ཚད་སོགས་ཕྱོགས་གང་ནས་བལྟས་ཀྱང་ཅང་ཙེ་མེན་དང་ཧོའུ་ཅིན་ཐའོ་ཡི་དུས་རབས་དང་བསྡུར་ན་རྦད་དེ་དྲག་པས་ལྐོག་ཟ་རུལ་སུངས་ལ་རྡུང་རྡེག་གི་ལས་དེ་ནི་བསྟོད་རིན་ཡོད་པའི་གཞི་རུ་འོས།
ཡིན་ན་ཡང་། ཚོགས་པ་གཅིག་གིས་སྒེར་འཛིན་བྱས་པ་ནི་རུལ་སུངས་བྱུང་རྐྱེན་གྱི་ལམ་ལུགས་འབྱུང་ཁུངས་དེ་ཡིན། སྐྱག་དོང་གཙང་བཟོ་མ་བྱས་ཚེ། དབང་ཆ་ཆེ་ཆུང་ཚང་མར་བཏང་འཛིན་བྱས་པའི་དམར་ཚོགས་ནང་ཁུལ་གྱི་རུལ་སུངས་བ་རྣམས་ཀྱིས་སྦྲང་མས་སྐྱག་དྲི་བདའ་བ་བཞིན་གཅིག་ལས་གཅིག་མགྱོགས་ཁེ་ཕན་ཕྱོགས་སུ་རྒྱུགས་ངེས་ཡིན། རྒྱལ་པོ་ཞི་ཅིན་ཕེང་ལ་དབུ་གསུམ་ཕྱག་དྲུག་ལྡན་པའི་དབང་དུ་བཏང་ཡང་གཙང་སེལ་བྱེད་རྒྱུའི་ནུས་པ་ཨེ་འཛོམས་སམ། ད་ལྟ་ཞི་ཅིན་ཕེང་ཅི་བྱ་རྟོལ་མེད་ཀྱི་སྣ་བྲག་ལ་ཐུག་ཡོད་པས་མདུན་བསྐྱོན་མི་ནུས་ལ་ཕྱི་ནུར་དེ་བས་ཀྱང་མི་ཕོད། རུལ་སུངས་ལ་རྡུང་རྡེག་མ་བྱས་ན། རྒྱ་ཆེའི་མི་དམངས་ཀྱིས་དམར་ཤོག་ཚོགས་པ་མཆིལ་མ་བཞིན་འདོར་ངེས་ཡིན། རུལ་སུངས་ལ་མི་མཐུད་ནས་རྡུང་རྡེག་བྱས་ཚེ། དམར་ཤོག་ཚོགས་པའི་དབང་ཆའི་རྨང་གཞི་ལ་གནོད་པ་མ་ཟད། རྒྱལ་ཁབ་ཀྱི་གཞི་རྟེན་ལ་གཡོ་འགུལ་ཐེབས་ཀྱང་སྲིད།
ཉིན་ཤས་སྔོན་འབྲེལ་ཡོད་མི་སྣ་ཞིག་གིས་ཝང་ཆས་ཧྲན་གྱི་སྐད་ཆ་ཁྱེར་ནས་ནིའུ་ཡོག་ཏུ་བསླེབས་པ་དང་། དེ་ཡིས“རྩ་བ་ནས་བཅོས་སྐྱོང་བྱེད་རྒྱུ་དེ་ང་ཚོ་མི་རབས་འདིའི་ཐེག་པ་ཞིག་མིན” ཟེར། དེ་ནི་ཚིག་གཅིག་གིས་གསང་བ་ཕྱིར་གྱར་བའི་དཔེ་རེད། ཝང་ཆས་ཧྲན་གྱི་ཕྱི་ལྤགས་བཅོས་སྐྱོང་བྱེད་སྲོལ་དེ “རྩ་བ་བཅོས་སྐྱོང་བྱེད་རྒྱུར་དུས་ཚོད་རྩོད་ལེན་བྱས་པ”ཙམ་རེད། དོན་དངོས་སུ་དེ་ནི་དམར་ཤོག་ཚོགས་པས་མུ་ནས་མུ་རུ་དབང་བསྒྱུར་བྱེད་རྒྱུར་ཁག་ཐེག་ཡོང་ཆེད་དམིགས་པའི་ཁ་གཡར་ས་ཙམ་ལས་མ་འདས།
ལྐོག་ཟ་རུལ་སུངས་ལ་རྡུང་རྡེག་ལས་གཞན། ཞི་ཅིན་ཕེང་གི་དབང་བསྒྱུར་བའི་འདས་པའི་ལོ་གཉིས་ཀྱི་ནང་དུ། མཛའ་མཐུན་བྱམས་སྐྱོང་དང་བྲལ་བར་ངོས་འཛིན་བྱས་ཆོག་པར་སྙམ། ཁོང་གིས་མའོ་ཙེ་ཏུང་གི་དར་ཆ་དགུང་དུ་འཕྱར་ནས་ལམ་རྙིང་དེ་དེད་པ་མ་ཟད། དབང་ཆ་ཧམ་འཛིན་དང་། མི་སྒེར་ལ་དད་གུས་ཀྱི་ལས་དག་སྤེལ་བ་དང་། སྨྲ་བརྗོད་ཀྱི་ལམ་ཁ་བཀག་པ། ལྟ་སྤྱོད་མི་མཐུན་མཁན་ཚོར་རྡུང་རྡེག་ཚ་ནན་བྱེད་པ་སོགས། ཆོས་ཉིད་ལས་ལྡོག་ཅིང་དམངས་སེམས་དང་འགལ་ཡོད། ཞི་ཅིན་ཕེང་གིས་དབང་ཆ་བཟུང་བའི་ལོ་གཉིས་ཀྱི་ནང་དུ་འཛིན་བཟུང་བྱས་པའི་ཉེས་མེད་ཉེས་ཅན་གྱི་གྲངས་ཀ་དེ་ཧོའུ་ཅིན་ཐའོ་དང་བུན་ཐ་པོའོ་ཡིས་ལོ་བཅུ་ལས་ཀྱང་བརྒལ་ཡོད་པ་དང་། མི་རྣམས་ཀྱིས་ཧོའུ་ཅིན་ཐའོ་ཡི་འཆམ་མཐུན་ལ་ཡི་རང་དང་སེམས་པ་འཕྲེང་གིན་ཡོད།
ཞི་ཅིན་ཕེང་དབང་ཆའི་གར་སྟེགས་སྟེང་བུད་མ་ཐག“སྟོང་གཏམ་རྒྱལ་ཁབ་ཕུང་པའི་སྔ་ལྟས། ལག་ལེན་རྒྱལ་ཁབ་རྒྱས་པའི་གཞི་མ” ཞེས་བཤད་པར་མི་རྣམས་པའི་དགའ་བསུ་བྱས་ཡོད། ཡིན་མོད་ཀྱང་། འདས་པའི་ལོ་གཉིས་ནང་གི་ཅི་བྱས་ཅི་བསྒྲུབས་ལས་སྐད་ཆ་དེ་ཁ་སྟོང་ནང་གི་ཚིག་སྟོང་དུ་གྱུར་ཡོད་ལ། ཞི་ཅིན་ཕེང་གི་ཁས་བླངས་པའི“ཀྲུང་གོའི་རྨི་ལམ” དང་། “རྒྱལ་ཁབ་ཁྲིམས་ཀྱིས་སྐྱོང” ། “དབང་ཆ་བཙོན་ལ་ཆུགས” སོགས་ནི་མིང་དོན་མཚུངས་པའི་སྟོང་བཤད་དང་། མི་དམངས་ལ་མགོ་གཡོག་མགོ་སྐོར་བཏང་བ་རང་མ་ཡིན་ནམ།
ཞི་ཅིན་ཕེང་མི་གཅིག་གིས་འགན་མོད་པོ་གཅིག་ལྕོགས་བྱས་པའི་གཡོ་ཐབས་ལ་བརྟེན་ནས་དབང་ཆ་ཡོད་ཚད་སྒེར་གཅོད་བྱས་ཡོད་པ་དང་། ཧོའུ་ཅིན་ཐའོ་ཡིས་ལོ་བཅུའི་རིང་ཡང་དེ་ལྟ་བུའི་དབང་ཆ་འཛིན་ཐུབ་མེད། ཡིན་ན་ཡང་། ཞི་ཅིན་ཕེང་ནི་ཏུན་ཞོ་ཕེང་གི་རྗེས་སུ་རྒྱ་དམར་ཚང་གི་དབང་ཤུགས་ཅན་གྱི་དབུ་ཁྲིད་ཡིན་ཟེར་ན། གཅིག་བགྱིས་ན་དེ་ཅུང་སྔ་ཡོད་པར་སེམས། དེ་ནི་རྒྱ་ནག་གཞུང་འབྲེལ་སྨྱན་བྱད་ཀྱི་བསམ་བཞིན་དུ་བསྐྲུན་པའི་གླེང་ཕྱོགས་ཤིག་རེད། དོན་དངོས་སུ་ཞི་ཅིན་ཕེང་གིས་ཅང་ཙེ་མེན་གྱི་དབང་ཆ་འདྲ་བོ་ཞིག་ཀྱང་ད་དུང་བཏང་འཛིན་ཐུབ་མེད། ཉེ་ཆར་བསྐོངས་པའི་ཚོགས་ཆེན་བཞི་བའི་སྔོན་ཀྲང་ཡིག་ཞཱ་དང་ལིག་ཡོན་གཉིས་དམག་དོན་ལྷན་ཁང་གི་རྒྱུན་ལས་སུ་སྤར་སྲིད་པའི་གླེང་ཕྱོགས་ཤིག་ཐོན་པ་ལས། ཞི་ཅིན་ཕེང་གིས་ད་དུང་ཡང་དམག་ཁུལ་དུ་དབང་ཆ་ཡོངས་སུ་ཟིན་མེད་པ་མཚོན་ཡོད་ལ། ད་དུང་ཡང་དམར་རབས་གཉིས་པའི་སྤུན་གྲོགས་ཚོའི་དཔུང་རོགས་མཁོ་གལ་ཆེ་བ་མཚོན་ཡོད་ལ། མཐར་མཇུག་གོང་ཞུས་འཆར་བཀོད་དེ་མངལ་དུ་ཤི་བ་རེད།
ཉེ་ཆར། རྒྱ་ནག་གཞུང་འབྲེལ་སྨྱན་བྱད་ཀྱིས་རྩོམ་ཡིག་སྤེལ་ཏེ། “ཇུས་འགོད་པ་གསར་བ”ཞེས་པའི་གཟི་བརྗིད་ཅོད་པན་ཞིག་ཞི་ཅིན་ཕེང་ལ་གནང་ཡོད། དོན་དངོས་སུ་དེ་ནི་ཚོགས་ཆེན་གསུམ་པའི་སྐབས་བཏོན་པའི་དཔལ་འབྱོར་བཅོས་བསྒྱུར་ཞེས་པ་ཁེ་དབང་ཤོག་ཁག་གི་ནུས་ཤུགས་ཆེན་པོས་བཀག་འགོག་བྱས་ཏེ་དང་ཐོག་གི་འཆར་གཞི་ལྟར་སྤེལ་མ་ཐུབ་པའི་སེམས་ཁྲལ་གྱི་སེམས་ཁམས་དེ་མཚོན་ཡོད། དེ་དང་དུས་མཉམ་དུ། ཞི་ཅིན་ཕེང་རང་ཉིད་ཀྱི་དབང་ཤེད་ཁོ་ནས་མི་འདང་བར་མའོ་དང་ཏུན་གྱི་གཟི་བརྗིད་དབང་ཤེད་ལ་བརྟེན་ནས་ད་གཟོད་འགོག་རྡོ་གཏོར་ཏེ་ཚོགས་ཆེན་གསུམ་པའི་དགོངས་དོན་ལག་ལེན་དུ་བསྟར་ནས། ད་ལྟའི་དཔལ་འབྱོར་ཉམས་རྒུད་ཀྱི་ཁ་ལོ་བསྒྱུར་དགོས་པའི་ཁ་ཚ་དགོས་གཏུག་གི་དགོས་མཁོ་ཡང་མཚོན་ཡོད། རྒྱ་ཆེ་སའི་བརྟན་བརླིང་ཡོང་རྒྱུའི་ཆ་ནས་བཤད་ན། དེ་ནི་གལ་ཆེན་ནང་གི་འགངས་ཆེན་དེ་ཡིན།
གནད་དོན་ནི། ད་ལྟའི་རྒྱ་ནག་གི་འགལ་ཟླ་ཡོད་དོ་ཅོག་གི་འབྱུང་རྩ་ནི་ཚོགས་ཁག་གཅིག་གིས་སྲིད་དབང་སྒེར་སྡོམ་བྱས་པའི་ཆབ་སྲིད་སྒྲིག་གཞི་དེར་ཐུག་ཡོད།
རྒྱ་ནག་གི་ད་ལྟའི་གནས་སྟངས་དེ་ཚིག་གཉིས་ཀྱིས་གསལ་བཤད་བྱེད་ཐུབ་ལ། དེ་ནི། ལམ་དང་ལུགས་སྲོལ་སྔར་མུས་བཞིན། འབངས་ཀྱི་རྟོགས་པ་སྔར་ལས་སད།
དེ་རིང་གི་མི་སེར་གྱི་དགོས་འདུན་དང་འདོད་བློ་དེ་སྔོན་ཆད་དང་རྦད་དེ་མི་འདྲ། ཁོང་ཚོའི་དགོས་འདུན་ནི་ཕྱ་ལ་ཕྱེད་ལེའི་དཔལ་འབྱུར་བཅོས་བསྒྱུར་ཙམ་མིན་པར། ཆབ་སྲིད་བཅོས་བསྒྱུར་གྱི་ལས་ལ་ཞུགས་ཏེ། ཆབ་སྲིད་ཀྱི་དབང་ཆ་ཕྱིར་མི་དམངས་ལ་སྤྲད་ནས། དམངས་གཙོའི་ཁྲིམས་སྲིད་མངོན་པར་གྱུར་རྒྱུ་དེ་རེད། དེའི་ཐད། ཞི་ཅིན་ཕེང་དུས་ཀྱི་འཁོར་ཕྱོགས་ལ་རྨོངས་ཡོད་པས། དུས་རབས་ཀྱི་འགྲན་སློང་ལ་གདོང་ལེན་བྱེད་ཕོད་མེད། ཆག་སྲུང་ཞན་བསྐྱོར། རྙིང་ཞེན་བག་འཁུམ། དེ་སྔོན་གྱི་ལའེ་ཧོན་ཀྲང་ནང་བཞིན་ཕྱི་ལྤགས་ཞིག་གསོ་མཁན་ཞིག་བྱེད་རྒྱུ་ལས་མ་འདས། ཁང་རྙིང་ཀླད་རྡིབ་ཅིག་ལ་ཞིག་གསོ་ག་ཚོད་བྱས་ཀྱང་ངལ་བ་འབྲས་མེད་རང་ཡིན།
ཞི་ཅིན་ཕེང་གི་སྲིད་དབང་བཟུང་རྗེས། བསམ་བཞིན་དུ་མའོ་ཙེ་ཏུང་དང་ཏུན་ཞོ་ཕེང་གི་ལད་མོ་བྱས་ཏེ་ཆབ་སྲིད་མི་དྲག་གི་བཟོ་རྟ་འདོན་གྱིན་ཡོད། ལས་རྒྱུ་འབྲས་ཅན་གྱི་སྐད་ཆ་ཞིག་བཤད་ན། ཞི་ཡིས་བསླབ་པ་ནི་ཕྱི་ལྤགས་བ་སྤུ་ཙམ་རེད། ཁོང་ལ་མའོ་དང་ཏུན་ལ་ལྡན་པའི་དུས་རབས་ཤིག་གསར་དུ་འབྱེད་རྒྱུའི་སྤོབས་པ་དང་སྙིང་སྟོབས་མི་འཛོམས་ཤིང་། མའོ་དང་ཏུན་གྱི་གཟི་བརྗིད་དང་དབང་ཤེད་དེ་གནམ་ནས་ལྷུང་སོང་བ་མ་ཡིན་པར། དོན་དངོས་ལག་ལེན་ཁྲོད་འཐབ་ཅིང་རྩོད་པ་ལས་ཐོབ་པ་ཤར་སྟག་རེད། མའོ་ཡི་དེ་སྔོན་མོའུ་སི་ཁཱོ་ཡི་བཀའ་རྒྱ་གྱེན་ལྡོག་བྱེད་ཕོད་ལ། སོའུ་ལེན་གོང་མའི་བཀའ་ལུང་ལྟར་མི་བྱེད་པར་རང་ཉིད་ལ་གཏོགས་པའི་དམར་པོའི་རྒྱལ་སྲིད་བཟུང་བ་རེད། ཏུན་གྱིས་མའོ་ཙེ་ཏུང་གི་ཤུལ་བཞག་རིག་གནས་གསར་བརྗེ་ཆེན་མོ་བདུན་གསུམ་གྱི་བགོས་ནས་བསྒགས་ཡོད་པ་མ་ཟད། མའོ་ཡི་ལམ་ལུགས་ལས་ཤུན་ཏུ་གཡོན་པའི་བཅོས་བསྒྱུར་སྒོ་འབྱེད་ཀྱི་ལམ་ལུགས་བཏོན་ནས་རང་ཉིད་ལ་གཏོགས་པའི་དུས་རབས་གསར་བ་ཞིག་འབྱེད་པ་རེད། ཞི་ཅིན་ཕེང་དུས་དེ་རིང་ད་དུང་ཡང་མའོ་དང་ཏུན་གྱི་གྲིབ་ནག་ནང་ནས་ཕྱིར་མ་བུད་པར་བསྡད་ཡོད་ལ། ལོ་རྒྱུས་རང་བཞིན་ཅན་གྱི་གོམ་པ་གང་མདུན་དུ་སྤོ་རྒྱུའི་དཔའ་དང་སྤོབས་པ་ཡེ་ནས་མེད།
ཞི་ཅིན་ཕེང་གིས་དངོས་གནས་མའོ་དང་ཏུན་ལ་སློབ་སྦྱོང་བྱེད་འདོད་ཡོད་ན། ལོ་རྒྱུས་ཀྱི་མཐོང་རྒྱ་ཆེ་ས་ནས་དགོངས་པ་བཞེས་ཏེ་རང་ཉིད་ལ་གཏོགས་པའི་དུས་རབས་གསར་བ་ཞིག་གཏན་ལ་འབེབ་རྒྱུར་གྲ་སྒྲིག་བྱེད་དགོས། དེ་སྔོན་སོན་ཀྲོན་ཧྲིན་གྱིས་མི་རིགས་རིང་ལུགས་དང་། མི་སེར་དབང་འཛིན་རིང་ལུགས། མི་སེར་འཚོ་གནས་རིང་ལུགས་ཏེ་མི་སེར་དོན་གསུམ་རིང་ལུགས་བཏོན་པ་རེད། དམར་ཤོག་ཚོགས་པ་རང་ཉིད་གྱི་སྐད་ཆ་མ་ལག་ལྟར་བྱས་ཀྱང་། ཞི་ཅིན་ཕེང་ལ་སྒྲུབ་འོས་པའི་ལས་དོན་གང་མང་ཞིག་ཡོད། གལ་སྲིད། མའོ་ཙེ་ཏུང་གིས་མི་རིགས་ཀྱི་གནད་དོན་ཐག་གཅོད་བྱས་པ་དང་། ཏུན་ཞོ་ཕེང་གིས་མི་སེར་གྱི་འཚོ་གནས་ཐག་གཅོད་བྱས་པའི་དབང་དུ་བཏང་ན། ད་ལྟ་ཤུལ་ན་ལྷག་ཡོད་པ་ནི་མི་སེར་གྱི་དབང་འཛིན་གནད་དོན་དེ་ཡིན་པས། གལ་ཏེ་ཞི་ཅིན་ཕེང་གིས་ལོ་རྒྱུས་ཀྱི་འགྲོས་དང་མི་དམངས་ཀྱི་འདོད་བློ་དང་བསྟུན་ནས་ཆབ་སྲིད་བཅོས་བསྒྱུར་བྱ་རྒྱུའི་ལས་ལ་ཞུགས་ནས་ཚོགས་པ་གཅིག་གི་སྲིད་དབང་སྒེར་གཅོད་ལམ་ལུགས་མཆིལ་ཞག་བཞིན་འདོར་ནས་སྲིད་དབང་མི་སེར་ལ་སྤྲད་ཚེ། ཞི་ཅིན་ཕེང་མའོ་དང་ཏུན་ལས་བརྒལ་བ་མ་ཟད། རང་ཉིད་ལ་གཏོགས་པའི་དུས་རབས་གསར་བ་ཞིག་གསར་དུ་འབྱེད་པ་རེད་ལ། འོད་སྟོང་འབར་བའི་བྱས་རྗེས་དེ་ལོ་རྒྱུས་སུ་འགོད་ངེས་ཡིན། དེ་ལས་ལྡོག་ན་ལོ་རྒྱུས་ཀྱི་རྟབ་རྟོབ་མགྲོན་པོ་ཞིག་ལས་མ་འདས།
[1] རྒྱ་ནག་དབུས་ཡིག་ཚང་གི་ཆེད་མཁས་ཞིབ་འཇུག་པ་ཟུར་བ།


text:
སློབ་གསོའི་དམིགས་ཡུལ།
མཱར་ཁྲིན ལུའུ་ཐིར ཁཱིན་གྱིས་གསུངས།
རོང་བོ་ཀླུ་རྒྱལ་གྱིས་བསྒྱུར།
སྤྱི་ཚོགས་ཁྲོད་སློབ་གྲྭའི་སློབ་གསོའི་སྐོར་གྱི་གླེང་སློང་ལ་བསམ་བཞིགས་རེ་བྱེད་དུས། ང་རང་ཉིད་ཡིན་ནའང་སྤྱི་ཚོགས་ཁྲོད་ཀྱི་མི་མང་པོ་ཞིག་གིས་སློབ་གསོ་ཡི་དགེ་མཚན་ཐད་ལ་གོ་བ་ལེན་སྟངས་དང་ངོས་འཛིན་སྟངས་ནོར་འདུག་བསམ་གྱིན་ཡོད། མི་ལ་ལའི་བསམ་བློར་སློབ་གསོ་ཡིས་མི་གཞན་བཀོལ་སྤྱོད་བྱེད་རྒྱུའི་གཞི་རྩ་ངེས་ཅན་ཞིག་མཁོ་སྤྲོད་བྱས་ཏེ། ནམ་ཡིན་ཡང་མི་མང་གི་སྒང་ནས་ཁེ་བཟང་ལེན་ཐུབ་པར་མ་ཟད། དུས་རྟག་ཏུ་ཤེས་ཡོན་མེད་པ་དག་ལ་རྡོག་བརྫིས་གཏོང་ཐུབ་པའི་ནུས་པ་ངེས་ཅན་ཤིག་ཡོད་པར་མངོན། ཡང་མི་ལ་ལས། སློབ་གསོ་ཡིས་ཡ་རབས་སྤྱོད་བཟང་གི་གཤིས་ཀའི་ཐོག་ལ་སྦྱོང་བརྡར་དང་གོ་རྟོགས་སྤྲོད་རྒྱུ་ལས་དམིགས་ཡུལ་གཞན་སྒྲུབ་བྱེད་ཀྱི་ཡོ་ཆས་ཤིག་གཏན་ནས་མིན་པར་ངོས་འཛིན་བྱེད་ཀྱིན་ཡོད།
འོན་ཀྱང་ང་ལ་མཚོན་ན། སློབ་གསོ་ཡིས་གང་ཟག་སྒེར་གྱི་མི་ཚེ་དང་སྤྱི་ཚོགས་གཉིས་ཀ་ལ་གཞོགས་འདེགས་སྒྲུབ་ཐུབ་པའི་ནུས་ཤུགས་ཡོད་དེ། གཅིག་ནས་འགྲོ་བ་མིའི་བདེ་སྐྱིད་བསྐྲུན་རྒྱུའི་ཐད་ལ་མཐུན་རྐྱེན་སྒྲུབ་སྟེ། མིའི་བསམ་བློའི་དཔལ་ཡོན་ཡར་རྒྱས་གཏོང་ཆེད་ནུས་ཤུགས་ཚད་ངེས་ཅན་ཞིག་འདོན་ཐུབ་པར་ཡིད་ཆེས་བྱེད་ཀྱིན་ཡོད། གཉིས་ནས་ཤེས་ཡོན་གྱིས་ངེས་པར་དུ་མི་ཞིག་གི་མི་ཚེའི་ནང་བཅངས་པའི་དམིགས་ཡུལ་དེ་ལུགས་མཐུན་ངང་མངོན་སུམ་དུ་བསྒྲུབ་ཆེད། སྐབས་ཐོག་ཏུ་ཡོད་བཞིན་པའི་སློབ་གསོ་སྤྲོད་སའི་ཁོར་ཡུག་དང་སློབ་གསོ་མཁོ་སྤྲོད་བྱེད་སའི་མཐུན་རྐྱེན་དེ་དག་མུ་མཐུད་དུ་ཡར་རྒྱས་དང་ཇེ་ལེགས་སུ་བཏང་སྟེ། གང་ཟག་སྒེར་གྱི་དམིགས་ཡུལ་དེ་དག་ལུགས་མཐུན་ངང་བསྒྲུབ་ཐུབ་པའི་ཐད་ནུས་པ་ངེས་ཅན་ཞིག་ཐོན་ཐུབ་པའི་ནུས་ཤུགས་ཡོད། གཞན་ཡང་སློབ་གསོ་ཡིས་མིའི་རིག་རྩལ་ལའང་སྦྱོར་བརྡར་སྤྲད་དེ། བློ་རིག་གསལ་དུ་གཏོང་བ་དང་། ཤེས་རྟོགས་ཡར་རྒྱས་སུ་གཏོང་བ། དོན་ཐོག་འཁེལ་བའི་བསམ་གཞིགས་གཏོང་ཐུབ་པའི་ནུས་ཤུགས་ཀྱང་ཡོད།
སྤྱིར་འགྲོ་བ་མིའི་བསམ་བློའི་འཆར་སྣང་སྟེ། ཕྲག་དོག་དང་། ཕྱོགས་ཞེན། རིག་གཞུང་ག་གེ་མོ་ཞིག་དང་འཚར་ལོངས་བྱུང་སའི་ཁོར་ཡུག་ངེས་ཅན་ཞིག་གི་ཤུགས་རྐྱེན་སོགས་ཀྱིས་དབང་བསྒྱུར་བྱས་ཡོད་པས། བསམ་གཞིགས་གཏིང་ཟབ་མོ་ཞིག་དང་སྒོས་སུ་འགྲོ་བ་མི་སྤྱི་ལ་ཕན་པའི་བསམ་བློ་ཕུགས་རྒྱང་རིང་བ་ཞིིག་གཏོང་ཐུབ་རྒྱུ་དེ་ལས་ཁག་པོ་ཞིག་ཡིན་སྟབས། ངས་སྐབས་རེར་སློབ་གསོ་ཡིས་ང་ཚོའི་དམིགས་ཡུལ་སྒྲུབ་ཐུབ་མིན་ཐད་ལའང་དོགས་འདྲི་བྱེད་ཀྱིན་ཡོད། ང་ཚོའི་སྤྱི་ཚོགས་ནང་ཤེས་ཡོན་ཅན་དང་མཁས་དབང་ཡིན་ཟེར་མཁན་མང་ཆེ་ཤོས་ཤིག་གིས་ཚན་རིག་དང་རིག་པའི་གཞུང་ལུགས་དང་མཐུན་པའི་བསམ་གཞིགས་བྱེད་ཀྱིན་མེད་པར་མ་ཟད། གསར་འགྱུར་བརྒྱུད་ལམ་ཁག་དང་། ཚགས་པར་ཁག སློབ་གྲྭའི་འཛིན་ཁང་ནང་། གྲོས་མོལ་བྱེད་སའི་གླེང་སྟེགས་ཐོག ཐ་ན་ཆོས་བཤད་སའི་སྡིངས་ཆ་སོགས་ནས་ཀྱང་དངོས་ཡོད་གནས་ཚུལ་དང་ཕྱོགས་ཞེན་མེད་པའི་དྲང་བདེན་གྱི་གནས་ཚུལ་མཁོ་སྤྲོད་བྱེད་ཀྱིན་མེད། དེར་བརྟེན་ངས་བསམས་ན། མི་ཞིག་རྨོངས་གཉིད་དང་དཀྲོག་གཏམ་གྱི་འདམ་གཞུང་ནས་སྐྱོབ་རྒྱུ་དེ་ནི་སློབ་གསོ་ཡི་དམིགས་ཡུལ་གཙོ་བོ་དེ་ཆགས་ཏེ། ངེས་པར་དུ་མི་ཞིག་གིས་གནད་དོན་ལ་དབྱེ་ཞིབ་ཞིབ་མོ་བྱེད་སྟངས་དང་། དངོས་མིན་ནས་དངོས་ཡོད་བཀར་སྟངས། རྫུན་ནས་དྲང་བདེན་དབྱེ་སྟངས། རྟོག་བཅོས་སོགས་ནས་དངོས་ཡོད་རྒྱུ་མཚན་ལེན་ཆེད་ནུས་པ་འདོན་དགོས་འདུག
དེར་བརྟེན་སློབ་གསོ་ཡི་ལས་འགན་ནི། མིས་གནད་དོན་ལ་བསམ་ཞིབ་ནན་མོ་བྱེད་སྟངས་དང་དཀྲོམ་གཏམ་ནས་དྲང་བདེན་དབྱེ་འབྱེད་བྱེད་སྟངས་བསླབ་རྒྱུ་དེ་ཡིན། འོན་ཀྱང་སློབ་གསོ་ཡིས་མིའི་རྣམ་དཔྱོད་ཀྱི་ནུས་ཤུགས་ལ་བཀག་འགོག་བྱས་པ་ཡིན་ན། དེ་ནི་སྤྱི་ཚོགས་ཀྱི་འཇིགས་སྐུལ་དྲག་པོ་དེ་ཡིན་ལ། དེ་ལས་འཇིགས་སུ་རུང་བ་དང་སྤྱི་ཚོགས་ཁྲོད་ཀྱི་ནག་ཉེས་ཆེ་ཤོས་དེ་ནི། མི་ཞིག་ལ་ཤེས་ཡོན་ཡོད་ཀྱང་ཚུལ་ཁྲིམས་མེད་པ་དེའོ་།།
ང་ལ་མཚོན་ན་འདས་གྲོངས་སུ་ཕྱིན་པའི་ཡུག་ཇིན ཁྲེལ་མའེ་རྗི་ནི་(Eugene Talmadge)། འཇོར་ཇ་མངའ་སྡེ། ཐ་ན་ཨ་རིའི་རྒྱལ་ཡོངས་ནང་ནས་ཤེས་ཡོན་ཅན་ཞིག་ཡིན་པར་མ་ཟད། ཁོས་མཐོ་རིམ་སློབ་གྲྭ་དང་སློབ་གྲྭ་ཆེན་མོའི་ཆེ་མཐོང་ཚོགས་པའི་ལྡེ་མིག་(Phi Beta Kappa)ཅིག་ཀྱང་བཏགས་འདུག སྤྱིར་ཁོང་གི་སློབ་སྦྱོང་དང་ཤེས་ཡོན་གྱི་ཚད་གཞི་ལ་གཞིགས་ན། ཁོང་ནི་བསམ་བློ་རྒྱ་ཆེན་པོ་དང་གཏིང་ཟབ་མོ་གཏོང་ཐུབ་མཁན་ཞིག་རེད་དགོས་མོད། འོན་ཀྱང་ཁོང་གིས་ང་(མི་རིགས་ནག་པོ)ནི་འགྲོ་བ་མི་རིགས་ཀྱི་ནང་ནས་མིའི་ཚད་རིམ་དམའ་ཤོས་ཤིག་ལ་ངོས་འཛིན་བྱེད་ཀྱིན་ཡོད་པས། ང་ཚོས་མི་འདི་འདྲའི་རིགས་ལ་ཤེས་ཡོན་ཅན་ཞེས་ངོས་འཛིན་བྱེད་དགོས་སམ།
སློབ་གསོ་གཅིག་པུས་འདང་གི་མེད་པ་ང་ཚོས་ངེས་པར་དུ་ཤེས་དགོས། ལྷད་མེད་ཀྱི་སློབ་གསོའི་དམིགས་ཡུལ་ནི་སློབ་གསོ་དང་ཀུན་སྤྱོད་གཉིས་ལྡན་ཡོད་མཁན་ཞིག་ཏུ་ཆགས་རྒྱུ་དེ་ཡིན་ལ། དེ་འདྲའི་སློབ་གསོས་ང་ཚོ་ལ་སྐབས་བབས་ཀྱི་གནད་དོན་ཐོག་ལ་དོ་སྣང་སྤྲོད་དགོས་པའི་ནུས་པ་སྟེར་ཐུབ་པར་མ་ཟད། དོ་སྣང་སྤྲོད་དགོས་པའི་དམིགས་ཡུལ་ཀྱང་འགྲོ་བ་མི་རིགས་སྤྱི་ལ་ཕན་ཐོགས་ཡོད་པ་ཞིག་དང་རིན་ཐང་ཡོད་པ་ཞིག་ཡིན། དེར་བརྟེན་རྒྱ་ཆེ་བའི་སློབ་གསོས་མི་ལ་འགྲོ་བ་མི་རིགས་ཡོངས་ཀྱི་སྒང་ལ་གོ་རྟོགས་རིམ་བཞིན་ཁྱབ་སྤེལ་གཏོང་བར་མ་ཟད། ད་དུང་མི་རིགས་གཞན་གྱི་སྤྱི་ཚོགས་ཀྱི་འཚོ་བའི་ཉམས་མྱོང་ཐོག་ལའང་གོ་རྟོགས་སྤྲོད་ཐུབ།
གལ་སྲིད་ང་ཚོས་གཟབ་ནན་མ་བྱས་ཚེ། ང་ཚོའི་སློབ་གྲྭ་ཆེན་མོ་ནས་སྐྱེད་བསྲིང་བྱས་པའི་སློབ་མ་དག་ནི། བསམ་བློ་གུ་དོག་ཅིང་རིག་པའི་གཞུང་ལུགས་དང་འགལ་ཏེ། མ་རབས་ཀྱི་ཀུན་སྤྱོད་དང་གཡོ་སྒྱུ་ལྡན་པའི་དཀྲོག་གཏམ་སྤེལ་མཁན་ཞིག་ཏུ་ཆགས་སྲིད་པས། འགྲོ་བ་མི་རིགས་ཚོ། གཟབ་གཟབ་བྱོས། དགེ་རྒན་ཚོ་གཟབ་གཟབ་གནོངས།


text:
མི་སེར་དང་སྐྱབས་བཅོལ་བ།
བོད་ཀྱི་བང་ཆེན་སྤྱིའི་འདོན་ཐེངས་ ༦༦༦ ཕྱི་ལོ་ ༢༠༡༧/༩ /༢༧
བཙན་བྱོལ་བོད་མི་རྣམས་ནི་དེང་སྐབས་འཛམ་གླིང་གི་ཤར་ནུབ་ཡུལ་གྲུ་ཀུན་ཏུ་ཁྱབ་ནས་བསྡད་ཡོད་པ་དང་། ལྟོས་ས་ལྟོས་འཇོག་གི་ཐོག་ནས་བཤད་ན་གྲངས་ཀ་ཡང་མི་ཉུང་བ་ཙམ་ཞིག་སླེབས་ཡོད། འོན་ཀྱང་བཙན་བྱོལ་བོད་མི་གནས་སྡོད་བྱེད་ཡུལ་གཙོ་བོ་རྒྱ་གར་ཡིན་པ་དང་། ༧གོང་ས་༧སྐྱབས་མགོན་ཆེན་པོ་མཆོག་གི་བཞུགས་གནས་དང་། བོད་མིའི་སྒྲིག་འཛུགས་ཀྱི་ལྟེ་གནས་ཀྱང་རྒྱ་གར་དུ་ཆགས་ཡོད། བོད་པ་བཙན་བྱོལ་དུ་འབྱོར་ནས་ཀྱང་མི་ལོ་༦༠ ལ་ཉེ་ཞིང་། བོད་མི་ཕལ་མོ་ཆེས་ཡུལ་སྐད་ཤེས་པ་དང་། འཚོ་བའི་གོམས་གཤིས་ཀྱང་མང་པོ་ཞིག་རྒྱ་གར་བ་དང་ཧ་ཅང་ཁྱད་པར་ཆེན་པོ་མེད་པ་ལྟ་བུར་གྱུར་ཡོད། འོན་ཀྱང་ལག་ཁྱེར་གྱི་ཐོག་ནས་བོད་པ་རེ་ཟུང་ཙམ་མ་གཏོགས་རྒྱ་གར་དུ་ཡོད་མཁན་མང་པོ་ཞིག་ད་དུང་ཡང་སྐྱབས་བཅོལ་བའི་ངོ་བོའི་ཐོག་ཏུ་གནས་ཡོད་པ་ལས། ཡུལ་མིའི་ལག་ཁྱེར་དང་ཐོབ་ཐང་ལེན་མཁན་ནི་ཧ་ཅང་དཀོན་པོ་ཡིན། རྒྱ་གར་གྱི་ཁྲིམས་ལུགས་དགོངས་དོན་ལྟར་ན་ཕྱི་ལོ་༡༩༥༠ ནས་༡༩༨༨ བར་རྒྱ་གར་དུ་སྐྱེས་པ་ཞིག་ཡིན་ན་རང་བཞིན་གྱིས་རྒྱ་གར་གྱི་མི་སེར་དུ་གྱུར་ཡོད་པ་རེད།
འོན་ཀྱང་བཙན་བྱོལ་ནང་སྐྱེས་འཚར་བྱུང་བ་མང་ཆེ་བས་ད་དུང་རྒྱ་གར་མི་སེར་གྱི་ཐོབ་ཐང་ཁག་བླངས་མེད། ཉེ་བའི་ལོ་ཤས་སྔོན་ནས་རྒྱ་གར་དུ་སྐྱེས་འཚར་བྱུང་བའི་ན་གཞོན་ཁག་ཅིག་གིས་རྒྱ་གར་གྱི་མི་སེར་ལག་ཁྱེར་ཁྲིམས་གཏུག་བྱས་ནས་བླངས་ཡོད་པ་དང་། དེ་ལ་བརྟེན་ནས་རྒྱ་གར་དུ་བོད་མི་སྐྱབས་བཅོལ་བ་རྣམས་ལ་མི་སེར་བཟོ་རྒྱུའི་ཐོབ་ཐང་ཡོད་པའི་གནས་ཚུལ་ཁྱབ་བསྒྲགས་མང་པོ་བྱུང་ཡོད་པ་རེད། ལྷག་པར་དུ་ལོ་ཤས་སྔོན་རྒྱ་གར་གྱི་འོས་བསྡུ་ཆེན་མོའི་སྐབས་རྒྱ་གར་གྱི་དབུས་འོས་བསྡུ་ལས་ཁུངས་ནས་ཕྱི་ལོ་༡༩༥༠ ནས་༡༩༨༨ བར་རྒྱ་གར་དུ་སྐྱེས་པ་རྣམས་ལ་འོས་པའི་ཐོབ་ཐང་ཡོད་པ་དང་། བོད་པ་སྐྱབས་བཅོལ་བའི་སྐོར་ཡང་དེའི་ནང་གསལ་པོ་བཀོད་ཡོད་པར་བརྟེན། བོད་མི་མང་པོ་ཞིག་གིས་འོས་ཤོག་བླུག་ཆོག་པའི་ལག་ཁྱེར་བཟོ་འཆར་བྱས་ཀྱང་། ས་གནས་ཁག་ཅིག་ནས་མང་ཙམ་བཟོས་ཡོད་པ་ལས། ས་གནས་མང་པོ་ཞིག་ནས་འོས་ཤོག་བླུག་ཆོག་པའི་ལག་ཁྱེར་ལེན་མཁན་གང་འཚམ་མང་པོ་བྱུང་ཡོད་ཀྱང་། ལག་ཁྱེར་ལེན་གྱུར་འགལ་རྐྱེན་གང་མང་ཞིག་འཕྲད་ཡོད་པ་རེད།
ཁྲིམས་ཐོག་ཏུ་ག་རེ་ཡོད་མེད་ལ་མ་ལྟོས་པར་རྒྱ་གར་དབུས་གཞུང་གཞུང་གི་ངོས་ནས་བོད་མི་སྐྱབས་བཅོལ་བ་མང་པོ་ཞིག་གིས་མི་སེར་གྱི་ལག་ཁྱེར་ལེན་པ་ལས། མ་བླངས་ན་དགའ་བ་དང་། བོད་མིའི་སྒྲིག་འཛུགས་ཀྱི་ངོས་ནས་ཀྱང་ཁྲིམས་སྒྲིག་གི་ཐོག་ནས་བཀག་འགོག་བྱེད་ཐབས་གཏན་ནས་མེད་ཀྱང་། རྒྱ་གར་མི་སེར་གྱི་ལག་ཁྱེར་ལེན་རྒྱུའི་ཐོབ་ཐང་ཡོད་ཚད་ཚང་མས་མི་སེར་ལག་ཁྱེར་ལེན་པ་ལས་མ་བླངས་ན་འཕྲལ་ཕུགས་གང་ཐད་ནས་དགེ་མཚན་ཆེ་བ་ཡོད་པ་ཞིག་ཏུ་ངོས་འཛིན་བྱེད་བཞིན་པ་གསལ་པོ་མངོན་འདུག བོད་མིའི་སྒྲིག་འཛུགས་ཀྱི་ངོས་ནས་སྔོན་མ་རྒྱ་གར་མི་སེར་གྱི་ལག་ཁྱེར་ལེན་མཁན་དག་ལ་དགག་བྱ་མེད་པའི་ངོས་སྦྱོར་རེ་གནང་གི་ཡོད་པ་དེ། བར་ལམ་ནས་མུ་མཐུད་གནང་རྒྱུ་མིན་པའི་གསལ་བསྒྲགས་གནང་ཡོད་པ་དང་། དེ་ལ་བརྟེན་ནས་ད་ལྟའི་ཆར་ས་གནས་གང་སར་རྒྱ་གར་མི་སེར་གྱི་ལག་ཁྱེར་ལེན་རྒྱུར་འགལ་རྐྱེན་མང་པོ་འཕྲད་བཞིན་ཡོད། འོན་ཀྱང་རྒྱ་གར་གྱི་ཁྲིམས་ལུགས་ནང་ལག་ཁྱེར་ལེན་པར་རྒྱབ་གཉེར་དེ་འདྲ་ཞིག་མེད་ན་བཟོ་རྒྱུ་མིན་པའི་གནས་སྟངས་ཤིག་མེད་གང་ཡང་མེད་པ་རེད།
མ་འོངས་པར་ཐབས་ལམ་ག་རེའི་ཐོག་ནས་བྱེད་དགོས་ཀྱང་། ད་ལྟ་འཕྲད་བཞིན་པའི་དཀའ་ངལ་དེ་དག་ཀྱང་རིམ་པས་ཁྲིམས་ཐོག་ནས་སེལ་འགྲོ་ངེས་རེད་དེ། དོན་དུ་བོད་མི་སྐྱབས་བཅོལ་བའི་ནང་དུ་རྒྱ་གར་མི་སེར་གྱི་ལག་ཁྱེར་ལེན་མཁན་རྣམས་ཀྱི་དམིགས་ཡུལ་གཙོ་བོ་གང་དང་ཡིན་མིན་སྐོར་བསམ་ཞིབ་ནན་པོ་ཞིག་བྱས་ན། གཞོན་སྐྱེས་ཁག་ཅིག་གིས་རྒྱ་གར་གྱི་གཞུང་སྒེར་ཁག་ལ་འདྲ་མཉམ་གྱི་ཐོག་ནས་ལས་ཀའི་ཁོར་ཡུག་ཅིག་རག་པའི་ཆེད་དུ་ཡིན་པ་དང་། མང་ཆེ་བས་ཕྱི་བསྐྱོད་ལག་ལག་ཁྱེར་ཞིག་རག་ཐུབ་པ་གཙོ་བོར་དམིགས་ཡོད། ཉེ་ཆར་རྒྱ་གར་ཕྱི་སྲིད་ལས་ཁུངས་ནས་བོད་མི་སྐྱབས་བཅོལ་ལག་དེབ་ཞུ་མཁན་རྣམས་ལ་ཆ་རྐྱེན་དོན་ཚན་བཞི་ཅན་ཞིག་བཏོན་ཡོད་པ་དེའི་ཐོག་ནས། བོད་མི་མང་པོ་ཞིག་ད་ལྟའི་ཆར་ཐེ་ཚོམ་གྱི་ངང་དུ་གནས་ཡོད་ཀྱང་། མ་འོངས་པར་མི་ཞིག་གིས་གནད་དོན་དེ་དང་འབྲེལ་བའི་ཐོག་ནས་བསྐྱར་དུ་ཁྲིམས་གཏུག་ཅིག་བྱས་ན་ཁྲིམས་ཁང་ནས་སླར་ཡང་ཐག་གཅོད་ཅིག་བྱེད་ངེས་པ་མ་ཟད། དེ་ཡང་ཕལ་ཆེར་བཀག་འགོག་མི་ཆོག་པའི་ཐག་གཅོད་ཅིག་གནང་རྒྱུ་ཡིན་པ་ཚོད་དཔག་བྱེད་ཆོག་པ་ཞིག་རེད།
མདོར་ན་རྒྱ་གར་གཞུང་དང་། བོད་མིའི་སྒྲིག་འཛུགས་གཉིས་ངོས་ནས་དེ་ལ་འདོད་པ་མེད་ན། རྒྱ་གར་ནང་ལས་ཀ་རག་པར་༢༠༡༤ ལོའི་མཐུན་རྐྱེན་སྦྱོར་སྤྲོད་ཀྱི་སྲིད་བྱུས་ལག་བསྟར་བྱུང་ན་དཀའ་ངལ་ཆེན་པོ་མེད་པ་དང་། གཞན་སྐྱབས་བཅོལ་བོད་མིའི་ཕྱི་བསྐྱོད་ལག་དེབ་ལ་དབྱིན་སྐད་ཐོག་(Iδevtιtψ Xeptιφιxate) ཞེས་པ་དེ། (Tpaϖeλ Aoxuuevt) རུ་བསྒྱུར་ཐུབ་ན་གནམ་ཐང་ཁག་གི་ལས་བྱེད་རྣམས་ལ་ངོ་འཕྲོད་སླ་བ་དང་། དེ་བཞིན་ཕྱིར་ལོག་ཆོག་པའི་ཐོངས་མཆན་(Petupv ςισa) དང་། ཕྱིར་ཐོན་ཆོག་(EEιt Πepuιt) ལག་ཁྱེར་གཉིས་མི་དགོས་པ་ཞིག་བཟོས་ན། རྒྱ་གར་གྱི་མི་སེར་བཟོ་རྒྱུའི་ཐབས་ཤེས་བྱེད་མཁན་ཧ་ཅང་ཉུང་དུ་འགྲོ་ངེས་ཡིན་པ་གསལ་པོ་རེད། གོང་གསལ་ཡིག་ཆ་དེ་གཉིས་ལེན་པར་དྷ་རམ་ས་ལར་དཀའ་ལས་ཅུང་ཆུང་ཡང་ས་གནས་གཞན་དག་དང་། ལྷག་པར་རྒྱ་གར་ལྷོ་ཕྱོགས་ལྟ་བུར་དཀའ་ངལ་ཧ་ཅང་ཆེ་བས། མ་འོངས་པར་བོད་མིའི་སྒྲིག་འཛུགས་ཀྱིས་རྒྱ་གར་དབུས་གཞུང་ལ་འབོད་སྐུལ་ཞུས་ནས་འགྱུར་བ་ཞིག་གཏོང་ཐུབ་པ་བྱས་ན་གནད་དོན་དེ་ཐག་གཅོད་ཡོང་བར་ཕན་ཐོགས་ཡོད་ངེས་རེད།།


text:
མཚོ་སྔོན་པོའི་ལྗོངས་ཁུལ་གྱི་གནས་སྐོར་ཚོང་རའི་ཁོར་ཡུག་ལེག་བཅོས་དང་ཀ་ལྔ་རིམ་པའི་ལྗོངས་ཁུལ་སྲ་བརྟན་དང་རིམ་པ་སྤར་བའི་སྐུལ་སློང་ཚོགས་འདུ་བསྡུས་པ།
ཉེ་ལམ། མཚོ་སྔོན་པོའི་ལྗོངས་ཁུལ་གྱི་གནས་སྐོར་ཚོང་རའི་ཁོར་ཡུག་ལེགས་བཅོས་དང་ཀ་ལྔ་རིམ་པའི་ལྗོངས་ཁུལ་སྲ་བརྟན་དང་རིམ་པ་སྤར་བའི་སྐུལ་སློང་ཚོགས་འདུ་བསྡུས། ཞིང་ཆེན་ཡོངས་ཀྱི་གནས་སྐོར་བྱ་བའི་གྲོས་ཚོགས་ཀྱི་དགོངས་དོན་དང་ཞིང་ཆེན་ཡོངས་ཀྱི་དཔྱིད་ཀའི་གནས་སྐོར་མགོ་རྩོམ་པའི་ཚོགས་འདུ། ཞིང་ཆེན་ཡོངས་ཀྱི་གནས་སྐོར་ཚོང་རའི་ལྟ་སྐུལ་དོ་དམ་བྱ་བའི་གྲོས་ཚོགས་བཅས་ཀྱི་དགོངས་དོན་ནན་ཏན་སྒོས་ལག་ལེན་དངོས་འབེབ་བྱས་ཏེ། སྔར་ལས་ལྷག་པའི་སྒོ་ནས་ལས་ཁུངས་ཀྱི་གོང་འོག་བར་གསུམ་གྱི་བསམ་བློ་གཅིག་གྱུར་ཡིན་པ་སྐུལ་སློང་བྱས་ནས་ནན་འཛིན་དོན་འཁྱོལ་བྱས་པ་དང་། ཧུར་ཐག་གིས་དཔལ་ཡོན་དང་འཆམ་མཐུན། གོ་རིམ་ཡོད་པ། བདེ་འཇགས་ཡིན་པའི་གནས་སྐོར་ཚོང་རའི་ཁོར་ཡུག་བསྐྲུན་ཏེ། མཚོ་སྔོན་པོའི་ཀ་ལྔ་རིམ་པའི་ལྗོངས་ཁུལ་འཛུགས་སྐྲུན་གྱི་གྲུབ་འབྲས་སྲ་བརྟན་དུ་བཏང་ནས། མཚོ་སྔོན་པོའི་གནས་སྐོར་ལས་རིགས་རྒྱུན་མཐུད་དང་མགྱོགས་མྱུར། སྐྱོན་བྲལ་འཕེལ་རྒྱས་བཅས་ལ་སྐུལ་འདེད་བྱས།
དང་པོ། གནས་སྐོར་ཚོང་རའི་སྒྲིག་ལམ་ཚད་ལྡན་ཡིན་པ། གཅིག་ནི་སྒེར་གྱི་གནད་དོན་བཞི་དག་ཐེར་ལེགས་བཅོས་བྱེད་པ། “སྔ་མོ་ནས་སྔོན་འགོག་བྱེད་པ་དང་སྔ་མོ་ནས་གསར་རྙེད། དུས་ཐོག་ཏུ་ཁ་གཏད་འཇལ་བ། དུས་ཐོག་ཏུ་བཀག་འགོག་བྱེད་པ”བཅས་ཀྱི་རྩ་དོན་ལྟར། ལྟ་སྐུལ་ཞིབ་བཤེར་དང་སྐོར་ཞིབ་བྱེད་པའི་ནུས་པ་ཇེ་ཆེར་བཏང་ནས། མཐུན་སྦྱོར་མཉམ་འགུལ་གྱི་བྱེད་ནུས་འདོན་སྤེལ་བྱས་ཏེ། ས་གནས་ཀྱི་འགན་ནུས་སྡེ་ཁག་དང་མཐུན་སྦྱོར་བྱེད་པ་དང་། ནུས་ཤུགས་གཅིག་བསྡུས་བྱས་ཏེ་སྒེར་ངོས་ནས་གནས་སྐོར་གྱི་ལམ་བཏོད་པ་དང་རས་གུར་སོགས་གང་འདོད་སྒོས་ཕུབ་པ། སྒེར་ངོས་ནས་གནས་སྐོར་གནས་འཛུགས་པ། སྒེར་ངོས་ནས་ཚོང་འཕྲིན་བྱང་བུ་འགལ་བ་སོགས་ལྗོངས་ཁུལ་གྱི་སྣང་བརྙན་དང་གནས་སྐོར་བའི་རང་དབང་ལ་གནོད་པ་ཡོད་པའི་འབུར་ཐོན་གནད་དོན་ཐག་གཅོད་བྱས་ཏེ། ལྗོངས་ཁུལ་གྱི་གནས་སྐོར་ལས་རིགས་ཀྱི་སྤུས་ཚད་དང་ཕན་འབྲས་ཇེ་མཐོར་འགྲོ་བར་ཡར་སྐུལ་བྱས། གཉིས་ནི་སྒེར་ངོས་ཀྱི་གནས་སྐོར་གནས་འཛུགས་པ་དང་། གནས་སྐོར་པར་མགོ་བསྐོར་གཏོང་བའི་རླངས་འཁོར་དང་གནས་སྐོར་ཁང་། སྣེ་ཤན་པ་བཅས་ཀྱིས་བསླུ་བྲིད་དང་བརྙས་བཅོས་ཀྱི་བྱ་སྤྱོད་ལེགས་བཅོས་བྱེད་དགོས། མཉམ་འབྲེལ་ཁྲིམས་སྐྱོང་ལ་ཤུགས་སྣོན་བྱས་ཏེ། གནས་སྐོར་ཚོང་རའི་བྱ་སྤྱོད་ངན་པ་དག་ལ་རྡུང་རྡེག་ནན་མོ་བྱས་ནས། གནས་སྐོར་པ་དང་གནས་སྐོར་ཚོང་ལས་གཉེར་མཁན། དེ་མིན་གནས་སྐོར་ལས་རིགས་མི་སྣའི་ཁྲིམས་མཐུན་ཁེ་དབང་ལ་འགན་སྲུང་བྱས་ཏེ། གནས་སྐོར་ཁོར་ཡུག་ལེགས་བཅོས་བྱེད་པ་དང་། གནས་སྐོར་ཞབས་ཞུའི་སྤུས་ཚད་དང་གནས་སྐོར་བའི་མཚོ་སྔོན་པོའི་ལྗོངས་ཁུལ་གྱི་ཡིད་ཚིམས་ཚད་ཇེ་མཐོར་གཏོང་དགོས། སྔར་ལས་ལྷག་པའི་སྒོ་ནས་གནས་སྐོར་ཞུ་གཏུག་གཅིག་གྱུར་གྱིས་སྒྲུབ་པའི་ལམ་ལུགས་འཐུས་ཚང་དུ་བཏང་སྟེ། ཞུ་གཏུག་བྱ་བ་དུས་ཐོག་ཏུ་ཐག་གཅོད་མི་བྱེད་པ་སོགས་རྩད་ཞིབ་ནན་མོ་བྱེད་དགོས། གསུམ་ནི་གནས་སྐོར་བར་བཙན་གྱིས་ཉོ་འཚོང་བྱེད་པར་ལེགས་བཅོས་བྱེད་དགོས། ལྟ་སྐུལ་ཞིབ་བཤེར་གྱི་ཤུགས་ཚད་ཇེ་ཆེར་བཏང་སྟེ། ཟས་རིགས་ཚོང་ཟོག་ཉོ་འདྲེན་ལ་ཞིབ་བཤེར་དང་དཔང་ཡིག ཚོང་ཟོག་ནང་འདྲེན་གྱི་ཡིག་ཐོ། རིན་གོང་ཡོངས་བསྒྲགས། རིན་གོང་གསལ་བོར་འགོད་པ་སོགས་ཀྱི་ལམ་ལུགས་གཟབ་ནན་སྒོས་ལག་བསྟར་བྱས་ཏེ། ཚོང་གྲོགས་ལ་མགོ་སྐོར་གཏོང་བ་དང་བཙན་གྱིས་ཉོ་འཚོང་བྱེད་པ། བསླུ་བྲིད་ཉོ་འཚོང་བྱེད་པ། དངོས་རྫས་རྫུན་མ་བཙོང་བ་དང་དེ་མིན་མགོ་སྐོར་གཏོང་བ་དང་གོ་ནོར་ཐེབས་སུ་འཇུག་པའི་སྐད་ཆ། ཡི་གེ འདྲ་པར་སོགས་ཀྱིས་གནས་སྐོར་པས་ལག་ནས་དངོས་རྫས་རིན་གོང་གང་འདོད་ཀྱིས་ལེན་པའི་མགོ་སྐོར་གྱི་བྱ་སྤྱོད་བཅས་ལ་རྡུང་རྡེག་ནན་མོ་བཏང་སྟེ། སེམས་བདེ་མོས་འཛད་སྤྱོད་བྱེད་པའི་གནས་སྐོར་ཉོ་འཚོང་ཚོང་རའི་ཁོར་ཡུག་བསྐྲུན་དགོས།
གཉིས་པ། ལྗོངས་ཁུལ་གྱི་གནས་སྐོར་ཁོར་ཡུག་ཇེ་ལེགས་སུ་གཏོང་བ། གཅིག་ནི་འགྱིག་ཤོག་གི་གད་སྙིགས་གཅིག་བསྡུས་སྒོས་ལེགས་བཅོས་བྱེད་པ། ས་གནས་སྲིད་གཞུང་དང་མཉམ་འབྲེལ་བྱས་ཏེ། མཚོ་སྔོན་པོའི་ལྗོངས་ཁུལ་དུ་ཁོར་ཡུག་སྲུང་སྐྱོབ་སློབ་གསོའི་བྱ་འགུལ་སྤེལ་ནས། སྡོད་ཁུལ་གྱི་སྡོད་དམངས་དང་ཁོར་ཡུག་སྲུང་སྐྱོབ་མི་སྣ། དང་བླངས་པ་སོགས་ཀྱི་སྣེ་ཁྲིད་ནས་ཧུར་ཐག་གིས་མཚོ་སྔོན་པོའི་ཁོར་ཡུག་འཕྲོད་བསྟེན་སྲུང་སྐྱོབ་ཀྱི་ཁྲོད་ཟབ་ཞུགས་བྱེད་དུ་འཇུག་དགོས། ལྗོངས་ཁུལ་གྱི་གཅིག་སྤྱོད་སྒྲོག་རས་དང་ཐུར་མ། ཇ་ཕོར། དེ་མིན་འགྱིག་ཤོག་ཁུག་མ་བཅས་བཀོལ་སྤྱོད་བྱེད་མཁན་གྱི་ཚོང་གཉེར་ཁྱིམ་ཚང་དག་ལ་ཐེངས་གཅིག་ལ་གཙང་བཤེར་བྱེད་རྒྱུ་ཡིན་པ། གཉིས་ནི་ས་གནས་གཙོ་བོའི་ཁོར་ཡུག་ལེགས་བཅོས་བྱ་བ་སྤེལ་དགོས་པ། མཚོ་སྔོན་པོའི་ལྗོངས་ཁུལ་ཁོར་ཡུག་སྲུང་སྐྱོབ་རུ་ཁག་བཙུགས་ཏེ། ཕྱོགས་ཡོངས་ནས་གླང་ཆེན་མཆེ་བ་རུ་དང་བྱ་གླིང་། བྱེ་གླིང་། ཀླུ་མོ་གཞོང་ལྗོངས་ཁུལ་བཅས་ཀྱི་ཁོར་ཡུག་ལེགས་བཅོས་བྱ་བ་སྤེལ་ནས། ལྗོངས་ཁུལ་གྱི་ལམ་ངོས་དང་མཚོ་ངོས། གྱང་ངོས་གཙང་སྦྲ་ཡིན་པ་ཁག་ཐེག་བྱས་ཏེ། དངོས་པོ་གང་དགར་འཇོག་པ་དང་རས་གུར་གང་འདོད་སྒོས་ཕུབ་པ། དངོས་པོ་གང་འདོད་དུ་གཡུག་པ། གྱང་ངོས་སུ་གང་འདོད་དུ་འབྲི་བ་བཅས་ལེགས་བཅོས་ཀྱི་ཕན་འབྲས་སུ་སླེབས་སུ་འཇུག་དགོས། གསུམ་ནི་མཚོ་སྔོན་པོའི་ཆུའི་ཁོར་ཡུག་ལ་སྲུབ་སྐྱོབ་བྱེད་དགོས། མཚོ་སྔོན་པོའི་མཚོ་ངོས་དང་ཆུ་ལམ་སོགས་ཆུའི་ཁོར་ཡུག་འཕྲོད་བསྟེན་ལེགས་བཅོས་བྱེད་ཤུགས་ཇེ་ཆེར་བཏང་སྟེ། དུས་ཐོག་ཏུ་མཚོ་ངོས་ཀྱི་གད་སྙིགས་གཙང་སེལ་བྱས་ཏེ། མཚོ་སྔོན་པོའི་གནམ་མཁའ་སྔོ་ཞིང་ཆུ་བོ་གཙང་བའི་ཁོར་ཡུག་བསྐྲུན་དགོས། བཞི་ནི་ཧུར་ཐག་གིས་གསང་སྤྱོད་ཁང་གཙང་མ་འདོན་སྤྲོད་བྱེད་པ། ལྗོངས་ཁུལ་གྱི་གནས་སྐོར་གསང་སྤྱོད་ཁང་འཛུགས་སྐྲུན་མྱུར་ཚད་ཇེ་མགྱོགས་སུ་སྐུལ་འདེད་བྱས་ཏེ། གཟབ་ནན་སྒོས་འཕྲོད་བསྟེན་ཁང་གསུམ་པ་ལེགས་བཅོས་བྱེད་པའི་འགན་འཁྲི་དངོས་འབེབ་བྱས་ནས། ལྗོངས་ཁུལ་གྱི་གནས་སྐོར་གསང་སྤྱོད་དོ་དམ་ལམ་ལུགས་དང་འཕྲོད་བསྟེན་གཙང་སྦྲའི་ལམ་ལུགས་སོགས་འཐུས་ཚང་དུ་བཙུགས་ནས། ཞབས་ཞུའི་སྤུས་ཚད་ཇེ་མཐོར་གཏོང་དགོས་པ་དང་། ཧུར་ཐག་གིས་ཉེ་འགྲམ་གྱི་མང་ཚོགས་དང་རྒྱ་ཆེའི་གནས་སྐོར་བས་གསང་སྤྱོད་ཁང་གཙང་མ་བཀོལ་སྤྱོད་བྱེད་དུ་བཅུག་སྟེ། སྔར་ལས་ལྷག་པའི་སྒོ་ནས་དཔལ་ཡོན་ལྗོངས་ཁུལ་གྱི་སྣང་བརྙན་གསར་བ་བསྐྲུན་དགོས།
གསུམ་པ། ལྗོངས་ཁུལ་གྱི་དྲིལ་སྒྲོག་སྣེ་ཁྲིད་ནུས་པ་ཇེ་མཐོར་གཏོང་དགོས། གཅིག་ནི་བཅའ་ཁྲིམས་དྲིལ་སྒྲོག་སློབ་གསོ་གཏིང་ཟབ་ཏུ་སྤེལ་དགོས། ཏང་གི་དམངས་ཕན་སྲིད་ཇུས་དང་མཚོ་སྔོན་པོའི་ལྗོངས་ཁུལ་འཕེལ་རྒྱས་ཀྱི་སྤྱིའི་འཆར་འགོད། མཚོ་སྔོན་པོའི་སྐྱེ་ཁམས་ཁོར་ཡུག་སྲུང་སྐྱོབ་ཀྱི་ཤེས་བྱ། ལྗོངས་ཁུལ་གྱི“བཅའ་ཁྲིམས་གསུམ་དང་སྲོལ་ཡིག་བཞི”དང་ཞིང་སྡེའི་གནས་སྐོར་འཕེལ་རྒྱས་བསམ་གཞིགས་བཅས་གཙོ་གནད་དུ་བཟུང་ནས་དྲིལ་སྒྲོག་བྱས་ཏེ། མཚོ་སྐོར་མང་ཚོགས་རྣམས་ལ་འབྲེལ་ཡོད་ཀྱི་བཅའ་ཁྲིམས་ཁྲིམས་སྲོལ་དང་དེ་མིན་ཞིང་ཆེན་ཏང་ཨུ་དང་། ཞིང་ཆེན་སྲིད་གཞུང་གིས་མཚོ་སྔོན་པོའི་ལྗོངས་ཁུལ་གྱི་སྐྱེ་ཁམས་ཁོར་ཡུག་དང་གནས་སྐོར་ཐོན་ཁུངས་ཀྱི་སྲིད་ཇུས་སྣ་ཚོགས་གཅིག་གྱུར་སྒོས་སྲུང་སྐྱོབ་དང་བེད་སྤྱོད་བྱེད་པ་དང་། ས་གནས་མང་ཚོགས་རྣམས་ཁྲིམས་ལྟར་ཞིང་སྡེའི་གནས་སྐོར་ཚོང་གཉེར་བྱ་བར་ཟབ་ཞུགས་བྱེད་པར་སྣེ་ཁྲིད་བྱེད་དགོས། མཚོ་སྔོན་པོ་སྐོར་བའི་གནས་སྐོར་གྱི་དྲིལ་སྒྲོག་ཤུགས་ཚད་ཇེ་ཆེར་བཏང་སྟེ། འཕྲིན་ཕྲན་དང་པོད་ཆུང་། ལག་འཁྱེར་འཕྲིན་ཐུང་། གསལ་འདེབས་བྱང་བུ་སོགས་བྱིན་ནས་གནས་སྐོར་པ་ཚད་ལྡན་གྱི་ལྗོངས་ཁུལ་དུ་ལྟ་སྐོར་དུ་འགྲོ་བ་སྣེ་ཁྲིད་བྱེད་དགོས། གཉིས་ནི་མི་ཚང་མ་ཀ་ལྔ་རིམ་པར་ཟབ་ཞུགས་བྱེད་པའི་སྣང་ཚུལ་བཟང་བོ་བསྐྲུན་དགོས། རིགས་སོ་སོའི་གསར་འགྱུར་སྨྱན་བྱད་བེད་སྤྱོད་གང་ལེགས་བྱས་ཏེ། ནུས་ཤུགས་ཡོད་དགུས་མཚོ་སྔོན་པོའི་ཀ་ལྔ་རིམ་པའི་ལྗོངས་ཁུལ་སྲ་བརྟན་དང་རིམ་པ་སྤར་བའི་བྱ་བའི་ལག་བསྟར་གནས་ཚུལ་དང་བླངས་བའི་གྲུབ་འབྲས་དྲིལ་སྒྲོག་བྱེད་དགོས། “མཚོ་སྔོན་པོ་སྲུང་སྐྱོབ་བྱེད་པར་ང་ཚོ་ཚང་མས་དང་ལེན་བྱེད་བཞིན་ཡོད”ཞེས་པའི་ཁོར་ཡུག་སྲུང་སྐྱོབ་དྲིལ་སྒྲོག་གི་བྱ་འགུལ་རབ་དང་རིམ་པ་མུ་མཐུད་དུ་སྤེལ་དགོས་པ་དང་། སྤྱི་ཚོགས་ཡོངས་ཀྱིས་མཚོ་སྔོན་པོའི་སྐྱེ་ཁམས་ཁོར་ཡུག་སྲུང་སྐྱོབ་ལས་དོན་ལ་སེམས་ཁུར་བྱེད་པའི་སྣང་ཚུལ་བཟང་བོ་བསྐྲུན་དགོས། གསུམ་ནི་གནས་སྐོར་ལས་སྒོ་སོ་སོའི་གསོ་སྦྱོང་ལེགས་པོར་སྤེལ་དགོས། ལྗོངས་ཁུལ་གྱི་གནས་སྐོར་ཞབས་ཞུ་ཚད་ལྡན་ཅན་འཛུགས་སྐྲུན་ལ་ཟུང་འབྲེལ་བྱས་ཏེ། ཕྱོགས་ཡོངས་ནས་མཚོ་སྔོན་པོའི་ཞབས་ཞུ་ཚད་ལྡན་ཅན་གྱི་མ་ལག་དང་། ISO9000དངISO14000དོ་དམ། ཁོར་ཡུག་ཚད་ལྡན་མ་ལག་བཅས་དོན་འཁྱོལ་བྱས་ཏེ། ཧུར་ཐག་གིས་ལས་ཐོག་སྦྱོང་བརྡར་དང་རྩལ་ནུས་འགྲན་བསྡུར་སོགས་བྱ་འགུལ་སྤེལ་ནས། ལས་བཟོ་བའི་ཞབས་ཞུའི་འདུ་ཤེས་དང་བྱང་ཚད་ཇེ་མཐོར་གཏོང་བ་དང་། ལྗོངས་ཁུལ་གྱི་ཞབས་ཞུའི་སྤུས་ཚད་ཇེ་མཐོར་གཏོང་དགོས། མཚོ་སྐོར་ཞིང་སྡེའི་གནས་སྐོར་གྱི་ལས་བཟོ་བའི་ལས་སྒོའི་གསོ་སྦྱོང་འཛིན་གྲྭ་བསྒྲུབ་ཏེ། མཚོ་སྐོར་ཞིང་སྡེའི་གནས་སྐོར་ཚོང་གཉེར་དོ་དམ་མི་སྣ་དང་ལས་ཞུགས་མི་སྣའི་ཕྱོགས་བསྡུས་བྱང་ཚད་ཇེ་མཐོར་གཏོང་བ་དང་། ལྗོངས་ཁུལ་གྱི་གཅིག་ལ་གཅིག་བརྟེན་དང་མཉམ་དུ་འཕེལ་རྒྱས་གཏོང་བའི་རྣམ་པ་བཟང་བོ་ཆགས་སུ་འཇུག་དགོས། བཞི་ནི་གླེང་ཕྱོགས་སྣེ་ཁྲིད་དང་དོ་དམ་ཚོད་འཛིན་བྱ་བ་བཟང་བོ་སྒྲུབ་དགོས། མཚོ་སྔོན་པོའི་སྐྱེ་ཁམས་ཁོར་ཡུག་སྲུང་སྐྱོབ་དང་སྐྱེ་དངོས་སྣ་མང་རང་བཞིན་སྲུང་སྐྱོབ། ཆུའི་བདེ་འཇགས། ལྗོངས་ཁུལ་འཛུགས་སྐྲུན། གནས་སྐོར་ཚོང་ར། འགྲིམ་འགྲུལ་འགག་པ་སོགས་ཀྱི་ཆ་འཕྲིན་ལྟ་ཞིབ་ཚད་ལེན་བྱས་ཏེ། ལྡོག་ཕྱོགས་ཀྱི་སྐད་ཆ་དང་དོན་དག་འབྱུང་བར་སྔོན་འགོག་བྱེད་དགོས།
བཞི། ལྗོངས་ཁུལ་གྱི་བདེ་འཇགས་ལ་ནུས་ལྡན་ཁག་ཐེག་ཡོད་པར་བྱེད་པ། གཅིག་ནི་གཙོ་གནད་ཀྱི་གནས་དང་སྒྲིག་ཆས་བདེ་འཇགས་ཀྱི་མངོན་མེད་རྐྱེན་ངན་ལ་ཕྱོགས་བསྡུས་བཅོས་སྐྱོང་བྱེད་དགོས། མགྲོན་ཁང་དང་བཟའ་བཏུང་ལྟེ་གནས། གྲོང་གསེབ་བཅས་ཀྱི་ལྗོངས་རྒྱུ་སྣེ་ལེན་ས་ཚུགས་དང་། ལྗོངས་ཁུལ་གྱི་རྨང་གཞིའི་ཞབས་ཞུ་སོགས་ས་ཁུལ་གཙོ་བོར་ཁྱོན་ཡོངས་དང་གྲུ་ཟུར་གང་རུང་ལ་བདེ་འཇགས་རྐྱེན་ངན་ཡོད་མེད་ལ་ཞིབ་དཔྱད་གསལ་བོར་བྱེད་དགོས། ལྗོངས་ཁུལ་གྱི་ཟས་རིགས་དང་སྨན་རྫས། ལྗོངས་རྒྱུའི་རོལ་རྩེད་ཁང་གི་སྒྲིག་ཆས་དང་ལྗོངས་རྒྱུའི་ལྟ་སྐོར་རླངས་འཁོར། གློག་སྐས་སོགས་སྒྲིག་ཆས་ལ་བདེ་འཇགས་ཡིན་མིན་ལྟ་ཞིབ་དོ་དམ་བྱེད་དགོས། གཉིས་ནས་ནུས་ཤུགས་ཡོད་རྒུས་འགྲིམ་འགྲུལ་ཤར་གཏོང་བྱེད་ཐུབ་པར་བྱེད་དགོས། གཙོ་བོ་རིག་སྨོན་ནས་མཆེ་བ་རིའི་ལྗོངས་ཁུལ་བར་དང་། གཞུང་ལམ་དུ་འགྲིམ་འགྲུལ་བཀོད་འདོམས། ལམ་སྟོན་བཅས་བྱེད་པའི་བྱ་བ་བཟང་བོ་བསྒྲུབ་དགོས། འགྲིམ་འགྲུལ་གོ་རིམ་ཚད་ལྡན་དུ་བཏང་ནས་ལྗོངས་ཁུལ་དུ་རླངས་འཁོར་འགག་པར་སྔོན་འགོག་བྱེད་དགོས། གསུམ་ནི་བྲེལ་མྱུར་བྱ་བ་ཐག་གཅོད་བྱེད་པའི་ནུས་པ་ཇེ་མཐོར་གཏང་དགོས། “བདེ་འཇགས་ཐོན་སྐྱེད་ལ་དུས་ཀྱི་ངེས་གཏན་མེད་པ”“མངོན་མེད་རྐྱེན་ངན་ནི་དོན་རྐྱེན་ཡིན།” “བདེ་འཇགས་མེད་ན་འཕེལ་རྒྱས་མེད”པའི་འདུ་ཤེས་ཡིད་ལ་དམ་པོར་བཟུང་ནས། སྐབས་བསྟུན་འགོག་སྲུང་དང་མགོ་ཁྲིད་དཔུང་སྡེ་ཡིས་སྣེ་ཁྲིད་ལས་ཀའི་ལམ་ལུགས་དང་གློ་བུར་དུ་བྱུང་བའི་དོན་རྐྱེན་གྱི་ཆ་འཕྲིན་སྙན་ཞུའི་ལམ་ལུགས་གཟབ་ནན་གྱིས་ལག་བསྟར་བྱས་ཏེ། ཆེད་ལས་ལྗོངས་རྒྱུའི་སྐབས་བསྟུན་མྱུར་སྐྱོབ་དཔུང་སྡེ་འཛུགས་སྐྲུན་བྱེད་པར་ཤུགས་བསྣན་ནས་འཕྲལ་སྒྲུབ་སྔོན་ཇུས་སྦྱོང་བརྡར་བྱེད་ཤུགས་ཆེ་རུ་གཏོང་དགོས། “ཏང་སྲིད་འགན་མཉམ་འཁུར་དང་ལས་གཅིག་འགན་གཉིས། འགན་མཉམ་ལེན་དང་དོན་མཉམ་སྒྲུབ་བྱེད་པ། ལས་ཤོར་རྩད་གཅོད”བཅས་བྱེད་པའི་འགན་འཁྲིའི་མ་ལག་བཙུགས་ཏེ། རྒྱུན་ཆད་མེད་པར་ལྗོངས་རྒྱུའི་འཕྲལ་སྒྲུབ་རོགས་སྐྱོར་བྱེད་ཤུགས་ཇེ་མཐོར་བཏང་ནས། ནུས་ཤུགས་ཡོད་དགུས་བདེ་འཇགས་ལྗོངས་ཁུལ་འཛུགས་སྐྲུན་བྱེད་པར་སྐུལ་འདེད་གཏང་དགོས།
ལོ་ཙཱ་བ། ཤ་བོ་རིན་མཚོ།
Copyright © 2004-2017 QHTBAll Rights Reserved
备案号:青ICP备05002201号-2 视听许可证:3010436 青公网安备 63010402000163号


text:
Last day of “International conference on Zhangzhung studies” in Beijing. ཕྱི་ལོ་༢༠༡༥ཟླ་བ་༠༩ཚེས་༢༡ཉིན་གྱི་ཞོགས་པའི་ཆུ་ཚོད་བརྒྱད་དང་ཕྱེད་ཀའི་སྟེང་རྒྱལ་སྤྱིའི་ཞང་ཞུང་རིག་གནས་དཔྱད་གླེང་ཚོགས་འདུའི་མཇུག་མཐའི་ཉིན་གྱི་ཚོགས་ཆེན་གྱི་དབུ་འཛུགས་གནང་། ཐོག་མར་མཛོད་དགེ་ཨ་སྐྱིད་སྐྱང་ཚང་དགོན་པའི་བླ་མ་སྐྱང་སྤྲུལ་དྲི་མེད་འོད་ཟེར་རིན་པོ་ཆེ་ཚང་ནས༼ཞང་ཞུང་གི་ལོ་རྒྱུས་རིག་གནས་དང་ཆོས་ལུགས་ལ་དཔྱད་པ༽ཞེས་ཞང་ཞུང་གི་ཡུལ་དང་རྒྱལ་རབས་སོགས་བོན་གཞུང་ལས་བྱུང་བ་གཞིར་བཞག་སྟེ། ཞང་ཞུང་ཇུ་ཐིག་སོགས་ཀྱི་མོ་ཡིག་དང་། འབུམ་བཞི་སོགས་གསོ་རིག་སྨན་དཔྱད་ཀྱི་སྐོར་ལས་འཕྲོས་ཏེ་ཐེག་པ་རིམ་དགུ་སོགས་གཡུང་དྲུང་བོན་གྱི་གཞུང་ལུགས་སྐོར་ནས་ངོ་སྤྲོད་གནང་།
དེའི་རྗེས་སྐུ་ཞབས་ཧེང་ཁ་བྷ་ལེ་ཛར(Henk Blezer)ལགས་ཀྱིས་བོད་ཀྱི་རིག་གནས་དང་ཕྱིའི་རིག་གནས་ཁྲོད་ཀྱི་ཞང་ཞུང་གི་མངོན་སྟངས་དང་ཡལ་སྟངས་སྐོར་ནས་གླེང་བརྗོད་གནང། མཚོ་སྔོན་མི་རིགས་སློབ་ཆེན་གྱི་སློབ་དཔོན་ཆེན་མོ་འབྲུག་མོ་སྐྱིད་ལགས་ཀྱིས་གནའ་རབས་ཞང་ཞུང་ནས་དར་བའི་བོན་གྱི་གཏོའི་རིག་གནས་ཀྱི་དར་འཕེལ་དང་དེའི་དགོས་ཕན། རྣམ་གྲངས།བོད་མིའི་སྤྱི་ཚོགས་འཚོ་བའི་བར་གྱི་འབྲེལ་བ་སོགས་དང་འབྲེལ་དེའི་ཞིབ་འཇུག་ གི་རིན་ཐང་སོགས་ངོ་སྤྲོད་གནང་། བོད་ལྗོངས་སློབ་ཆེན་གྱི་རྒན་ཨོ་རྒྱན་རྒྱལ་མཚན་ལགས་ནས་བན་བོན་གྱི་ལོ་རྒྱུས་དེབ་ཐེར་ཁག་ལས་བྱུང་བའི་པུ་ཧྲང་ཞེས་པའི་ཡུལ་མིང་གི་འབྲི་ཚིགས་ཀྱི་རྣམ་གྲངས་ དང་། སྒྲ་བཤད། ཡུལ་དེའི་སྐོར་གྱི་དམངས་ཁྲོད་ངག་འགྲོས། ཡུལ་ལུང་གི་བཀོད་པ་དང་ཁྱད་ཆོས་སོགས་ལས་འཕྲོས་ཏེ་ངོ་སྤྲོད་གནང་། རྒན་ཨ་སྔགས་ཚེ་རིང་བཀྲ་ཤིས་ལགས་ཀྱིས་ཞང་ཞུང་དང་བོན་གྱི་རིག་གནས་གླེང་བ་ བརྒྱུད་ཉེ་དུས་འདིར་ཞང་ཞུང་བོན་བསྟན་རིག་གནས་སྐོར་གྱི་དཔེ་རྒྱུན་དཀོན་པོ་མང་པོ་འཚོལ་སྡུད་དང་ལེགས་སྒྲིག་པར་བསྐྲུན་བྱས་པའི་སྐོར་གླེང་བརྗོད་གནང་། མངའ་རིས་གུར་གྱམ་དགོན་པའི་ཚུལ་ཁྲིམས་ཕུན་ཚོགས་ལགས་ནས་ཁྱུང་ལུང་དངུལ་མཁར་གྱི་ཡུལ་ལུང་ངོས་འཛིན་སྟངས་དང་འབྲེལ་གུར་གྱམ་དགོན་པའི་གནའ་བོའི་གསེར་འབག་དང་དར་གོས་སྐོར་ནས་གླེང་བརྗོད་གནང་རྗེས་གུང་ཟས་ལ་རོལ། སྐུ་ཞབས་ཧའུ་ཅུའུ་ཁྲེ་ལགས་ཀྱིས་ཚན་རིག་དང་འབྲེལ་ནས་ཞང་ཞུང་ཤེས་རིག་གནས་ཐུབ་པའི་ནམ་ཟླའི་རྒྱབ་ལྗོངས་སྐོར་དཔྱད་གླེང་གནང་།
རྒན་འཇམ་དཔལ་རྒྱ་མཚོ་ལགས་ཀྱིས་གེ་སར་རྒྱལ་པོའི་སྒྲུང་གི་འབྱུང་ཁུངས་དང་ འཕེལ་རིམ་གྱི་ཐོག་ནས་ཞང་ཞུང་རིག་གནས་ཀྱིས་བོད་ཀྱི་རིག་གནས་འཕེལ་རྒྱས་ཀྱི་ལོ་རྒྱུས་ཐོག་ཏུ་ཟིན་པའི་གོ་ས་དང་ཤུགས་རྐྱེན་སྐོར་གླེང་བརྗོད་གནང་།
ཧོར་བ་དཀོན་མཆོག་ཚེ་རིང་ལགས་ཀྱིས་བོད་ཀྱི་རླུང་རྟའི་མིང་དང་འབྲི་ལུགས་སོགས་དང་འབྲེལ་ཡོ་རོབ་ཀྱི་རི་མོ་ཞིག་དང་ཞིབ་བསྡུར་གྱིས་གཏམ་གླེང་གནང་།
སྐུ་ཞབས་བན་ཤུལ་དཔལ་མཁར་རྒྱལ་ལགས་ཀྱིས་ཡིག་ཆ་སྣ་ཚོགས་དང་འབྲེལ་ཏེ་ཞང་ཞུང་དགྲ་བླ་མུ་ཙ་མེད་ཀྱི་སྐོར་ནས་གཏམ་གླེང་གནང་། སྐུ་ཞབས་ཧྲི་ཧའོ་ལགས་ཀྱིས་རྡོ་མཁར་ལ་ཁྱུང་ལུང་དུ་གསོལ་བའི་ཐ་སྙད་ལས་ཞང་ཞུང་རིག་གནས་ཤར་ཕྱོགས་སུ་མཆེད་དང་དུས་ནམ་ཞིག་ལ་མཆེད་པའི་སྐོར་ནས་གཏམ་གླེང་གནང་། སྐུ་ཞབས་མཆོག་ལྡན་ཐར་ལགས་ནས་ཟུང་ཆུའི་དམངས་ཁྲོད་ཀྱི་ཕུ་ནུ་ཚོགས་པ་རྩ་འཛུགས་དང་དེས་སྤྱི་ཚོགས་ཀྱི་རྩོད་དོན་འདུམ་འགྲིག་ཐད་བཏོན་པའི་ཕན་ནུས་སྐོར་ནས་གླེང་བརྗོད་གནང་།
མཇུག་མཐར་ཆུ་ཚོད་ལྔ་དང་སྐར་མ་བཅུ་ཡས་མས་ཙམ་ལ་ཀྲུང་གོའི་གྲངས་ཉུང་མི་རིགས་ རིག་དངོས་སྲུང་སྐྱོབ་ཚོགས་པའི་དྲུང་ཡིག་གཞོན་པ། པེ་ཅིང་ཞང་ཞུང་རིག་གནས་ཁྱབ་སྤེལ་མཐུན་གཉེར་ཁང་གི་འགན་འཛིན། རྩོམ་པ་པོ་ཁྲན་ལིང་ནས་མདོ་འཛིན་བགྱིས་ཤིང་། དགེ་རྒན་ཆེན་མོ་སྟོང་སྐོར་ཚེ་རིང་ཐར་ལགས་དང་བོད་ལྗོངས་མི་རིགས་ཆོས་ལུགས་ལས་དོན་ཨུ་ཡོན་ལྷན་ཁང་གི་དབུ་ཁྲིད་རྡོ་རྗེ་ཚེ་རིང་། ཨ་རིའི་ཧྥུའུ་ཇི་ཉི་ཡ་སློབ་ཆེན་གྱི་སློབ་དཔོན་ཆེན་མོ་ཇོང་ཝིན་སེན་ཐ་པེ་ལེ་ཛ(John Vincent Bellezza) ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱི་སྐུ་ཞབས་ཀྲང་ཡུན་སོགས་ཀྱིས་ཚོགས་ ཆེན་གྱི་མཇུག་བསྡུའི་གཏམ་བཤད་གནང་བ་མ་ཟད་རྒྱལ་ཁབ་ཕྱི་ནང་ནས་ཕེབས་པའི་ཆེད་མཁས་པ་དག་ལ་བཀའ་དྲིན་ཞུ་གསོལ་དང་བཅས་རྟེན་འབྲེལ་མཚོན་བྱེད་ཙམ་དུ་མེ་ཏོག་ཚོམ་བུ་རེའི་ལེགས་སྐྱེས་དང་བཅས་སྐབས་དང་པོའི་རིག་གཞུང་དཔྱད་གླེང་ཚོགས་འདི་བཀྲ་ཤིས་བདེ་བླག་ངང་མཇུག་གྲུབ་པར་བྱས་སོ། །
རྩོམ་པ་པོ་ཁྱུང་དཀར་ཟླ་བ། ཧི་བོན་དྲ་བ་ལས་དྲངས།
1,406 total views, 2 views today